ކޮވިޑް-19 ވެކްސިން ޖަހަން ފެށުމުން ފުވައްމުލައް ސިޓީ “ބާކީކުރުމުން” ހިތްހަމަނުޖެހުން ފާޅުކުރަނީ – Mikal News\nކޮވިޑް-19 ވެކްސިން ދޭން ފެށުމުގައި ވެސް ފުވައްމުލައް ސިޓީ ބާކީކުރީބާ؟\nދިވެހިރާއްޖޭގައި ކޮވިޑް-19 އިން ދިފާއުވުމަށް ވެކްސިން ޖެހަން ފެށުމުގައި ފުވައްމުލައް ސިޓީ “ބާކީކޮށްފައިވާ” ކަމަށް ބުނެ ހިތްހަމަނުޖެއި އާއްމުން ޝުއޫރު ފާޅުކުރަން ފަށައިފިއެވެ. ރާއްޖޭގައި ކޮވިޑް-9ގެ ވެކްސިން ޖަހަން ފެށީ ޚާއްސަ ރަސްމިއްޔާތެއްގައި އިއްޔެ، 1 ފެބްރުއަރީ 2021 ގައެވެ. އެގޮތުން ރާއްޖޭގައި4ސިޓީ އޮންނަ އިރު ކޮވިޑް ވެކްސިން ޖަހަން ފެށީ ފުވައްމުލައް ސިޓީ ބާކީކޮށް އަނެއް3ސިޓީ ގައެވެ.\nއިއްޔެ ވަނީ މާލެ ސިޓީ އާއި އައްޑޫ ސިޓީގެ އިތުރުން ރާއްޖޭގެ4ވަނަ ސިޓީ ކުޅުދުއްފުށީގައި ވެސް ކޮވިޑް-19 ވެކްސިން ދޭން ދަށާފައެވެ. ނަމަވެސް ރާއްޖޭގެ3ވަނަ ސިޓީ ކަމަށްވާ ފުވައްމުލައް ސިޓީ ވަނީ މިކަމުން އެއްފަރާތްކޮށްފައެވެ. މާލެ ސިޓީން6މަރުކަޒެއްގައި ވެކްސިން ދިންއިރު އައްޑޫ ސިޓީންއިން 1 އެއް ސެންޓަރާއި ކުޅުދުއްފުށި ސިޓީއިން އެއް ތަނުގައި އިއްޔެ ވަނީ ވެކްސިން ދޭން ފަށާފައެވެ. މި 8 ސެންޓަރުން އިއްޔެ ވަނީ 282 މީހުންނަށް ވެކްސިން ޖަހާފައެވެ.\nފުވައްމުލައް ސިޓީގެ މީހުން ފާހަގަ ކުރި ގޮތުގައި ހުރިހާ ސަރުކާރުތަކަކުން ވެސް ފުވައްމުލައް އަންނަނީ ބާކީކުރަމުންނެވެ. އެގޮތުން ސަރަހައްދީ ތަރައްގީގެ ގޮތުން ކުރާ ހުރިހާ ކަމެއް ކުރަނީ އައްޑޫ ސިޓީއަށް ކަމަށް ބުނެ އެކަމުގެ ހިތްހަމަނުޖެހުން ސޯޝަލް މީޑިއާގައި ފާޅުކުރަމުން ދެއެވެ. ދެކުނުގެ ސަރަހައްދުގެ ހުރިހާ ފެސިލިޓީސް ތަކެއް އައްޑު ސިޓީއަށް އެކަނި ޖަމާކުރުމާއި ފުވައްމުލަކު މީހުން ދެކޮޅު ކަމަށް ބުނެ އަޑުއުފުލައެވެ.\nފުވައްމުލަކު މީހުން އަޑުއުފުލަނީ ދެކުނުގެ ސަރަހައްދުގައި ހިމެނެނީ ފުވައްމުލަކާއި އައްޑޫ ކަމުގައި ވާނަމަ ޚިދުމަތްތައް ދެއަތޮޅުގައި ވެސް ގާއިމުކުރުމުކުރަން ޖެހޭނެކަމަށެވެ. އެކިޚިދުމަތް ހޯދުމަށް ދެ ސިޓީގެ މީހުންވެސް އަނެއް ސިޓީއަށް ދަތުރުކުރަން ޖެހޭނެކަމަށް ގަބޫލުކޮށް އެކަން އެގޮތަށް ކުރުމަށް ގޮވާލައެވެ. މިޖީލުގެ މީހުން ކުރީއްސުރެ އޮތް ތަފާތުކުރުންތައް ބަލައި ނުގަންނާނެ ކަމަށް ދަނީ ބުނެ އަޑުއުފުލަމުން ދެއެވެ.\nސޯޝަލް މީޑިއާގައި އިއްޔެއިން ފެށިގެން “ފުވައްމުލައް ސިޓީ ބާކީކުރާ” ކަމުގެ އަޑުގަދަވެފައި ވަނީ މީގެ ދެ ދުވަހެއް ކުރިން ފުވައްމުލަކުން ކޮވިޑް-19 އަށް ޕޮޒިޓިވްވި ހައިރިސްކް ދެމީހުން އައްޑޫ ސިޓީގައި ގާއިމުކުރި ދެކުނުގެ ކޮވިޑް ފެސިލިޓީސްއަށް ގެންދަން އައްޑޫ ސިޓީން ދެކޮޅު ހެދުމާއި ވެސް ގުޅިގެންނެވެ. އެދެމީހުން އެންމެފަހުން ބައިތަިއބާފައި އެވަނީ ފުވައްމުލައް ސިޓީގައެވެ.\nފުވައްމުލަކު މީހުން ގަބޫލުކުރާ ގޮތުގައި އައްޑޫ ސިޓީގެ ގިނަބަޔަކު ފުވައްމުލައް ސިޓީގެ މީހުންނާއި މެދު ދެކެނީ ދެވަނަ ދަރަޖައިގެ ބައެއްގެގޮތަށް ކަމަށް ވެސް އަންނަނީ ބުނަމުންނެވެ.\nއިއްޔެ ކޮވިޑް-19 ވެކްސިން ޖަހަން ފެށުމުން ފުވައްމުލައް ސިޓީ ބާކީކުރި ކުރުމުން މިސަރުކާރު ތެރެއިން ވެސް ސިޓީއެއްގެ ދަރަޖާގައި މިންކުރަން ނަންދީފައިވާ ފުވައްމުލަކަށް ހައްގު މިންވަރު ނުލިބޭކަން ހާމަވާކަމަށް ބުނެ ފާޑުކިޔުން ވަނީ އިތުރުވެފައެވެ. ފުވައްމުލަކުގެ މަގުތައް ހަދަމުން ދަނިކޮށް، މެޝިނަރީސްތައް ގެންގޮސް އައްޑޫ ސިޓީގެ ހުޅުމީދޫގެ މަގުތައް ހަދައިނިންމީ އިސްކަންދޭ ތަރުތީ ސަރުކާރުގެ ކަންކަމުން ވެސް ހާމަކޮށްދޭ ދަލިލެއް ކަމަށް ވެސް ބުނެއެވެ.\nރާއްޖޭގައި ޖަހަން ފެށީ އިންޑިއާގެ ސެރަމް އިންސްޓޓިއުޓުން އުފައްދާ އޮކްސްފޯޑް-އެސްތްރަޒެންކާގެ ކޮވިޝިލްޑް ވެކްސިން އެވެ. އެވެކްސިންގެ 1،000،000 ޑޯޒް އިންޑިއާ ސަރުކާރުން ވަނީ ރާއްޖެއަށް ހިލޭ ގެނެސްދީފައެވެ.\nއިއްޔެގެ ވެކްސިން ޖަހަން ފެށުމުގެ ޚާއްސަ ރަސްމިއްޔާތުގެ އިތުރުން ވެކްސިން ޖަހަން ނިންމާފައިވަނީ އެކަމަށް އެދިގެން ރަޖިސްޓްރީ ކުރި މީހުންގެ ތެރެއިން އިސްކަންދޭ ތަރުތީބެއް ކަނޑައަޅާއެއި އެއާއި އެއްގޮތަށްކަމަށް އެޗްޕީއޭއީން ހާމަކުރެއެވެ. އެގޮތުން އެންމެ ފުރަތަމަ ވެކްސިން ޖަހަމުން ދަނީ ސިއްޙީދާއިރާގެ ފަރޮންޓްލައިން ގައި މަސައްކަތް ކުރާ މީހުންނަށެވެ. ދެން ހައިރިސްކް ކެތަގަރީގެ މީހުނަށެވެ. އެއިގެ ފަހުން އާއްމުންނާއި. ގިނައިން ބައްދަލުވާ މީހުންނަށެވެ. އެގޮތުން ފުލހުންޏާއި ސިފައިން އަދި ޓީޗަރުން ހިމެނެއެވެ.\nގުޅުންހުރި މައުލޫތައް:ކޯވިޑް19, ވެކްސިން, ފުވައްމުލައް ސިޓީ\nފުވައްމުލައް ސިޓީގެ ވިޔަފާރިތައް2ހަފުތާއަށް ބަންދު އިތުރުކޮށްފި\nފުވައްމުލައް ސިޓީގެ ކޮވިޑް-19ގެ4ވަނަ ކޭސް މއިަދު ރިޕޯޓްކޮށްފި\nފުވައްމުލައް ސިޓީގައި ގެއިންބޭރަށް ނިކުމެ އުޅުން މަނާކޮށްފި\nފުވައްމުލައް ސިޓީގައި ކޮވިޑް-19 ޖެހި ނުވަތަ އެބައްޔަށް ޝައްކުވެ މަރުވާ މީހުންގެ ކަށުކަމާކެމީގެ ކަންތައްތަކުގެ ތަމްރީނު ދީފި\nހަޤީގަތުގައި މި ސަރުކާރުން އަދި އައްޑޫސިޒީ އަށް ކުރި އެއްވެސް ކަމެއް ނެތް. ހުޅުމީދޫ މަގަކީ ރައީސް ޔާމީން ގެ ދައުރުގައި ހަދަންދަށާ ހަމައެކަނި ތާރުކޮޅު ނޭޅި އޮތް މަގެއް. މުލަކު މަގުތައް ވެސް އެހެން. މުލަކަށް ވެސް ލިބެންޖެހޭ ކުރިއެރުން ލިބެން ޖެހޭނެ. ލިޔުމުގަ ވާ ގޮތަށް އައްޑޫ ކޮވިޑް ފެސިލިޓީއަށް މުލަކުން މީހުން ގެންނަން އިއްތިރާޒް ކުރިނަމަ އެކަމަކީ ވަރަށް ބޮޑު ގޯހެއް. ބަލައި ފިޔަވަޅު އަޅަން ވާނެ.


"Hingaa" car eh, kaarisaage haalathah haassa | Mihaaru\nހިޔުންޑާއިން ދައްކައިލި "ހިނގާ ކާރު".\n"ހިނގާ" ކާރެއް، ކާރިސާގެ ހާލަތަށް ހާއްސަ\n10 ޖެނުއަރީ 2019 - 07:08\nއެމެރިކާގެ ހިޔުންޑޭ ކުންފުނިން "ހިނގާ" ކާރެއް ދައްކާލައިފި އެވެ.\nއެމެރިކާގެ ލަސް ވެގަސްގައި މިހާރު ކުރިއަށްދާ ސީއީއެސް ޓެކް ޝޯގައި ދައްކައިލި، "ހިޔުންޑޭ އިލެވޭޓް" ގެ ނަން ދީފައިވާ މި އުފެއްދުމަކީ ހަތަރު ރޮބޮޓިކް ފައި ހިމެނޭ ގޮތަށް ތައްޔާރުކޮށްފައިވާ އުޅަނދެކެވެ.\nމިއީ ކުއްލިއަކަށް ދިމާވާ ގުދުރަތީ އެކި ކަހަލަ ހާދިސާތަކުގައި މީހުން ސަލާމަތްކުރަން ބޭނުން ކުރެވޭނެ އުޅަނދެއް ކަމަށް ހިޔުންޑޭ އިން ބުންޏެވެ.\nއެގޮތުން އިލެވޭޓް ފަރުމާކޮށްފައި ވަނީ ފަސް ފޫޓްގެ ފާރެއްގެ މަތިން ވެސް ފުންމައިލެވޭ އަދި ފަސް ފޫޓް ދުރަށް ވެސް ފުންމައިލެވޭ ގޮތަށެވެ. ހިޔުންޑޭ އިން ބުނި ގޮތުގައި "ހިނގާ" ކާރަކީ ތިން އަހަރު ދުވަހުގެ މަސައްކަތެވެ.\nTakeacloser look at Project Elevate. #BetterDrivesUs #CES2019 pic.twitter.com/CrNK6ki3mL\n— Hyundai USA (@Hyundai) January 8, 2019\n"މީގެ އެންމެ ހާއްސަ ކަމަކީ، މިސާލަކަށް ސުނާމީ ކަހަލަ ކުއްލިއަކަށް ދިމާވެދާނެ ގުދުރަތީ ހާދިސާތަކުގައި އަވަހަށް އަދި ފަސޭހަ އިން މީހުން ސަލާމަތްކުރަން ބޭނުން ކުރެވިދާނެ އެއްޗަކަށް މީތިވުން،" ހިޔުންޑޭގެ ނައިބް ރައީސް ޖޯން ސޫ ވިދާޅުވި އެވެ. "މި އުޅަނދު ފަރުމާކޮށްފައި މި ހުރީ ކުނިބުނީގެ ތެރޭގައި ވެސް ފަސޭހައިން ހަރަކާތްތެރިވެވޭ ގޮތަށް. އެހެންވެ މިއީ ވަރަށް މުހިއްމު އަދި އެހާމެ ބޭނުންތެރި އެއްޗަކަށް ވާނެ."\nHyundai Elevate isawalking rescue car concept that blends technology found in vehicles and robots to create the first UMV, the Ultimate Mobility Vehicle. With its unique design, it can walk or climb over treacherous terrain to directly reach the injured or stranded #CES2019 pic.twitter.com/e5YeAA1hIO\nއޭނާ ފާހަގަކުރި ގޮތުގައި އިމާރާތްތަކުގެ ތެރޭގައި، ފުރޮޅުލީ ގޮނޑި ފަދަ އެއްޗެހީގައިި ތިބޭ މީހުން އަވަހަށް ބޭރަށް ނެރެ ސަލާމަތްކުރަން "ހިނގާ" ކާރަކީ ވަރަށް ވެސް ބޭނުންތެރި ވަސީލަތަކަށް ވާނެ އެވެ.\nހިޔުންޑޭގެ މި އުފެއްދުމާ ބެހޭ ގޮތުން އެމެރިކާގެ އެސްޓަން ބިޒްނަސް ސްކޫލްގެ ޕްރޮފެސަރު ޑޭވިޑް ބެއިލީ ވިދާޅުވީ "އެކްސްޓްރީމް" ހާލަތްތަކަށް ހާއްސަކޮށްގެން ކާރު އުފައްދާ ކުންފުންޏަކުން އާ އިޖާދެއް ނެރުމަކީ ވަރަށް ވެސް ބޮޑަށް ހިތްވަރު ދޭން ޖެހޭ ކަމެއް ކަމަށެވެ.\n"އިމަޖެންސީ ހާލަތްތަކަށް ހިޔުންޑޭގެ މި ކާރު ވަރަށް ވެސް ބޭނުންތެރި އެއްޗަކަށް ވާނެ،" އޭނާ ވިދާޅުވި އެވެ. "ޓެކްނޮލިޖީ ބޭނުން ކުރާ ކުންފުނިތަކުން އެބަޖެހޭ އާ ވިސްނުންތަކާ އެކު މި ކަހަލަ އުފެއްދުންތައް ތައްޔާރު ކުރަން."


MDP Chairperson ge Inthikhaabu Fayyaz Ismail Kaamiyaabu Kuravvaifi - AO News\nއެމްޑީޕީގެ ޗެއަރޕާރސަންގެ އިންތިޚާބު ފައްޔާޟު އިސްމާޢިލް ކާމިޔާބު ކުރައްވައިފި\nއިކޮނޮމިކް މިނިސްޓަރ ފައްޔާޒް އިސްމާއިލް - ފޮޓޯ: ޔޫސުފް ސޮފްވާން ރަޝީދު\nއެމްޑީޕީގެ ޗެއަރޕާރސަންގެ އިންތިޚާބު ފައްޔާޟު އިސްމާޢިލް ކާމިޔާބު ކުރައްވައިފިއެވެ.\nއިކޮނޮމިކް މިނިސްޓަރުގެ މަޤާމު ވެސް އަދާކުރައްވާ ފައްޔާޒް އިސްމާއީލް އެ މަޤާމަށް އިންތިޚާބުވެވަޑައިގަތީ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީއާ ވާދަކުރައްވާ ބޮޑު ތަފާތަކުންނެވެ.\nގިނަ އަތޮޅުތަކާއި ބޮޑެތި ސިޓީތަކުގެ މެޖޯރިޓީ ވެސް ފައްޔާޟަށް ލިބިވަޑައިގެންނެވިއިރު، ވަގުތީ ނަތީޖާ ދައްކާ ގޮތުން 28،000 އަށްވުރެ ގިނަ ވޯޓު ފައްޔާޟަށް ވަނީ ލިބިވަޑައިގެންފައެވެ. އަދި އިންތިއަށް 20،000 އަށްވުރެ ގިނަ ވޯޓް ވަނީ ލިބިފައެވެ.\nވެރިކަން ކުރާ މައިޕާޓީ އެމްޑީޕީ އެތެރޭގެ އިންތިޚާބުގައި ބެހެއްޓި 282 ވޯޓު ފޮށީގެ ތެރެއިން ހުރިހާ ފޮއްޓެއް ވެސް މިހާރުވަނީ ގުނާ ނިމިފައެވެ.\nމި އިންތިޚާބު ފައްޔާޟު ކާމިޔާބުކުރެއްވިއިރު، އިންތިގެ ކެމްޕެއިން ޓީމުން ވަނީ އިންތިޚާބުގެ އިންތިޚާބަށް ސަރުކާރުގެ ނުފޫޒު އޮތް ކަމަށާއި ހަތަރު ވޯޓު ފޮއްޓެއްގެ ނަތީޖާއަށް އަސަރުކުރާނެ ފަދަ ޝަކުވާތަކެއް ލިބިފައިވާ ކަމަށް ބުނެ، ޝަކުވާކޮށްފައެވެ.\nއެ ޓީމުން ވަނީ އެ ހަތަރު ވޯޓު ފޮށި ބަންދުކޮށްދިނުމަށްވެސް އެދި، އިންތިޚާބާއިބެހޭ ކޮމިޓީއަށް ވެސް ހުށަހަޅާފައެވެ. ނަމަވެސް އެކަމާމެދު އަދި ވަކި ގޮތެއް އަދިނިންމާފައެއް ނުވެއެވެ.\nއެމްޑީޕީގެ މި އިންތިޚާބުގައި އެޕާޓީ ތެރޭގައި ވަނީ ދެ ފެކްޝަނެއް އުފެދިފައެވެ. އެއީ ރައީސް އިބްރާހިމް މުހައްމަދު ސާލިހަށް ތާއީދުކުރާ މެމްބަރުންގެ ފެކްޝަނަކާއި ރައީސް މުޙައްމަދު ނަޝީދަށް ތާއީދުކުރައްވާ މެމްބަރުންގެ ފެކްޝަނެކެވެ.\nއޭގެތެރެއިން ފައްޔާޟަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ތާއީދު އޮތް ބޭފުޅެކެވެ. އަދި ރައްޔިތުންގެ މަޖިލީހުގައި އެމްޑީޕީ ތަމްސީލްކުރާ ގިނަ މެންބަރުންނާއި ކެބިނެޓުގެ ގިނަ ވަޒީރުންނާއި ކުންފުނިތަކުގެ ވެރިންގެ ތާއީދު ވެސް އޮތީ ފައްޔާޟަށެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު މުހައްމަދު ނަޝީދުގެ ތާއީދު އޮތް ބޭފުޅަކީ އިންތިއެވެ.\nއެމްޑީޕީގެ ޗެއަރޕާރސަންގެ އިންތިޚާބުގައި 94،000 ވުރެ ގިނަ މީހުންނަށް ވޯޓުލުމުގެ ހައްގު ލިބިފައިވާއިރު 282 ވޯޓު ފޮށި ބަހައްޓާފައިވެއެވެ.


SunOnline: Vaadhoo kandu huraskoh moodhah dhiun miee konkahala kameh: Nasheedh\nވާދޫ ކަނޑު ހުރަސްކޮށް މޫދަށް ދިއުން މިއީ ކޮންކަހަލަ ކަމެއް: ނަޝީދު\nމުއާވިޔަތު އަންވަރު 14 Nov 2019, 09:39\nރައްޔިތުން މަޖިލީހުގެ ރައީސް، މުހައްމަދު ނަޝީދު: މާލޭ ރައްޔިތުން ޕިކްނިކް ދިއުމަށް އެނބޫދޫ ފަޅުން ރަށެއް ހަމަޖެއްސުމާ މެދު ނަޝީދު ވަނީ ނުސީދާ ކޮށް ނުރުހުން ފާޅު ކުރައްވާފައި --- ފައިލް ފޮޓޯ: މަޖިލިސް\nވާދޫ ކަނޑު ހުރަސްކޮށް މާލޭ މީހުން މޫދަށް އެރެން ދިއުން އެއީ އެ މީހުން އެހެން ގޮތަކަށް ދެކޭ ކަމެއް ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ އިއްޔެގެ ޖަލްސާގައި އޮތީ އަންނަ އަހަރަށް ލަފާކުރާ ދައުލަތުގެ ބަޖެޓަށް ބަހުސް ކުރުމެވެ. ރިޔާސަތުގައި އިންނެވީ ރައީސް ނަޝީދު އެވެ. މެންބަރުންނަށް ފުރުސަތު ދެއްވަމުން ދެ މެންބަރުން ދޭތެރޭގައި ކޮންމެވެސް 'މޮޅު' އެއްޗެއް ވިދާޅުނުވެ ދޫކޮށްލަނީ މަދު ފަހަރަކު އެވެ.\nއެ ޖަލްސާގައި ހޯރަފުށީ ދާއިރާގެ މެންބަރު އަހްމަދު ސަލީމްގެ ވާހަކަ ނިންމާލެއްވުމުން ހިތަދޫ މެދު ދާއިރާގެ މެންބަރު އަހްމަދު ރަޝީދަށް ފުރުސަތު ދެއްވުމުގެ ކުރިން ނަޝީދު ވިދާޅުވީ، ސަރުކާރުގެ ވިސްނުން ލާމަރުކަޒީ ނިޒާމަށް އަދި ސަރަހައްދީ ތަރައްގީއަށް ގެންދާއިރު ރާއްޖޭގެ ކަނޑުތަކަށް ވިސްނަވާނެ ކަމީ ޝައްކެއް ހުރި ކަމެއް ނޫން ކަމަށެވެ.\nއެގޮތުން މީހުން ޑޮކްޓަރަށް ދައްކަން ދިއުމަށް ގައްލަންދޫ ކަނޑު ނުވަތަ އިހަވަންދޫ ކަނޑު ހުރަސް ކުރުމަކީ ބުއްދުވެރިގޮތެއް ނޫން ކަމަށެވެ.\n"އަދި ވާދޫ ކަނޑު ހުރަސްކޮށް މޫދަށް ދިއުން. މިވެސް އަޅުގަނޑު މި ހިތަށް އަރަނީ ކޮން ބާވަތެއްގެ ކަމެއް ބާއޭ. ދެން މިވާހަކަ ދައްކަން މި ޖެހެނީ މާލޭ މީހުން ގާތުގައި. ވާދާ ކަނޑު ހުރަސްކޮށޭ މޫދަށް ދާން މި ޖެހެނީ. އެއީ އަޅުގަނޑު ހިތުން މި ރަށުގެ މީހުން އެހެން ގޮތަށް ދެކޭ ކަމެއް. ގައްލަންދޫ އެތެރެވަރީގައި އުޅުއްވާ ބޭފުޅުން މިކަން ދެކޭގޮތަށް ދެކޭ ކަމެއް،" މައްޗަންގޯޅި ދެކުނު ދާއިރާގެ މެންބަރުކަން ވެސް ކުރައްވަމުން ގެންދަވާ، މަޖިލީހުގެ ރައީސް ނަޝީދު ވިދާޅުވި އެވެ.\nނަޝީދު އެހެން ވިދާޅުވެފައި އެ ވަނީ، ޕިކްނިކް އައިލެންޑެއްގެ ގޮތުގައި ދަތުރު ދިދއުމަށް މާލޭގެ ދެކުނު ފަރާތުގައި ވާދޫ ކަނޑު ހުރަސްކޮށް، ތައިލެންޑްގެ ސިންހާ އެސްޓޭޓުން، އެނބޫދޫ ފަޅު ހިއްކައި ހަދާފައިވާ ރަށެއް ހަމަޖެއްސުމުގެ ވާހަކަތަކެއް ދެކެވެމުންދާ ދަނޑިވަޅެއްގަ އެވެ.\nއެހެން ނަމަވެސް ދަތުރު ދިއުމަށް ރަށެއް ހަމަޖެއްސުމުގެ ކުރިން ޕްލޭނިން މިނިސްޓްރީން ވަނީ އާންމުންގެ ހިޔާލު ހޯދާފަ އެވެ. އަދި ގިނަ ރައްޔިތުން ވަނީ ދަތުރު ދިއުމަށް އާޓީފިޝަލް ރަށެއް ބޭނުން ނޫން ކަމަށް ބުނެ ހިޔާލު ފާޅުކޮށްފަ އެވެ.


03 ރައީސުންގެ ތާއީދު އޮތްކަމަށް ލަޠީފު ވިދާޅުވުމުން، ރ.ނަޝީދު ރައްދު ދެއްވައިފި - DhiDaily\n03 ރައީސުންގެ ތާއީދު އޮތްކަމަށް ލަޠީފު ވިދާޅުވުމުން، ރ.ނަޝީދު ރައްދު ދެއްވައިފި\nރާއްޖޭގެ ރައީސްކަން ކުރައްވައިފައިވާ ތިން ރައީސުންގެ ތާއީދު އޮތްކަމަށް ޕީޕީއެމްގެ ފަރާތުން އައްޑޫ ސިޓީގެ މޭޔަރުކަމަށް ވާދަކުރައްވ މުޙައްމަދު ލަޠީފް ވިދާޅުވުމުން، ކުރީގެ ރައީސް އަދި އެމްޑީޕީގެ މުޙައްމަދު ނަޝީދު ވަރުގަދަ ރައްދެއް ދެއްވައިފިއެވެ.\n”ގުޑް މޯނިން އައްޑޫ ސިޓީ ވިތު ލަތީބެ“ ގެ ނަމުގައި ކުރިއަށްގެންދިޔަ ޔޫޓިއުބު ޝޯގައި ލަޠީފް ވަނީ، ކުރީގެ ރައީސް އަލްއުސްތާޒު މައުމޫނު ޢަބްދުލްޤައްޔޫމާއި، ކުރީގެ ރައީސް ޔާމިން ޢަބްދުލްޤައްޔޫމާއި، ކުރީގެ ރައީސް މުޙައްމަދު ނަޝީދު އޭނާއަށް ތާއީދުކުރައްވާކަމަށް ވިދާޅުވެފައެވެ.\nމި ގޮތުން ރައީސް ނަޝީދު މިއަދު ވިދާޅުވީ އެމްޑީޕީ ނޫން އެހެން އެއްވެސް ޕާޓީއެއްގެ ކެންޑިޑޭޓަކަށް އެ މަނިކުފާނު ތާއީދު ނުކުރައްވާނެ ކަމަށެވެ.\n”އެމްޑީޕީ ނޫން އެއްވެސް ޕާޓީއެއްގެ ކެންޑިޑޭޓަކަށް އަޅުގަނޑުގެ ތާއީދެއްނެތް. އައްޑޫ ސިޓީގެ ހުރިހާ ވޯޓެެއް އެމްޑީޕީގެ މޭޔަރު ކެންޑޑޭޓް ޢަލީ ނިޒާރަށް ދެެއްވައި ވޯޓު ފޮށި ފުރައިލައްވާތި.“ ލަޠީފަށް ރައްދުދެއްވައި ރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވިއެވެ.\nރައީސް ނަޝީދުގެ ތާއީދު އޮތްކަން ފާހަގަކުރެއްވީ އައްޑުއަށްޓަކައި އޭނާ ޢާންމުކުރެއްވި ސިޔާސަތުތަކުގައި ހިމެނޭ ކަންކަން، އެމްޑީޕީގެ ކެމްޕެއިން ޖަލްސާއެެއްގައި ރައީސް ނަޝީދު ތަކުރާރު ކުރައްވައިފައިވާތީކަމަަށް ލަޠީފްވަނީ ވިދާޅުވެފައެވެ. އައްޑޫ ސިޓީގެ މަރަދޫގައި އެމްޑީޕީން ބޭއްވި ކެމްޕެއިން ޖަލްސާގައި އޮންލައިންކޮށް ބައިވެރިވެވަޑައިގެން ދެއްކެވި ވާހަކަފުޅުގައި، ރައީސް ނަޝީދު ވަނީ އައްޑުއާއި އިރުމަތީ އެފްރިކާ އަލުން ގުޅައިލުމަށް ގޮވައިލައްވާފައެވެ.\n”ރައީސް ނަޝީދު ވަރަށް ސާފުކޮށް ވިދާޅުވި އައްޑުއާާއި އެފްރިކާ ގުޅައިލާ ވާހަކަ. ރައީސް ނަޝީދަށް އެނގިލައްވާނެ އައްޑޫ ގަމުގައި މެނޭޖިން ޑިރެކްޓަރަކަށް ހުރިއިރު ސައުތު އެފްރިކާއާއި ރާއްޖެ ހުޅުވީ މުޙައްމަދު ލަޠީފްކަން.“ ލަޠީފް ވިދާޅުވިއެވެ.


އެމެރިކާއަށް ނިއުކްލިއާ ހަމަލާއެއް ދޭން ޖެހިދާނެ: އުުތުރު ކޮރެއާ\nއެމެރިކާ އާއި އުތުރު ކޮރެއާގެ ގުޅުން ވަނީ ވަރަށް ގޯސްވެފައި\n27 ޖުލައި 2017 | ބުރާސްފަތި 11:47\nއުތުރު ކޮރެއާގެ ސްޕްރީމް ލީޑަރު ކިމް ޖޮން އުން\nސުޕްރީމް ލީޑަރުގެ މަގާމުން ކިމް ޖޮން އުން ދުރުކުރަން އެމެރިކާ އިން އުޅޭ ނަމަ އެ ގައުމަށް ވަރުގަދަ ނިއުކްލިއާ ހަމަލާއެއް ދޭން ޖެހިދާނެ ކަމުގެ އިންޒާރު އުތުރު ކޮރެއާ އިން ދީފިއެވެ.\nމިިކަން ރިޕޯޓުކޮށްފައި ވަނީ އުތުުރު ކޮރެއާގެ ދައުލަތުން ހިންގާ މީޑިއާ ކޭސީއެންއޭ އިން އެވެ. އުތުރު ކޮރެއާ ިއިން މި އިންޒާރު ދިނީ އެމެރިކާގެ ސީއައިއޭގެ ޑިރެކްޓަރު މައިކް ޕޮމްޕިއޯ ދެއްކެވި ވާހަކަފުޅުތަކަކާއި ގުޅިގެންނެވެ. އޭނާ ދާދިފަހުން ވިދާޅުވީ އުތުރު ކޮރެއާގެ ލީޑަރު ނިއުކްލިއާ ހަތިޔާރު ތަރައްގީކޮށް ގިނަ ކުރުމަށް ކުރާ މަަސައްކަތުން އޭނާ ދުރުކުރަން ޖެހޭ ކަމަށާއި އޭނާ މަގާމުން ވެސް ދުރުކުރަން ޖެހޭ ކަމަށެވެ. އޭނާ އިތުރަށް ވިދާޅުވީ ނިއުކްލިއާ ހަތިޔާރުން މިހާރު އުތުރު ކޮރެއާ ގައި ތިބި ވެރިން ދުރުކުރަން މަގެއް ހޯދޭނެ ކަމަށް އުންމީދު އެބައޮތް ކަމަށާއި އުތުރު ކޮރެއާގެ ރައްޔިތުންނަކީ ވަރަށް ރަނގަޅު ބައެއް ކަމަށެވެ. އަދި އެ ރައްޔިތުން އުތުރު ކޮރެއާގެ ލީޑަރު ދާތަން ބަލަން ބޭނުންވާ ކަމަށެވެ.\nއުތުރު ކޮރެއާގެ ފޮރިން މިނިސްޓްރީގެ ތަރުޖަމަނަކާ ހަވާލާދީ ކޭސީއެންއޭ އިން ބުނީ އެ ގައުމުގެ ސްޕްރީމް ލީޑަރުގެ ޝަރަފާއި އިއްޒަތަށް އަރައިގަންނަ ނަަމަ، އެކަމުގައި ސީދާ ބައިވެރިވާ ގައުމުތަކާއި އަދި ނުސީދާ ގޮތުން ބައިވެރިވާ ގައުމުތަކަށް ހުރިހާ ހަމަލާއެއް ދޭން ތައްޔާރު ކަމަށާއި އޭގެ ތެރޭގައި ނިއުކްލިއާ ހަމަލާ ހިމެނޭ ކަމަށެވެ.\nއުތުރު ކޮރެއާ އިން ދަނީ ތަކުރާރުކޮށް މިސައިލް ޓެސްޓްތަކާއި އަދި ނިއުކްލިއާ ހަތިޔާރު ފައްކާ ކުރުމުގެ ޕްރޮގްރާމްތައް ހިންގަމުންނެވެ. އެކަމުގެ ސަބަބުން ދެކޮރެއާ ސަރަހައްދު ވަނީ ހަލަބޮލިވެފައެވެ. އަދި އެމެރިކާ އާއި އުތުރު ކޮރެއާގެ ގުޅުން ވެސް ވަނީ ވަރަށް ގޯސްވެފައެވެ. އުތުރު ކޮރެއާ އިން ކުރާ މިސައިލް ޓެސްޓްތަކާ އަދި ނިއުކްލިއާ ހަތިޔާރު ފައްކާ ކުރުމުގެ ޕްރޮގްރާމްތަކާ ގުޅިގެން އދ. އިން ދާދިފަހުން ވަނީ އުުތުރު ކޮރެއާއާ ދެކޮޅަށް އާ ދަތިކުުރުމުގެ ފިޔަވަޅުތަކެއްް ވެސް އަޅާފައެވެ.


Sarukaaruge office tha ulhuvaigen massaka nukuran hama jessi mudhathu ithuru kohfi - AO News\nވެލާނާ ބިލްޑިންގް --- ސަން ފައިލް ފޮޓޯ\nކޮވިޑް19 ގެ ސަބަބުން މާލެ ސަރަހައްދު ގައިވާ ސަރުކާރުގެ އޮފީސްތައް ހުޅުވައިގެން މަސައްކަތް ނުކުރާ ގޮތަށް ހަމަޖައްސަވައިފައިވާ މުއްދަތު، ޖުލައި މަހުގެ3ވަނަ ދުވަހުގެ ނިޔަލަށް އިތުރުކޮށްފިއެވެ.\nމިއަދު ރައީސުލްޖުމްހޫރިއްޔާގެ އޮފީހުން ނެރުނު އިއުލާނުގައި ވަނީ ކޮވިޑް-19 އިން ރައްކާތެރިވުމަށް ހެލްތް ޕްރޮޓެކްޝަން އެޖެންސީ އިން މުޅި ރާއްޖޭގައި ޚާއްޞަ ފިޔަވަޅުތަކެއް އަޅަން އަންގަވާފައިވާ އެންގުމާއި ގުޅިގެން، މާލެ ސަރަޙައްދު ގައިވާ ސަރުކާރުގެ އޮފީސްތައް ހުޅުވައިގެން މަސައްކަތް ނުކުރާ ގޮތަށް ހަމަޖައްސަވައިފައިވާ މުއްދަތު، ޖުލައި މަހުގެ3ވަނަ ދުވަހުގެ ނިޔަލަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިތުރުކުރައްވާފައިވާކަމަށެވެ.\nމި މުއްދަތުގެ ތެރޭގައި މުވައްޒަފުން ގޭގައި ތިބެގެން ކުރެއްވެން ހުރި މަސައްކަތްތައް ގޭގައި ކުރަމުން ގެންދިއުމަށާއި ސަރުކާރުގެ އިދާރާތަކުން އޮންލައިންކޮށް ދެއްވެން ހުރި ހުރިހާ ޚިދުމަތްތަކެއް އޮންލައިންކޮށް ދިނުމަށް ރައީސް ވަނީ އިލްތިމާޒުކުރައްވާފައެވެ. އަދި އެމަނިކުފާނު ވަނީ ސަރުކާރުގެ އިދާރާތަކުން ދެމުންގެންދާ އަސާސީ ޚިދުމަތްތައް ދިނުމަށާއި، އިދާރާއަކުން ކޮންމެހެން ކުރަންޖެހޭ މަސައްކަތެއް ކުރުމަށްޓަކައި މުވައްޒަފުން ހާޒިރުވާން ޖެހިއްޖެނަމަ، އެ އިދާރާއެއްގެ ވަޒީރު ނުވަތަ އެންމެ އިސްވެރިޔަކު ކަނަޑައަޅާފައިވާ ގޮތެއްގެ މަތިން އެ އިދާރާއަކަށް މުވައްޒަފުން ހާޒިރުވެގެން، ހެލްތް ޕްރޮޓެކްޝަން އެޖެންސީން ކަނޑައަޅާފައިވާ މިންގަނޑުތަކާ އެއްގޮތަށް މަސައްކަތް ކުރެވިދާނެ ކަމުގައި ވިދާޅުވެފައެވެ\nމީގެ އިތުރުން މިއަދު ރައީސުލްޖުމްހޫރިއްޔާގެ އޮފީހުން ޝާއިޢުކޮށްފައިވާ ދެންނެވުމުގައި، ސަރުކާރުގެ އިދާރާތައް ހުޅުވައިގެން މަސައްކަތް ނުކުރާ ގޮތަށް ހަމަޖެއްސެމުގެ އެންމެ ބޮޑު ބޭނުމަކީ ކޮވިޑް-19 ކޮންޓްރޯލް ކުރުން ކަމަށްވާތީ، މި މުއްދަތުގެ ތެރޭގައި ހެލްތް ޕްރޮޓެކްޝަން އެޖެންސީން އަންގަވާ އެންގުންތަކަށް އެންމެހައި މުވައްޒަފުން ބޯލަނބައި ކިޔަމަންގަތުމަށާއި، އެ އެޖެންސީން ދެމުން ގެންދާ އިރުޝާދުތަކާ އެއްގޮތަށް ޢަމަލު ކުރުމަށް ޚާއްޞަ ސަމާލުކަމެއް ދެއްވުމަށް ރައީސުލްޖުމްހޫރިއްޔާ ވަނީ އަންގަވާފައެވެ.\nދެންނެވުމުގައިވާގޮތުން މާލެ ސަރަޙައްދުގެ ސަރުކާރުގެ އޮފީސްތައް ހުޅުވައިގެން މަސައްކަތް ނުކުރާގޮތަށް ހަމަޖައްސާފައިވާ މި ދުވަސްތަކަކީ ސަރުކާރު ބަންދު ދުވަސްތަކެއް ނޫނެވެ.\nރައީސް އިބްރާހިމް މުހައްމަދު ސޯލިހުރައީސް އޮފީސްކޮވިޑްސަރުކާރު


Gasim ge resort thakah raa ethere nukurevey gothah alun huhdha hifahahtaifi | Mihaaru\nސަން އައިލެންޑް ރިސޯޓުގެ މުވައްޒަފަކު، ޓޫރިސްޓަކަށް ހިދުމަތް ދެނީ. - ފޮޓޯ: ހުސެއިން ވަހީދު/ މިހާރު\nވިލާގެ ރިސޯޓުތަކަށް ރާ އެތެރެކުރުމުގެ ހުއްދަ އަނެއްކާ ވެސް ހިފަހައްޓައިފި\n07 ފެބުރުއަރީ 2018 - 14:14 8 comments\nސަރުކާރުން ދިން ވަގުތީ ހުއްދައިގެ ދަށުން، އޫރު މަހާއި ބަނގުރާ އެތެރެކުރެވުނީ ހަމައެކަނި ރޯޔަލް އައިލެންޑް ރިސޯޓަށެވެ. ވިލާގެ އަނެއް ހަތަރު ރިސޯޓަށް އެ ތަކެތި އެތެރެ ނުކުރެވެ އެވެ.\nކޮމިޝަނާ ޖެނެރަލް އޮފް ކަސްޓަމްސް އިބްރާހިމް ޝަރީފް "މިހާރު" އަށް މިއަދު ވިދާޅުވީ ރޯޔަލް އައިލެންޑް ރިސޯޓަށް ރާ އެތެރެކުރެވޭ ގޮތަށް ސަރުކާރުން ދިން ހުއްދަ އިއްޔެ ހަމަވެފައިވާ ކަމަށެވެ.\nއެހެންކަމުން މޯލްޑިވް އިންލެންޑް ރެވެނިއު އޮތޯރިޓީ (މީރާ) ގެ އެންފޯސްމަންޓް ޕޮލިސީގެ ދަށުން ވިލާގެ ރިސޯޓުތަކަށް އެ ތަކެތި އެތެރެކުރުމުގެ ހުއްދަތައް ހިފަހައްޓާފައިވާ ކަމަށް އޭނާ ވިދާޅުވި އެވެ.\nވިލާ އިން ބުނީ ހުއްދަ ހިފެހެއްޓުމުގެ ސަބަބުން، ރޯޔަލްގެ އިތުރުން ޕެރެޑައިސް އައިލެންޑް ރިސޯޓާއި ސަން އައިލެންޑް ރިސޯޓާއި ފަން އައިލެންޑާއި ހޮލިޑޭ އައިލެންޑް ރިސޯޓަށް ރާ އެތެރެ ނުކުރެވޭ ކަމަށެވެ. އަދި މިކަމާ ގުޅިގެން ދެން އަމަލުކުރާނެ ގޮތަކާ މެދު ވަކީލުންނާ އެކު މަޝްވަރާ ކުރާ ކަމަށް ވިލާ އިން ބުންޏެވެ.\nވިލާ ގްރޫޕްގެ ޗެއާމަން ކަން ވެސް ކުރައްވައި، ގާސިމްގެ ހަތަރު ރިސޯޓުން ބަނގުރާގެ ބައެއް ބާވަތްތައް ވަނީ ހުސްވެފަ އެވެ. އަދި ބަނގުރާ ހުސްވަމުންދާތީ ޓޫރިސްޓުން ކަންބޮޑުވެފައިވާ ކަމަށް ވިލާ އިން ބުންޏެވެ.\nވިލާ އިން ދައުލަތަށް ދައްކަން ޖެހޭ 2.9 ބިލިއަން ރުފިޔާ ނުދައްކައިގެން ކަމަށް ބުނެ، ގާސިމްގެ ރިސޯޓުތަކަށް ދީފައިވާ އޫރުމަހާއި ރާ ވިއްކުމުގެ ހުއްދަ ސަރުކާރުން ހިފެހެއްޓީ މިދިޔަ މަހު އެވެ. ސަރުކާރުން ހުއްދަ ހިފެހެއްޓުމަށް ފަހު، ޓޫރިޒަމް އިންޑަސްޓްރީގެ ޕްރެޝަރާ ހެދި، ރަލާއި އޫރުމަސް އެތެރެކުރަން ސަރުކާރުން ވިލާ އަށް ދިން 14 ދުވަހުގެ ލައިސަންސެއް ދިނެވެ.\nވިލާ ޝިޕިން އެންޑް ޓްރޭޑިން ކޮމްޕެނީން ދައުލަތަށް ދައްކަން ޖެހޭ ފައިސާ އިން ބައެއް ދައްކައި ވަނީ ހަލާސްކޮށްފަ އެވެ. އެކަމަކު، ޓޫރިޒަމް މިނިސްޓްރީން ނެރުނު ބަޔާނެއްގައި ބުނެފައިވަނީ، ވިލާ އިން ދައުލަތަށް ދައްކަންޖެހޭ ފައިސާ ދައްކާނެ ކަމުގެ އުންމީދުގައި، އެ ކުންފުނީގެ ރިސޯޓްތަކަށް، ރާ ވިއްކުމުގެ ވަގުތީ ލައިސަންސެއް ދީފައި ވިޔަސް، އެ ފައިސާ ދެއްކުމުގައި ވިލާ އިން އެއްބާރުލުން ނުދޭ ކަމަށެވެ.\nGasim ge baeh resort thakun banguraa husvaan fashaifi\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ވިލާ ހޮޓެލްސް ޕެރެޑައިސް އައިލެންޑް ރިސޯޓް ޓޫރިސްޓުން ވިލާ ގްރޫޕް ޓޫރިޒަމް ރޯޔަލް އައިލެންޑް ރިސޯޓް އެންޑް ސްޕާ ސަން އައިލެންޑް ރިސޯޓް އެންޑް ސްޕާ ހޮލިޑޭ އައިލެންޑް ރިސޯޓް އެންޑް ސްޕާ ފަން އައިލެންޑް ރިސޯޓް


Rayyithunah enmme faidhaa bodu gothakee Shainee isthiufa dhevvun: Thoriq | Mihaaru\nނޫސްވެރިންގެ ބައްދަލުވުމެއްގައި ތޯރިގް (ކ) ވާހަކަ ދައްކަވަނީ: ޝައިނީއަށް ނުކުރެއްވި ހުރި ބައެއް ކަންކަން ވަނީ މައްސަލައެއްގެ ގޮތުގައި ނަންގަވާފައި\nރައްޔިތުންނަށް އެންމެ ފައިދާ ބޮޑު ގޮތަކީ ޝައިނީ އިސްތިއުފާ ދެއްވުން: ތޯރިގް\n27 ޖޫން 2017 - 13:13 75 comments\nރައްޔިތުންނަށް އެންމެ ފައިދާ ބޮޑު ގޮތަކީ ފިޝަރީޒް މިނިސްޓަރު ޑރ. މުހައްމަދު ޝައިނީ އިސްތިއުފާ ދެއްވުން ކަމަށް މަޖިލިހުގެ މަހިބަދޫ ދާއިރާގެ ޕީޕީއެމް މެމްބަރު އަހުމަދު ތޯރިގް (ޓޮމް) މިއަދު ވިދާޅުވެއްޖެ އެވެ.\nފޭސްބުކް ޕޯސްޓެއްގައި ތޯރިގް ވިދާޅުވީ މަސްވެރިކަމުގެ ސިނާއަތުގައި މަސައްކަތް ކުރާ މީހުންގެ ދަތިތައް ހައްލު ނުވެ ދިއުމުގެ ޒިންމާ ޝައިނީ ނަންގަވަން ޖެހޭނެ ކަމަށެވެ. އަދި އިތުރަށް މަގާމުގައި ހުންނަވައިގެން އެކަމަށް ހައްލެއް ފެންނާނެ ކަމަށް ދެކިވަޑައިނުގަންނަވާ ކަމަށް ވެސް އޭނާ ވިދާޅުވި އެވެ.\n"ރައްޔިތުންނަށް އެންމެ ފައިދާ ބޮޑު ގޮތަކީ ޝައިނީ މަގާމުން އިސްތިއުފާ ދެއްވުން ކަމަށް މަހިބަދޫ ދާއިރާ ތަމްސީލް ކުރާ މެމްބަރުގެ ހައިސިއްޔަތުން ދެކޭތީ، ޝައިނީ މަގާމުން އިސްތިއުފާ ދެއްވުމަށް ގޮވާލަން،" ރައީސް އަބްދުﷲ ޔާމީންގެ އެންމެ ގާތް އެއް މިނިސްޓަރާ ގުޅޭ ގޮތުން ތޯރިގް ވިދާޅުވި އެވެ.\nނޫސްވެރިންގެ ބައްދަލުވުމެއްގައި ޝައިނީ ވާހަކަ ދައްކަވަނީ. - ފޮޓޯ: މިހާރު\nއޭނާ ވިދާޅުވި ގޮތުގައި ސަރުކާރުގެ މެނިފެސްޓޯގައި ހިމެނޭ "ބެޔަސް، ނުބެޔަސް" ސިޔާސަތު ތިން އަހަރު ވެގެން ދިޔައިރު ވެސް ކާމިޔާބުވެފައެއް ނެތެވެ. މަސްވެރިން ބާނާ މަސް ގަނެވޭނެ އެންމެ ދަށް އަގެއް ކަނޑައެޅުމާ ބެހޭ "ރެގިއުލޭޓްރީ ބޮޑީއެއް" އުފައްދަން މަޖިލިހުގެ ޕީޕީއެމް މެމްބަރުން އެދިވަޑައިގެން ނަމަވެސް، އެކަން ވެސް ކުރައްވާފައި ނުވާ ކަމަށް، ޝައިނީ އިސްތިއުފާ ދެއްވަން ޖެހޭ ސަބަބުތަކުގެ ތެރޭގައި ތޯރިގު ހިމެނުއްވި އެވެ.\nމީގެ އިތުރުން ބޮޑު ކަންނެލި އެކްސްޕޯޓް ކުރާ ފަރާތްތަކާއި މިނިސްޓަރާ ދެމެދު "ޖާއިޒު ނޫން" ގުޅުންތަކެއް އޮންނަ ކަމަށް ގިނަ އަދަދެއްގެ މަސްވެރިން ދެކޭ ކަމަށް ވެސް ވިދާޅުވި އެވެ.\nއޭނާ ނެންގެވި އެހެން މައްސަލަތަކުގެ ތެރޭގައި މާލޭގެ ފަޅުން މަސްވެރިންނަށް ދިމާވާ ދަތިތައް ހައްލުކޮށް މަސްވެރިންގެ ހައްގުތައް ހޯދައި ދެއްވަން ޝައިނީ މަސައްކަތް ނުކުރެއްވުން ހިމެނެ އެވެ.\nތޯރިގު ވިދާޅުވި ގޮތުގައި އޮޑިޓް އޮފީހުން މާލިއްޔަތު ކޮމެޓީ އަށް ހުށަހެޅި، ފާއިތުވެދިޔަ އަހަރުތަކުގެ ފިޝަރީޒް މިނިސްޓްރީގެ އޮޑިޓް ރިޕޯޓުތަކުގައި މާލިއްޔަތު ގަވާއިދާއި ބެސްޓް ޕްރެކްޓިސްއާ ހިލާފަށް ހުރި ކަންކަން ރަނގަޅު ކުރަމުން ދާކަން އޮޑިޓް ރިޕޯޓުތަކުން ނުފެނެ އެވެ.\nރާއްޖޭގައި އުފެދުނު އެންމެ މޮޅު ފޯވަޑުންގެ ތެރޭގައި ހިމެނޭ ތޯރިގު ވަނީ ކުޑަ ދުވަސްކޮޅަކަށް އެފްއޭއެމްގެ ރައީސްކަން ކުރައްވައިފަ އެވެ. އެކަމަކު އެ މަގާމުން އޭނާ ބޭރުކުރަން ސަރުކާރަށް ނިސްބަތްވާ ބައެއް މެމްބަރުންނާއި ބައެއް މިނިސްޓަރުންގެ ނުފޫޒު އޮތް ކަމަށް، ތޯރިގާ ކައިރި ބައެއް ފަރާތްތަކުން ދެކެ އެވެ.\nފިޝަރީޒް މިނިސްޓްރީ އަށް އެކި ގޮތްގޮތުން ލިބެން ޖެހޭ 39 މިލިއަނަށް ވުރެ ގިނަ ރުފިޔާ ހޯދަން ފިޔަވަޅު އަޅާފައި ނެތް ކަމަށް އޮޑިޓް ރިޕޯޓުގައި ވަނީ ބުނެފަ އެވެ. އަދި ހަރު މުދަލުގެ ރެކޯޑް ރަނގަޅަށް ބަލަހައްޓާފައި ނެތުމާއި މާލީ ބަޔާންތައް މާލިއްޔަތު ގާނޫނުގައިވާ ގޮތުގެ މަތިން އޮޑިޓް ކުރަން އޮޑިޓް އޮފީހަށް ހުށަހަޅާފައި ނެތް މައްސަލަ ވެސް އެ ރިޕޯޓުގައި ފާހަގަކޮށްފައިވެ އެވެ.\nFisheries Ministry ah liben jehey 39 million rufiyyaa nulibi ebahuri: Audit report\nއިތުރު ލިޔުންތައް މަސްވެރިން ފިޝަރީޒް މިނިސްޓަރު މެމްބަރު އަހުމަދު ތޯރިގް (މަހިބަދޫ) ކުރީގެ މިނިސްޓަރު ޑރ. މުހައްމަދު ޝައިނީ


TC ge coach kamuge magaamah Shaazly hamajahsaifi\nޓީސީ މިވަގުތު އޮތީ ވަރަށް ދަށް ހާލަތެއްގައި\nކ. މާލެ | 15 ޑިސެންބަރ 2019 | އާދީއްތަ 18:32 | 2,621\nސޮއި ކުރުމުގެ ހަފްލާގެ ތެރެއިން - ރާއްޖެ އޮންލައިން\nދިވެހި ޕްރިމިއަރ ލީގުގެ އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބުގެ ކޯޗު ކަމުގެ މަގާމަށް މުހައްމަދު ޝާޒްލީ ހަމަޖައްސައިފިއެވެ.\nޓީސީ ސްޕޯޓްސް ކްލަބްގެ ކޯޗު ކަމުގެ މަގާމާއި ޝާޒްލީ ހަވާލުވެ، އެއްބަސްވުމުގައި ސޮއިކޮށްފައިވަނީ ހޮނިހިރު ދުވަހުގެ ރެއެވެ.\nމަގާމާއި ހަވާލުވުމަށްފަހު ޝާޒްލީ ބުނީ އޭނާ އަށް ޓީސީގެ ހާލަތު ވަރަށް ރަނގަޅަށް އިނގޭ ކަމަށާއި އޭނާގެ އަމަޒަކީ އަންނަ އަހަރު އޮންނަ އޭއެފްސީ ކަޕްގައި ޓީސީ އަށް ރަނގަޅު ނަތީޖާ އެއް ނެރެދިނުން ކަމަށެވެ.\nމި ސީޒަނަށްފަހު ޓީސީ އުވާލާނެ ކަމަށް ޓީސީގެ ބާނީ ކުރީގެ ސްޕޯޓްސް ކޮމިޝަނަރ އަހްމަދު ނަޝީދު (ޑޭވް) ބުނެފައިވިނަމަވެސް ރޭ ނޫސްވެރިންނާ ބައްދަލުކުރައްވާ ޑޭވް ބުނީ ޓީސީ ދާނީ ކުރިޔަށް ކަމަށާއި ޓީސީ ހިންގަން ކިތަންމެ ކުޑަ އަލި މަގެއް ފެނުނަސް ޓީސީ އިން ދާނީ ކުރިޔަށް ކަމަށާއި ޓީސީ އަށް ދިމާވެފައިވާ މާލީ ހާލަތުން އަދިވެސް އަރައި ގަނެވިފައި ނުވާ ކަމަށެވެ.\nއޭއެފްސީ ކަޕްގައި ޓީސީން ކުޅެންޖެހޭނީ އިންޑިއާގެ ވަރުގަދަ ޗެންނާއީ ސިޓީ އަދި ބަންގާޅުގެ ބަޝުންދަރާ ކިންގްސް އާއި އެއް ގްރޫޕެއްގައެވެ.\nޓީސީގެ ކޯޗުގެ މަގާމާ ރޭ ޝާޒްލީ ހަވާލުވިއިރު، އޭނާއަކީ ފުޓްބޯޅައިގެ އެންމެ މަތީ ފެންވަރުގެ ކޯޗިން ސަނަދު ކަމަށްވާ ޕްރޯ ޑިޕްލޮމާ ކޯޗިން ސެޓްފިކެޓް ހާސިލުކުރި ފުރަތަމަ ދިވެހި ކޯޗެވެ. މީގެ ކުރިން ވިކްޓަރީ ސްޕޯޓްސް ކްލަބަށްވެސް ކޯޗުކަން ކޮށްދިން ޝާޒްލީ ވަނީ ސެޕްޓެމްބަރު މަހު ނޭޕާލްގެ ވެރިރަށް ކަތަމަންޑޫގައި ބޭއްވި 18 އަހަރުން ދަށުގެ ސާފް ޗެމްޕިއަންޝިޕުން ރާއްޖެއަށް ލޯ މެޑެއްޔެއްވެސް ހޯދާދީފައެވެ.\nޝާޒްލީގެ އިރުޝާދުގެ ދަށުން ޓީސީން ކުޅޭ ފުރަތަމަ މެޗުގައި ދިރާގު ދިވެހި ޕްރިމިއަރ ލީގުގައި މާދަމާރޭ ނުކުންނާނީ ނިލަންދޫ ސްޕޯޓްސް ކްލަބާ ދެކޮޅަށެވެ. އެންމެ ފަހުގެ ލީގު ޗެމްޕިއަނުން ކަމަށްވާ ޓީސީ ލީގުގައި މިހާރި އޮތީ ހަތަރުވަނައިގައި 16 ޕޮއިންޓާއެކު އެވެ.


ލާމާފަރު ފެސްޓިވަލް މިފަހަރު މާމެންދޫގައި – Faanooz\nލާމާފަރު ފެސްޓިވަލް މިފަހަރު މާމެންދޫގައި\nSeptember 4, 2019 | މުޙައްމަދު ސަނީހު\nލާމާފަރު ފެސްޓިވަލްގެ ނަމުގައި ލާމުއަތޮޅުގެ ތިމާވެއްޓާއި އެތަންތާނގައި ދިރިއުޅޭ ދިރުންތައް ހިމާޔަތްކޮށް ރައްކާތެރިކުރުމަށް އާންމުން ހޭލުންތެރިކުރުވުމުގެ މަޤްސަދުގައި ސިކްސެންސެސް ލާމު އިން މިއަހަރު ބޭއްވުމަށް ހަމަޖެހިފައިވާ ހަކަރަކާތް މިމަހު26 ގައި ލާމު އަތޮޅު މާމެންދޫގައި ބޭއްވުމަށް ހަމަޖެހިއްޖެއެވެ.\nލ މާމެންދޫގައި ބާއްވާ މި ފެސްޓިވަލް އިންތިޒާމު ކުރަނީ ސިކްސް ސެންސަސް ލާމު ރިސޯޓާއި، ވިޒިޓް ލާމު އެޓޯލާއި ލާމު އަތޮޅު ކައުންސިލާއި، މާމެންދޫ ކައުންސިލް، ސައުތު ސެންޓްރަލް ޕޮލިސް ޑިވިޝަން، ބްލޫ މެރިން ފައުންޑޭޝަން، އޮލިވް ރިޑްލީ ޕްރޮޖެކްޓް، މަންތާ ޓްރަސްޓް އަދި މޯލްޑިވްސް އަންޑަވޯޓާ އިނިޝިއޭޓިވް ގުޅިގެންނެވެ. މި އަހަރުގެ ފެސްޓިވަލްގެ ޝިއާރެއްގެ ގޮތުގައި ހަމަޖައްސާފައިވަނީ “އަހަރެމެންގެ ކަނޑުތައް – ރައްކާތެރިކަމާއެކު ހިމާޔަތްކުރެވިފައި” އެވެ.\nމީގެ ތިން އަހަރު ކުރިން ފެށިގެން ކުރިޔަށް ގެންދަމުން ދިޔަ “ލާމު ޓަރޓްލް ފެސްޓިވަލް” ރީބްރޭންޑް ކުރުމަށްފަހު މިއަހަރު ބާއްވާ ލާމާފަރު ފެސްޓިވަލްގައިވެސް އެހެން އަހަރުތަކޭ އެއްގޮތަށް ލާމުއަތޮޅުގެ ހުރިހާ ރަށަކުންވެސް ބައިވެރިވާނެއެވެ. ސިކްސް ސެންސަސް ލާމުން ބުނާގޮތުގައި މިއަހަރުގެ ފެސްޓިވަލްއަށް 2000 އަށްވުރެ ގިނަ ބަޔަކު ޒިޔާރަތްކުރާނެކަމަށް ބެލެވެއެވެ. މި ފެސްޓިވަލް ވެގެންދާނީ ތާރީޚީ ގޮތުންނާއި ތިމާވެށީގެ ގޮތުން ލާމުއަތޮޅު އެހެން ހުރިހާ އަތޮޅުތަކާ ތަފާތުވާ ސަބަބުތައް އެނގިގެންދާނެ މައުލޫމާތުން ފުރިގެންވާ ހަރަކާތަކަށެވެ. ލާމުއަތޮޅުގެ ހުރިހާ ސްކޫލްތަކަކުންވެސް ބައިވެރިވާ މި ފެސްޓިވަލްގައި ލާމުގެ ވާހަކަ، ފެތުމުގެ ރޭސް، ލާމު ފޮޓޯގްރަފީ އެގްޒިބިޝަން، އަދި މޫދު ދިރުމުގެ ޕެރޭޑެއް ދައްކާލުމަށް ވަނީ ހަމަޖެހިފައެވެ.\nޖުމްލަ4ދާއިރާއަކުން އެއްވަނަ ހޮވުމަށް ހަމަޖެހިފައިވާ ފޮޓޯ ގްރަފީ މުބާރާތުގައި ބައިވެރިވުމުގެ ފުރުސަތު މިހާރުވަނީ ހުށަހަޅާލާފައެވެ. މިމުބާރާތުގައި ބައިވެރިވާ ފަރާތްތަކަށް ތަފާތު އެކި ފަންނު ތަކުގެ ފޮޓޯ ހުށަހެޅުމުގެ ފުރުސަތު އޮންނާނެެވެ. މިމުބާތުގައި4ހޮވުމަށް ހަމަޖެހިފައިވަނީ، ހުރިހާ ގޮތަކުން އެންމެ ރީތި ފޮޓޯ ނަގާ ފޮޓޯ ގްރާފަރަކަށް “ލާމު ފޮޓޯ ގްރަފަރ އޮފް ދަ އިޔަރ” އާއި ތާރީޚީ ފޮޓޯ ނެގުމަށް އެންމެ މޮޅު ފޮޓޯ ގްރާފަރަކަށް “ލާމު ކަލްޗަރަލް ފޮޓޯގްރާފަރ އޮފް ދަ އިޔަރ” ގްރާފަރާއި ޤުދުރަތީ ރީތިކަން ދައްކައިދޭ ފޮޓޯ ނެގުމަށް އެންމެ މޮޅު ފޮޓޯ ގްރަފަރަކަށް، “ލާމު އެންވައިރޮމެންޓަލް ފޮޓޯގްރާފަރ އޮފް ދަ އިޔަރ” އެވެ. އަދި ޒުވާން ފޮޓޯ ގްރާފަރުންނަށް ހިތްވަރު ދިނުމުގެ ގޮތުން، “ލާމު ޔޫތް ފޮޓޯ ގްރާފަރ އޮފް ދަ އިޔަރ” އެވެ.\nމިމުބާރާތުގައި ވަނަ ވަނައަށް ހޮވޭ ފަރާތްތަކަށް ލާމު އަތޮޅުގެ ހުރިހާ ރަށަކަށް ދަތުރެއް ދިނުމަށްވަނީ ހަމަޖެހިފައެވެ. މިދަތުރުގެ ހުރިހާ ޚަރަދެއް ކުރާނީ މި މުބާރާތް އިންތިޒާމް ކުރާ ފަރާތްތަކުންނެވެ. ރަށްރަށަށްކުރާ ދަތުރުގައި ރަށްރަށުގައި ހުންނަ އާޘާރީ ތަންތަނުގެ ފޮޓޯ ނެގުމާއި މީހުންނާއި ތަންތަނުގެ ޕްރަފައިލް ނެގިގެންދާނެއެވެ.\n‘ލާމު އަތޮޅު- ވެލާ ކަހަނބަށް ރައްކާތެރި މާހައުލެއް” މިޝިއާރުގެ ދަށުން ވޭތުވެދިޔަ3އަހަރު ދުވަހު ކުރިޔަށް ގެންދެވުނު “ލާމު ޓަރޓަލް ފެސްޓިވަލް’ގެ ސަބަބުން ވެލާ ކަހަނބުގެ މުހިއްމުކަން އެނގި އެތަކެތި ހިމާޔަތްކުރަން ބޭނުންވާ ޒުވާން ޖީލެއް ލ. އަތޮޅުގައި ވަނީ އުފެދިގެން ގޮސްފައިވާކަން ފާހަގަކޮށްލެވެއެވެ.


SunOnline: Chinage meehakah bubonic plague jehijje\nރުގިއްޔާ މުހައްމަދު މޫސާ 07 Jul 2020, 16:16\nބިއުބޯނިކް ޕްލޭގް ޖެހިފައިވާ މީހެއްގެ ލިމްފް ނޯޑްއަކުން ނަގާފައިވާ ސާމްޕަލެއް މައިކްރޮސްކޯޕުން ފެންނަ ގޮތް -- ފޮޓޯ: ގެޓީ\nބެއިޖިން (ޖުލައި 7): ޗައިނާގެ އިނާ މޮންގޯލިއާގެ މީހަކަށް ބިއުބޯނިކް ޕްލޭގް ޖެހިއްޖެ ކަމަށް އެގައުމުގެ މީޑިއާތަކުން ރިޕޯޓުކޮށްފި އެވެ.\nޗައިނާގެ ގްލޯބަލް ޓައިމްސްގައިވާ ގޮތުން ތާއޫން ބަލީގެ ވައްތަރެއް ކަމަށްވާ ބިއުބޯނިކް ޕްލޭގް ޖެހިފައި ވަނީ އިނާ މޮންގޯލިއާގެ ބަޔަންނުރު ސިޓީގެ ދަނޑުވެރިއަކަށެވެ. އަދި އެމީހާ އެ ސިޓީގެ ހޮސްޕިޓަލެއްގައި އެކަހެރިކޮށް، ފަރުވާ ދެމުންދާ ކަމަށާއި އޭނާގެ ހާލު ސްޓޭބަލް ކަމަށް އެނޫހުގައިވެ އެވެ.\nޗައިނާގެ ސެންޓާ ފޯ ޑިޒީސް ޕްރިވެންޝަން އެންޑް ކޮންޓްރޯލްއިން ވަނީ ބަލި ފެނުނު ސިޓީގައި ބަލި ފެތުރުން ހުއްޓުވުމުގެ ގޮތުން މި އަހަރު ނިމެންދެން ތިން ވަނަ ލެވެލްގެ އެލާޓެއް ނެރެފަ އެވެ. އެ އެލާޓުގެ ދަށުން އެ ސަރަހައްދުގައި ބަލި ފެތުރުމަށް މަގުފަހިކުރާ ޖަނަވާރު މެރުމާއި ކެއުން މަނާވެ، ބަލި ޖެހިފައިވާ ކަމަށް ޝައްކު ކުރެވޭ މީހުން ރިޕޯޓު ކުރަން ޖެހޭނެ އެވެ.\nބިއުބޯނިކް ޕްލޭގް އާއްމު ގޮތެއްގައި މީހުންނަށް ޖެހެނީ ބަލި ފަތުރާ ބެކްޓީރިއާ ހުންނަ ސެއްޅިއެއް ދަތް އެޅުމުންނެވެ. އެ ސެއްޅީގެ ސަބަބުން މީދަލާއި މުސަޅު ފަދަ ބައެއް ޖަނަވާރަށް ވެސް ބަލި ޖެހެ އެވެ. އެ ބަލީގެ އަލާމާތްތަކުގެ ތެރޭގައި ލިމްފް ނޯޑްތައް ދުޅަވުމާއި ހުން އައުމާއި ހީކެރުވުމާއި ބޮލުގައި ރިއްސުމާއި ވަރުބަލިވުން ހިމެނެ އެވެ.\nސާދަ ވަނަ ގަރުނުގައި ބިއުބޯނިކް ޕްލޭގް އެފްރިކާ އޭޝިއާ އަދު ޔޫރަޕަށް ފެތުރި، 50 މިލިއަން ވަރަކަށް މީހުން މަރުވި އެވެ. އޭގެ ފަހުން ވެސް އެ ބަލި އެކި ފަހަރު މަތިން ފެތުރިފައިވެ އެވެ. އަދި ދުނިޔޭގެ ސިއްހަތު ޖަމްއިއްޔާ އިން ލަފާ ކުރާ ގޮތުގައި ކޮންމެ އަހަރަކު ވެސް 1،000 އާއި 2،000 ދެމެދުގެ އަދަދެއްގެ މީހުންނަށް އެ ބަލި ޖެހެ އެވެ.\nނަމަވެސް މިހާރު އެންޓިބަޔޮޓިކްސް ދީގެން އެ ބައްޔަށް ފަރުވާ ކުރެވެ އެވެ. އެހެންކަމުން ކޮވިޑް-19 ގޮތަށް އެ ބަލި ފެތުރި، ދުނިޔޭގައި އޮތް ބަލިމަޑުކަމަކަށް ވުމުގެ ފުރުސަތު ކުޑަ ކަމަށް ކަމާ ބެހޭ މާހިރުން ވިދާޅުވެ އެވެ.\nއެގޮތުން އެމެރިކާގެ ސްޓެންފޯޑް ހެލްތު ކެޔާގެ އިންފެކްޝަސް ޑިޒީސް ޑޮކްޓަރެއް ކަމަށްވާ ޝާންތީ ކަޕަގޮޑާ ވިދާޅުވި ގޮތުގައި 14 ވަނަ ގަރުނާ ހިލާފަށް މިހާރު ސައިންސުވެރިންނަށް ބިއުބޯނިކް ޕްލޭގް ފެތުރޭ ގޮތް އެނގެ އެވެ. އަދި ބަލި ފެތުރުުން ހުއްޓުވާ، ބަލި ޖެހިފައިވާ މީހުންނަށް އެންޓިބަޔޮޓިކްސް ދީގެން ފަރުވާ ކުރެވެ އެވެ.


Hollywood Gai Masaikaiy Kuran Libumun Ves Ranveer Noonekey Buni Sababu Miothy\n21 ޖެނުއަރީ 2019 1 ކޮމެންޓް\nހޮލީވުޑުގައި މަސައްކަތްކުރަން ރަންވީރު ނޫނެކޭ ބުނި ސަބަބު މިއޮތީ\nބޮލީވުޑުގެ މަޝްހޫރު ބަތަލު ރަންވީރު ސިންގް ވެސް ހޮލީވުޑުގައި މަސައްކަތްކުރަން ޝައުގު އުފެދި ބައެއް ހޮލީވުޑު ފިލްމުތަކުގައި މަސައްކަތް ކުރަން އޮޑިޝަން ދީފައިވާކަން އޭނާ ހާމަކޮށްފި އެވެ.\nއުމުރުން 33 އަހަރުގެ ރަންވީރު ދާދިފަހުން ބައިވެރިވި ޗެޓް ޝޯއެއްގައި އެކަން ހާމަކޮށްފައިވާއިރު އޭނާ ބުނީ، ބައެއް ފިލްމުތަކުގައި މަސައްކަތް ކުރަން ފުރުސަތު ލިބުނު ނަމަވެސް އޭނާގެ ބޮލީވުޑުގެ މަސައްކަތްތަކަށް ބުރޫ އަރާތީ އެ ފިލްމުތަކަށް ނޫނެކޭ ބުނަން މަޖުބޫރުވީ ކަމަށެވެ. އެކަމަކު ފުރުސަތު ލިބުނީ ކޮން ހޮލީވުޑު ފިލްމެއްގައި މަސައްކަތް ކުރަންކަން އޭނާ ހާމައެއް ނުކުރެއެވެ.\nބޮލީވުޑުން ބޮޑު ކާމިޔާބެއް ހޯދަމުން އަންނަ ރަންވީރުގެ އަންހެނުން ދީޕިކާ ޕަޑުކޯނު އަދި މަޝްހޫރު ތަރި ޕްރިޔަންކާ ޗޯޕްރާ ވެސް ވަނީ ހޮލީވުޑުގައި މަސައްކަތް ކޮށްފައެވެ. އަދި ޓައިގާ ޝްރަފަށް ވެސް ހޮލީވުޑުގެ ފިލްމެއްގައި މަސައްކަތް ކުރުމުގެ ފުރުސަތު ލިބިފައިވާކަމަށް ރިޕޯޓުތައް ބުނެއެވެ.\nހޮލީވުޑުގައި މަސައްކަތް ކުރަން ކިތަންމެ ބޭނުންވިއަސް ރަންވީރު މިވަގުތު ބޭނުންވަނީ އޭނާގެ ބޮލީވުޑުގެ ފިލްމުތަކަށް ބޮޑަށް އިސްކަންދޭށެވެ. ކާމިޔާބު ގިނަ ފިލްމުތަކެއްގައި ފެނިފައިވާ ރަންވީރުގެ އެންމެ ފަހުގެ ފިލްމު ސިމްބާއަށް ވެސް ބޮޑު ތަރުހީބެއް ލިބިފައިވާއިރު އޭނާ މިހާރު އަންނަނީ އޭނާގެ ކުރިއަށް އޮތް ފިލްމު ގަލީ ބޯއީގެ ޕްރޮމޯޝަންތަކަށް ތައްޔާރީތައް ވަމުންނެވެ.\nބޮލީވުޑް މުނިފޫހިފިލުވުން ރަންވީރް ސިންގް


Moosun beleyne goiy zamaanee ve, mihaaru phone thakah! - vNews.mv\nމޫސުން ބެލޭނެ ގޮތް ޒަމާނީވެ، މިހާރު ފޯނުތަކަށް!\nޙައްވާ މިންހާ 11 August 2019, 12:20\nރާއްޖޭގެ އެކި ހިސާބުތަކުގައި އީދުގެ ފޯރިގަދަ ހަރަކާތްތައް މިހާރު ވަނީ ފަށާފައެވެ. ނަމަވެސް މިއީދަކީ ފެން އީދަކަށް ވެދާނެ ކަމުގެ އިންޒާރުތައް މެޓް އޮފީހުން ކުރިޔާލާ ވަނީ ދީފައެވެ.\nރާއްޖޭގެ ހުރިހާ ހިސާބެއްގައިވެސް އެންމެ ފޯރިއާއެކު ފާހަގަކުރާ އެއް މުނާސަބަތަކީ އަޟްހާ އީދެވެ. އެއް ރަށަށްވުރެ އަނެއް ރަށުގެ އީދު ހަރަކާތްތައް ފޯރިގަދަކޮށް ކުރިއަށްގެންދެވޭތޯ އަބަދުވެސް ރަށްތަކުގެ ރައްޔިތުން އަންނަނީ މަސައްކަތް ކުރަމުންނެވެ. ރަށަށް އަރާ މެހެމާނުންނަށް މަރުހަބާ ކިޔުމުން ފެށިގެން މަގުތަކުގައްޔާއި ސްޓޭޖްތަކުގައި ބާއްވާ އައިޓަމްތަކާ ހަމައަށް ހުރިހާ ކަމެއްވެސް އެންމެ ފުރިހަމައަަށް ގެންދެވޭތޯ އަންނަނީ ރަށުގެ ކައުންސިލުން ފެށިގެން އެންމެ އާދައިގެ ރައްޔިތު މީހާވެސް މަސައްކަަތް ކުރަމުންނެވެ.\nއެހެން ނަމަަވެސް މިފަހަރުގެ އީދު ހަރަކާތްތަކަށް މޫސުން ހުރަސްއަޅާނެ ކަމަށް ބެލެވެއެވެ. އެގޮތުން މެޓް އޮފީހުން ލަފާކޮށްފައިވާ ގޮތުން މިއީދު ތެރޭގައި ރާއްޖޭގެ އެކި ހިސާބަށް ވިއްސާރަކުރާނެ އަދި ބައެއް ރަށްތަކަށް ގުގުރުން އެކަށީގެންވެއެވެ. މީގެ އިތުރަށް ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށާއި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށް މެޓް އޮފީހުން މައުލޫމާތުދެއެވެ. އެގޮތުން މިދިޔަ ހަފްތާ ތެރޭގައިވެސް ރާއްޖޭގެ ބައެއް ހިސާބުތަކަށް ވަނީ އުދަ އަރާފައެވެ. މިދިޔަ ހުކުރު ދުވަހުވެސް މާލޭގެ ކާނިވާ ސަރަހައްދަށް ވަނީ އުދަ އަރާފައެވެ.\nއެހެންކަމުން އީދުގެ ހަރަކާތްތައް ކުރިއަށް ގެންދިޔުމުގައި މޫސުމަށް ސަމާލުވުމަށް މެޓް އޮފީހުން ވަނީ އިލްތިމާސްކޮށްފައެވެ.\nދެން އުފެދޭ ސުވާލަކީ ކަމެއް ރާވާ ކޮންމެ ފަހަރަކު މޫސުން ބެލުމަށްޓަކައި މެޓް އޮފީހަށް ގުޅަންވީތޯ؟ ނޫނީ ރޭގަނޑު 8 ގެ ޚަބަރު ކިޔުމަށްފަހު މޫސުން ކުރިއަށް ލަފާކުރާ ގޮތް ގެނެސްދެން ދެން މަޑުކުރަންވީތޯ؟\nނޫން! މިހާރު މޫސުން ބެލުމަކީ އެއަށްވުރެ މާ ފަސޭހަ ކަމެކެވެ. ޓެކްނޮލޮޖީއާއެކު އައި ކުރިއެރުންތަކާއެކު މޫސުން ކުރިއަށް ލަފާ ކުރާގޮތް މިހާރު މިވަނީ އަޅުގަނޑުމެންގެ ފޯނުތަކަށް އައިސްފައެވެ. މޫސުން ބެލުމަށްޓަކައި މިހާރު ޑައުންލޯޑް ކޮށްލަން ޖެހެނީ މޫސުން އެޕްލިކޭޝަނެވެ.\nމި އެޕްލިކޭޝަނަކީ އިޓަލީ ސަރުކާރުގެ ހިލޭ އެހީގައި، މެޓް އޮފީހުގެ ޚިދުމަތްތައް އިތުރަށް ހަރުދަނާކޮށް ޒަމާނީ ވަސީލަތްތަކުގެ އެހީގައި އާއްމުންނަށް މޫސުމާ ބެހޭ މައުލޫމާތުތައް ގެނެސްދިނުމަށް ހިންގުނު ޕްރޮޖެކްޓެއްގެ ދަށުން އިފުތިތާހު ކުރެވުނު އެޕްލިކޭޝަނެކެވެ.\nއެޕްލިކޭޝަންގެ ތެރެއިން ދިވެހި އަދި އިނގިރޭސި މިތަނުން ބޭނުން ބަހެއް އިޚުތިޔާރު ކުރުމަށްފަހު އެޕްލިކޭޝަން މެދުވެރިކޮށް ކުރިއަށް އޮތް ފަސް ދުވަހުގެ މުސުން ލަފާ ކުރާ ގޮތް، އެންމެ ފަހުގެ ރާޑަރު އަދި ސެޓަލައިޓު ފޮޓޯތައް އަދި ރާއްޖޭގެ އެކި ސަރަހައްދުތަކުގައި ބަހައްޓާފައިވާ އޮޓޮމެޓިކް ވެދާ ސްޓޭޝަންތަކުން އެވަގުތެއްގައި ދައްކުވައިވާ މޫސުމީ ޑޭޓާ ވެސް ފެންނަން ހުރެއެވެ. މީގެ އިތުރަށް އެލަރޓް ނޮޓިފިކޭޝަން ލިބޭނެގޮތް ވެސް މިއެޕްލިކޭޝަންގެ ތެރޭގައި ވަނީ ހިމެނިފައެވެ. މިއެޕްލިކޭޝަން އެންޑްރޮއިޑާއި އައި.އޯ.އެސް ބޭނުންކުރައްވާ ފަރާތްތަކަށްވެސް ލިބެން ހުންނާނެ އެވެ. އަދި މޫސުމާ ބެހޭ ބައެއް ބަސްތަކުގެ މާނަވެސް އެޕލްިކޭޝަން މެދުވެރިކޮށް އެނގެން ހުރެއެވެ.\nމިއެޕްލިކޭޝަނާއެކު ހަރަކާތްތައް ރާވާ އިންތިޒާމް ކުރާ ފަރާތްތަކަށް މޫސުން ކުރިއަށް ލަފާ ކުރާ ގޮތް ބެލުމަށް ވަރަށް ބޮޑު ލުއި ފަސޭހައެއް ލިބިގެންދާނެ ކަމަށް ގަބޫލުކުރެވެއެވެ.


India out govanee India in dhey eheethakaa hedhi Yameen ge hithah keh nuvegen: MTD - One Online\nއިންޑިއާ އައުޓް ގޮވަނީ އިންޑިއާއިން ދޭ އެހީތަކާ ހެދި ޔާމީންގެ ހިތަށް ކެތްނުވެގެން: އެމްޓީޑީ\nއިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން "އިންޑިއާ އައުޓް" ކެމްޕޭން ހިންގަނީ އިންޑިއާއިން ރާއްޖެއަށް ދޭ އެހީތަކުން ހިތްޕުޅަށް ކެތް ނުވެގެން ކަމަށް މޯލްޑިވްސް ތާޑްވޭ ޑިމޮކްރަޓިކް (އެމްޓީޑީ)ން ބުނެފި އެވެ.\nކުރީގެ ނައިބު ރައީސްކަން ކުރެއްވި އަހުމަދު އަދީބު އިސްވެ ހުންނަވައިގެން އުފެއްދި އެމްޓީޑީން މިއަދު ނެރުނު ބަޔާނެއްގައި ބުނީ އިދިކޮޅު ކޯލިޝަނުން ކުރިއަށް ގެންދާ އިންޑިއާ އައުޓް ކެމްޕޭނު ކުށްވެރިކުރާ ކަމަށެވެ. އަދި އެ ކެމްޕޭނުގެ މަގުސަދަކީ އިންޑިއާއާ މެދު ނަފުރަތު އުފައްދައި ކޮވިޑްގެ ދަތި ހާލުގައި ރާއްޖެއަށް ލިބޭ އެހީތަކާއި ވިޔަފާރިތަކާއި އިންވެސްޓްމަންޓްތައް ހުއްޓުވާލުން ކަމަށެވެ. އެ ކެމްޕޭނުން ގައުމަށް ލިބޭނީ ގެއްލުން ކަަމަށް އެމްޓީޑީ ބުންޏެވެ.\nކޮވިޑް ފެށުނީއްސުރެ މިއަދާ ހަމައަށް ރާއްޖެ ބަނގުރޫޓު ނުވެ މެނޭޖު ކުރެވުނީ އިންޑިއާގެ އެހީތެރިކަމުގެ ސަބަބުން ކަމަށެވެ. އަދި މުޅި ދުނިޔެ ބަންދުކޮށްފައި އޮއްވައި ޓްރެވަލް ބަބުލްއެއް ގާއިމުކޮށް އެގައުމުން ރާއްޖެއަށް ފަތުރުވެރިން އާދެވޭނެ ގޮތާއި ބޮޑެތި ބަލިތަކަށް ފަރުވާ ހޯދުމަށް އެގައުމަށް ދެވޭނެ އިންތިޒާމު ހަމަޖައްސައި ކޮވިޑުން ދިފާއުވުމަށް އެންމެ ފުރަތަމަ އެގައުމުން ވެކްސިން ހަދިޔާކުރީ ވެސް ރާއްޖެއަށް ކަމަށް އެމްޓިޑީން ބުންޏެވެ.\n"މިހާތަނަށް ކޮވިޑްގެ ބަލިމަޑުކަމުގައި 261 ދިވެހި ރައްޔިތުން ނިޔާވެ، މުޅި ދުނިޔެއަށާއި ގައުމަށް ދިމާވެފައިވާ އިގުތިސޯދީ ގޮތުން ދަތި އުނދަގޫ ދުވަސްވަރު އެއްވެސް ޒިންމާދާރުކަމެއް ނެތި ސަރުކާރަށް އެއްވެސް އެއްބާރުލުމެއް ނުދީ މިއަދު ރައީސް ޔާމީނު ކުއްލިއަކަށް އިންޑިއާ އައުޓް ޖަހައިގެން މަސައްކަތް ކުރައްވަނީ އިންޑިއާއިން ރާއްޖެއަށް ދެމުން ގެންދާ އެހީތަކުގެ ސަބަބުން ހިތައް ކެތްނުވެގެން" ބަޔާނުގައިވެއެވެ.\nރާއްޖެއަކީ ފަތުރުވެރިކަމާއި އިގުތިސޯދީ އެތައް ރޮނގަކުން އަދިވެސް އިތުރަށް ކުރިއަށް ދިއުމުގެ ފުރުސަތު އޮތް ގައުމެއް ކަމަށާއި ރާއްޖެ ފަދަ ކުދި ގައުމުތައް މިހާތަނަށް ކުރިއަރާފައި ހުރީ އެހެން ގައުމުތަކާ އެކު ގުޅުން ބަދަހިކޮށްގެން ކަމަށް ވެސް އެމްޓިޑީ ބުންޏެވެ.\nރައީސް ޔާމީން ވެސް އެމަނިކުފާނުގެ ވެރިކަމުގައި އިންޑިއާއެކު ގުޅުން ބަދަހިކުރިކަން ފާހަގަކޮށް އެމްޓީޑީން ބުނީ އިންޑިއާގައި އެދިގެން ވެރިކަން ލިބުމުގެ ކުރިންނާއި ވެރިކަން ލިބުމުގެ ފަހުން ވެސް އެންމެ ފުރަތަމަ ރަސްމީ ދަތުރުފުޅެއްގައި ރައީސް ޔާމީން ވަޑައިގެންނެވީ އިންޑިއާއަށް ކަމަށެވެ. އަދި ރައީސް ޔާމީންގެ ސަރުކާރުން އިންޑިއާއެކު ފުރަތަމަ ސޮއިކުރި ޑިފެންސް އެގްރީމަންޓަކީ އެމަނިކުފާނު އެކަމަށް އެދި އެންޑޯސްކޮށްގެން އިންޑިއާ އިން ދެވަނަ ހެލިކޮޕްޓަރު ގެނައުމުގެ އެގްރީމެންޓު ކަމަށްވެސް ބުންޏެވެ.\nއެމްޓީޑީން އިތުރަށް ބުނީ ރާއްޖެ އާއި އިންޑިއާއަކީ ޒަމާންވީ ތާރީހީ އެތައް ގުޅުމެއް އޮތް އެކުވެރި ދެ ގައުމު ކަމަށެވެ. ދެ ގައުމުގެ މެދުގައި ސިޔާސީ، އިގުތިސޯދީ އަދި ހާރިޖީ ގުޅުމާއި ދިފާއީ އެތައް ކަމެއްގައި ޒަމާނުއްސުރެ އެކީގައި މަސައްކަތްކޮށް އިންޑިއާ ކަނޑުގެ ސަލާމަތް ދެ ގައުމުން ދަމަހައްޓާފައިވާ ކަމަށް އެމްޓީޑީން ބުންޏެވެ.\nރައީސް ޔާމީންގެ ވެރިކަމުގައި ފޮރިން ޕޮލިސީ ބައްޓަންކޮށްފައިވާ ގޮތަށް ވެސް އެމްޓީޑީން ވަނީ ފާޑު ކިޔައިފައެވެ. އެގޮތުން އިންޑިއާ އާއި ޔޫރަޕިއަން ޔޫނިއަން އާއި އެމެރިކާ އަދި ކޮމަންވެލްތުން ސިޔާސީ ކުށްވެރިން ޖަލަށްލައިގެން އަނިޔާ ނުކުރުމަށާއި އިންސާނީ ހައްގު ހިމާޔަތްކުރަން އޭރު ގޮވާލުމާ އެކު އެކަން ރައީސް ޔާމީނަށް ގޯސްވި ކަމަށެވެ.\nރައީސް ޔާމީންގެ ވެރިކަން ނިމުނުއިރު ރާއްޖެ އޮތީ މުޅި ދުނިޔެއާ އެކަހެރިވެ ޔޫރަޕިއަން ޔޫނިއަނުން ވެސް ފިޔަވަޅު އަޅާ ހިސާބުގައި ކަމަށާއި މިހާރު އިދިކޮޅު ލީޑަރުގެ ހައިސިއްޔަތުން ވެސް ސަރުކާރު ޖަވާބުދާރީކުރުވާ މަންޒަރު ނުފެންނަ ކަމަށް އެމްޓީޑީން ބުންޏެވެ.\nއިދިކޮޅު ކޯލިޝަނުން ކުރިއަށް ގެންދާ "އިންޑިއާ އައުޓް" ކެމްޕޭނު ކުށްވެރިކޮށް، އެމްޑީޕީ، ޖުމްހޫރީ ޕާޓީ، އަދާލަތު ޕާޓީ، އެމްއާރްއެމް، އަދި އެމްއެންޕީން ވެސް ވަނީ ބަޔާން ނެރެފައެވެ.\nގުޅޭ ޓެގު ޕީޕީއެމް ޕީޕަލްސް ނެޝަނަލް ކޮންގްރެސް ކުރީގެ ރައީސް އަބްދުﷲ ޔާމީން އިންޑިއާ އައުޓް ކެމްޕޭން


އީރާންގެ ރައީސް ޓްރަމްޕަށް: އިރާނަށް ބިރުދެއްކުން ހުއްޓާލައްވާ!\nޤާސިމް ސުލައިމާނީގެ މަރު\nއީރާނަށް ބިރު ދައްކައިގެން ނުވާނެ ކަމަށް ހަސަން ރޫހާނީ ވިދާޅުވި\nއީރާނުގެ މުހިއްމު 52 ޞަރަޙައްދަކަށް އެމެރިކާއިން ހަމަލާދޭނެކަމަށް ބުނެފައިވޭ\nއީރާނުން ބުނީ ސުލައިމާނީގެ މަރުގެ ބަދަލު އެމެރިކާގެ ކިބައިން ހިފާނެކަމަށް\n7 ޖެނުއަރީ 2020 | އަންގާރަ 09:05\nއީރާނުގެ ރައީސް ހަސަން ރޫހާނީ\nއެކި ގޮތްގޮތުން އީރާނަށް ބިރު ދައްކަން މަސައްކަތް ނުކުރެއްވުމަށް، އީރާނުގެ ރައީސް ހަސަން ރޫހާނީ އެމެރިކާގެ ރައީސް ޑޮނަލްޑް ޓްރަމްޕަށް ގޮވާލައްވައިފިއެވެ.\nއެމެރިކާއިން އީރާނުގެ ސަލާމަތީ ބާރުތަކުގެ އިސްވެރިޔާ ޤާސިމް ސުލައިމާނީ އަވަހާރަކޮށްލުމާއި ގުޅިގެން އީރާނުން ވަނީ ސުލައިމާނީގެ މަރުގެ ބަދަލު އެމެރިކާގެ ކިބައިން ހިފާނެކަން އިޢުލާނު ކޮށްފައެވެ. އަދި ޙަމަލާދޭނެކަމުގެ އިންޒާރުވެސް ދީފައިވެއެވެ.\nމިމައްސަލައާ ގުޅިގެން އާދިއްތަ ދުވަހު ޓްރަންޕް ކުރެއްވި ޓްވީޓެއްގައި ވިދާޅުވީ އީރާނުން އެމެރިކާގެ ޞަރަޙައްދަކަށް ނުވަތަ ރައްޔިތުންނަށް ޢަމާޒުކޮށް ހަމަލާދީފިނަމަ، އީރާނަށާއި އެޤައުމުގެ ޘަޤާފަތަށް ވަރަށް މުހިއްމު 52 ޞަރަޙައްދަކަށް އެމެރިކާއިން ވަރަށް ވަރުގަދަ ޙަމަލާތަކެއްދޭނެ ކަމަށެވެ.\nއެކަމާ ގުޅޭގޮތުން ރޫހާނީ ވިދާޅުވީ، އީރާނަށް ބިރު ދައްކައިގެން ނުވާނެ ކަމަށާއި، 52 ޞަރަޙައްދަކަށް ހަމަލާދޭ ވާހަކަ ދައްކަވާ ފަރާތްތަކުން 290 ނަންބަރުވެސް ހަނދާނަށް ގެންނަންޖެހޭ ކަމަށެވެ. އެގޮތުން ރޫހާނީ އެ އަލިއަޅުވާލެއްވީ 1988 ވަނަ އަހަރު އެމެރިކާގެ ހަނގުރާމަ މަތީ އުޅަނދަކުން އީރާނުގެ އެއަރލައިނަކަށް ޙަމަލާދީ 290 މީހުން މަރާލި ހާދިސާއަށް ކަމަށް މީޑިއާތަކުން ރިޕޯޓްކޮށްފައިވެއެވެ.\nއެމެރިކާގެ ރައީސް ޑޮނަލްޑް ޓްރަމްޕާއި ޙަވާލާދީ އަލްޖަޒީރާގައި ރިޕޯޓުކޮށްފައިވަނީ އެމެރިކާއިން ޙަމަލާދިނުމަށް ޢަމާޒުކޮށްފައިވާ 52 ޞަރަޙައްދަކީ 1979 ގައި އީރާނުން އެޤައުމުގައި ހުންނަ އެމެރިކާގެ އެމްބަސީން ރަހީނު ކުރި 52 މީހުންގެ ބަދަލު ކަމަށެވެ. އަދި އެ މީހުން 444 ދުވަސް ވަންދެން ރަހީނުކޮށްގެން ވަނީ ގެންގުޅިފައެވެ.\nއެމެރިކާއިން އީރާނުގެ ސަލާމަތީ ބާރުތަކުގެ އިސްވެރިޔާ ޤާސިމް ސުލައިމާނީ އަވަހާރަކޮށްލުމާއި ގުޅިގެން ދުނިޔޭގައި ބޮޑު ހަނގުރާމައެއް ފެށިދާނެ ކަމުގެ ބިރު ބޮޑުވެފައިވާއިރު، މި ޙަމަލާއަކީ ސީދާ ޓްރަމްޕްގެ އޯޑަރަށް ދިން ޙަމަލާއެއް ކަމަށް ރިޕޯރޓުތައް ބުނެއެވެ. އެމެރިކާއިން ބުނެފައިވަނީ، ސުލައިމާނީ އަވަހާރަކޮށްލި ޙަމަލާއަކީ އެމެރިކާގެ ދިފާޢުގަ ދިން ޙަމަލާއެއް ކަމަށެވެ.


ބޭރުގެ މަސް ބޯޓެއް އެމްއެންޑީއެފް ކޯސްޓްގާޑުގެ ބެލުމުގެ ދަށަށް ގެނެސްފި\n03 ފެބްރުއަރީ 2021 18:21\nސ.ގަމުގެ ދެކުނުން 15 ނޯޓިކަލް މޭލު ބޭރުން، ބޭރުގެ މަަސް ބޯޓެއް އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންގެ ބެލުމުގެ ދަށަށް ގެނެސްފިއެވެ.\nމި މަސް ބޯޓު އެ ސަރަޙައްދުގައި ހަރަކާތްތެރިވާކަމުގެ މަޢުލޫމާތު އެމްއެންޑީއެފް ކޯސްޓްގާޑަށް ދީފައިވަނީ އެ ސަރަޙައްދުގައި މަސްވެރިކަން ކުރަން އުޅުނު ސ.މަރަދޫ "ރަސްކުރި" ނަމަކަށް ކިޔާ މަސްދޯންޏަކުން މިއަދު 14:27 ހާއިރުއެވެ.\nމި ބޯޓު ފެނުނުކަމުގެ މަޢުލޫމާތު ލިބުމާއެކު އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ފާސްޓް އިންޓަސެޕްޓަރ ކްރާފްޓް (އެފްއައިސީ) "ކާމިޔާބު" ވަނީ ހަރަކާތްތެރިވާން ފަށާފައެވެ. މި މަސްބޯޓު އެމްއެންޑީއެފް ކޯސްޓްގާޑުގެ ބެލުމުގެ ދަށަށް ގެނެސްފައިވަނީ މިއަދު 16:25 ގައެވެ.\nމިއަދު ފެނުނު މަސްބޯޓަކީ ސްރީލަންކާގެ މަސްބޯޓެކެވެ.މި ބޯޓު ބަލާ ފާސްކޮށް ބެލި ބެލުމުގައި، ބޯޓުގައި ތިބީ ސްރީލަންކާގެ5ފަޅުވެރިންނެވެ. އަދި މި މައްސަލަ ސަރުކާރުގެ ކަމާ ގުޅުންހުރި މުއައްސަސާތަކާ ގުޅިގެން ދަނީ ބަލަމުންނެވެ.


އޮޕަރޭޝަންކޮށްގެން ދަރިފުޅު ނެގުމަށްފަހު، ބަލިވެނުއިދެ ކިހާދުވަހަކު މަޑުކުރަން ޖެހޭނެތަ؟ | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު އޮޕަރޭޝަންކޮށްގެން ދަރިފުޅު ނެގުމަށްފަހު، ބަލިވެނުއިދެ ކިހާދުވަހަކު މަޑުކުރަން ޖެހޭނެތަ؟\nއޮޕަރޭޝަންކޮށްގެން ދަރިފުޅު ނެގުމަށްފަހު، ބަލިވެނުއިދެ ކިހާދުވަހަކު މަޑުކުރަން ޖެހޭނެތަ؟\nއާއްމުގޮތެއްގައި އޮޕަރޭޝަން ކޮށްގެން ދަރިފުޅު ނެގުމަށްފަހު ދެން ބަލިވެއިންނަންވާނީ 18-23 މަސް ފަހުންނެވެ. މިއީ ޠަބީޢީކޮށް ވިހެއިނަމަވެސް ސިއްހީގޮތުން ބަލާނަމަ މަޑުކުރަން ރަނގަޅު މުއްދަތެވެ. މިއީ ވަރަށް ދިގުމުއްދަތެއްކަމުގައި ހީވެދާނެއެވެ. ނަމަވެސް ވިހެއުމަށްފަހު އަދި ހާއްސަކޮށް ބޮޑު އޮޕަރޭޝަނަކަށްފަހު މިހާދުވަސް މަޑުކުރުން އެއީ ދިގުމުއްދަތެއް ނޫނެވެ.\nހަށިގަނޑު ކުރިންހުރި ޠަބީޢީ ހާލަތަށް ބަދަލުވުމަށް އަދި ހަށިގަނޑުން މަދުވެފައިވާ ކާނާއާއި ހަކަތަ އަބުރާ ހޯދުމަށް މިހާދުވަސް ނަގާނެއެވެ.މިސާލަކަށް ވިހެއުމަށްފަހު ހަށިގަނޑުން ލޭ މަދުވުމަކީ ވަރަށް ގާތްކަމެކެވެ. އެއީ މާބަނޑު ދުވަސްވަރު ދަރިފުޅާއި ދަރިފުޅުގެ މަހަށް މައިމީހާގެ ހަށިގަނޑުން ނަގާ ދަގަނޑުގެ ސަބަބުންނެވެ. ހަމައެއާއި އެކު ވިހާއިރު ނުވަތަ އޮޕަރޭޝަން ކުރާއިރުވެސް ވަރަށްގިނަ ލޭ މައިމީހާގަ ހަށިގަނޑުން ބޭރުވެގެންދާނެއެވެ. ޠަބީޢީކޮށްވިހާ މީހަކަށްވުރެ އޮޕަރޭޝަންކޮށްގެން ވިހާމީހެއްގެ ގައިން ބޭރުވާ ލޭ ދެގުނަ އިތުރެވެ. ގާތްގަޑަކަށް ވިހާމީހަކަށްވުރެ ދެޕައިންޓު ލޭ އިތުރަށް މިފަދަމީހުންގެ ގައިން ބޭރުވެއެވެ.\nދިރާސާތަކުންދައްކާ ގޮތުގައި އޮޕަރޭޝަންކޮށްގެން ދަރިފުޅު ނެގުމަށްފަހު6މަސްދުވަހުތެރޭގައި ބަލިވެއިންނަށް މީހުންނަށް ވަރަށް ގިނަ ނުރައްކަލާއި ދިމާވުމުގެ ފުރުޞަތު ވަރަށް ބޮޑެވެ. މިގޮތުން ރަހިމު ފަޅައިގެންދިއުމާއި، ދުވަސްނުފުރައި ވިހެއުމާއި އަދި އުފަންވާއިރު ހުންނަން ޖެހޭ ބަރުދަން ދަރިފުޅުގެގައިގާ ނުހުރުމަކީ މިގޮތުން އެންމެ އާއްމުގޮތެއްގައި ދިމާވާ ނުރައްކާތަކެވެ.\nނަމަވެސް 18 މަސްނުވަނިސް ބަލިވެއިނަސް ބިރުނުގަންނާށެވެ. 18-23 މަސްވަންދެން ބަލިވެނުއިދެ މަޑުކުރުމަކީ ބަލިވެއިނުމުން ދިމާވެދާނެ ނުރައްކާތައް ކުޑަކުރާން އެންމެ އެކަށީގެންވާ މުއްދަތެވެ. މިމުއްދަތު ނުވަނިސް އެތައް އަންހެނުންނެއް ބަލިވެއިދެ އުދަގޫތަކެއް ނުވެވިހައެވެ.\nއުމުރުން 30 އަހަރަށްވުރެ ދޮށިވެފާ އިތުރު ކުއްޖަކު ބޭނުންނަމަ އޮޕަރޭޝަން ކުރުމަށްފަހުވިޔަސް 9-12 މަސްފަހުން ބަލިވެއިނަސް ރަނގަޅުވާނެއެވެ. އެއީ މިއުމުރަށްވުރެ ދޮށީ އަންހެނުން ބަލިވެއިންނަން އުދަގޫވުމުގެ އިތުރުން އުމުރުން ދޮށިވުމުގެ ސަބަބުން ދިމާވާ އުދަގޫތަކާއި ނުރައްކާ ވެސް ބޮޑެވެ. ހާއްސަކޮށް 35 އަހަރަށްވުރެ ދޮށިނަމަ އިތުރު ކުއްޖަކު ހޯދަން ވަރަށް ބޮޑަށް ދަތި ވުމަކީ އެކަށީގެންވާ ކަމެކެވެ. ވުމާއެކު އޮޕަރޭޝަންކުރުމަށްފަހު ބަލިވެ ނުއިދެ މަޑުކުރުން އެންމެ ރަނގަޅު މުއްދތު އެއްއަންހެނަކާއި އަނެއް އަންހެނަކާއި ތަފާތެވެ. ވީމާ އެންމެ ރަނގަޅު ގޮތަކީ ޑޮކުޓަރާއި މަޝްވަރާކުރުމެވެ.


Maldives-Saudi | Mihaaru\nJuly 17, 2018 32\nސައޫދީން ހަދިޔާ ކުރި ކަދުރު ބަހަން ފަށައިފި\nސައޫދީ އަރަބިއްޔާ އިން ރާއްޖެ އަށް ހަދިޔާކުރި 50 ޓަނުގެ ކަދުރު ބެހުމުގެ މަސައްކަތް އިސްލާމިކް މިނިސްޓްރީން މިއަދު ފަށައިފި އެވެ.\n50 ޓަނުގެ ކަދުރު ރާއްޖެ އަށް ސައޫދީން ހަދިޔާކޮށްފި\nމި އަހަރުގެ ރޯދަ މަހަށް ރާއްޖެ އަށް ސައޫދީ އަރަބިއްޔާ އިން ދޭން ނިންމި ކަދުރު، އިސްލާމިކް މިނިސްޓްރީއާ މިއަދު ހަވާލުކޮށްފި އެވެ.\nއައިޔޫއެމް ތަރައްގީކުރަން ސައޫދީން އެހީވަނީ\nއިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) ތަރައްގީކުރަން ސައޫދީ އަރަބިއްޔާ އިން އެހީ ދޭން މަސައްކަތް ކުރާނެ ކަމަށް އެ ގައުމުން ބުނެފައިވާ ކަމަށް އެ ޔުނިވާސިޓީގެ ޗާންސެލަރު ޑރ. މުހައްމަދު ޝަހީމް އަލީ ސައީދު އިއްޔެ ވިދާޅުވެއްޖެ އެވެ.\nJuly 09, 2018 36\nބޯހިޔާވަހިކަން ފޯރުކޮށްދޭން ސައުދީން އެހީވާން ނިންމައިފި\nރާއްޖޭގައި ހެޔޮ އަގެއްގައި ބޯހިޔާވަހިކަން ފޯރުކޮށްދިނުމަށް ސައުދީ އަރަބިއްޔާ އިން އެހީވުމަށް އެމްއޯޔޫ އެއްގައި މިއަދު ސޮއިކޮށްފި އެވެ.\nރައީސް، ސައޫދީގެ އިންޓީރިއާ މިނިސްޓަރާ ބައްދަލުކޮށްފި\nމިހާރު ރާއްޖެ ވަޑައިގެން އުޅުއްވާ، ސައޫދީ އަރަބިއްޔާގެ އިންޓީރިއާ މިނިސްޓަރު ޕްރިންސް އަބްދުލްއަޒީޒް ބިން ސައުދު ބިން ނާއިފްއާ، ރައީސް އަބްދުﷲ ޔާމީން މިއަދު ބައްދަލު ކުރައްވައިފި...\nJuly 06, 2018 11\nސައުދީގެ ހޯމް މިނިސްޓަރު ރާއްޖެ ވަޑައިގެންފި\nސައުދީ އަރަބިއްޔާގެ ހޯމް މިނިސްޓަރު ޕްރިންސް އަބްދުލްއަޒީޒް ބިން ސައުދު ބިން ނާއިފް، ރަސްމީ ދަތުރެއްގައި މިއަދު ރާއްޖެ ވަޑައިގެންފި އެވެ.\nއިސްލާމިކް ޔުނިވާސިޓީގެ ޗާންސެލަރު ސައުދީގައި\nސައޫދީ އަރަބިއްޔާގެ އިސްލާމިކް މިނިސްޓްރީގެ ދައުވަތަކަށް ރާއްޖޭގެ އިސްލާމިކް ޔުނިވާސިޓީގެ (އައިޔޫއެމް) ގެ ޗާންސެލަރު ޑރ. މުހައްމަދު ޝަހީމް އަލީ ސައީދު ސައުދީ އެ ގައުމަށް ވަޑައިގެންފި އެވެ.\nސައުުދީގެ ވެރިރަށަށް ދިން ހަމަލާ ރާއްޖޭން ކުށްވެރިކޮށްފި\nސައުދީ އަރަބިއާގެ ވެރިރަށް ރިޔާޒަށް ހޫތީ ހަނގުރާމަވެރިން ދިން މިސައިލް ހަމަލާ ކުށްވެރިކުރައްވައި، ރައީސް އަބްދުﷲ ޔާމީން ސައޫދީ ރަސްގެފާނު ސަލްމާން ބިން އަބްދުލްއަޒީޒަށް މެސެޖެއް ފޮނުއްވައިފި އެވެ.\nދިވެހި ހައްޖުވެރިންނަށް ލުއިފަސޭހަ ގޮތްތަކެއް ހޯދައިދެނީ\nމި އަހަރު ހައްޖަށް ދާ ދިވެހިންނަށް ލުއި ފަސޭހަ ގޮތްތަކެއް ހޯދައިދޭނެ ކަމުގެ ޔަގީންކަން ސައުދީ އަރަބިއްޔާ އިން އިއްޔެ ދީފި އެވެ.\n"ހާލަތާ މެދު ކަންބޮޑުވޭ، ތަރައްގީ އަށް އެހީވާނަން"\nރާއްޖޭގެ އަމާންކަމާއި ހަމަޖެހުމަށް ލޮޅުން އަރާ ކޮންމެ ކަމަކާ މެދު ކަންބޮޑުވާ ކަމަށާއި ތަރައްގީގެ މަޝްރޫއުތަކަށް އެހީތެރިވުމުގައި ދެމިތިބޭނެ ކަމަށް ސައޫދީ އަރަބިއްޔާ އާއި ޔޫއޭއީ...\nކިންގް ސަލްމާން މިސްކިތް އިމާރާތް ކުރަން ފަށައިފި\nސައޫދީ ސަރުކާރުގެ ހިލޭ އެހީގައި މާލޭގައި އަޅާ "ކިންގް ސަލްމާން" މިސްކިތް އިމާރާތް ކުރަން ފަށައިފި އެވެ.\nރާއްޖޭގެ ސިޔާސީ މަސްރަހާ ގުޅޭ ގޮތުން މައުލޫމާތު ދޭން ތިން ގައުމަކަށް ސަރުކާރުން ފޮނުވި މަންދޫބުންނަށް އެ ގައުމުތަކުން ފުރަގަސް ދީފައިވާ ކަމަށް އިދިކޮޅު ކޯލިޝަނުން މިއަދު ބުނެފި...\nރާއްޖޭގެ ސިޔާސީ މަސްރަހުގައި ހިނގަމުންދާ ކަންކަމާ ގުޅޭ މައުލޫމާތު ދިނުމަށް ސައުދީ އަރަބިއްޔާއަށް ކުރި ދަތުރު ކާމިޔާބު ކަމަށް ފިޝަރީޒް މިނިސްޓަރު ޑރ. މުހައްމަދު ޝައިނީ މިއަދު...\nޑރ. އާސިމް، ސައުދީ ފޮރިން މިނިސްޓަރާ ބައްދަލުކޮށްފި\nރާއްޖޭގެ ފޮރިން މިނިސްޓަރު ޑރ. މުހައްމަދު އާސިމް، ސައޫދީ އަރަބިއްޔާގެ ފޮރިން މިނިސްޓަރު ޑރ. ޖުބެއިރާ މިއަދު ބައްދަލުކުރައްވައިފި އެވެ.\nDecember 09, 2017 18\nފ. އަތޮޅުގައި ސައުދީ އަރަބިއްޔާ އިން ހިންގަން އުޅުނު ބިޔަ މަޝްރޫއު، އިދިކޮޅު ފަރާތްތަކުން ފެއިލްކޮށްލާފައިވާއިރު، އަނެއްކާ ވެސް އެފަދަ ކަންކަމާ ދެކޮޅަށް ތެދުވާންޖެހޭ ހާލަތަށް ގައުމު ގޮސްފައިވާ ކަމަށް ރައްޔިތުންގެ މަޖިލީހުގެ މަޑުއްވަރީގެ ދާއިރާގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ މުހައްމަދު...\nDecember 06, 2017 22\nފ. މަޝްރޫއު ނުހުއްޓޭ، މަޝްރޫއު ގެންނާނެ:އަލީ އާރިފް\nNovember 07, 2017 23\nސައުދީއާ އެކު ސާބިތުކަންމަތީ ދެމިތިބޭނަން: ރައީސް\nސަރަހައްދީ ހަމަޖެހުން ގާއިމްކުރަން ކުރާ މަސައްކަތްތަކުގައި ރާއްޖެ އިން ސައުދީ އަރަބިއްޔާ އެކު އަބަދުވެސް ސާބިތުކަންމަތީ ދެމިތިބޭނެ ކަމަށް ވިދާޅުވެ، އެ ގައުމުގެ ރަސްގެފާނު ސަލްމާން ބިން އަބްދުލްއަޒީޒަށް ރައީސް އަބްދުﷲ ޔާމީން މިއަދު މެސެޖެއް ފޮނުއްވައިފި އެވެ.\nއެހެން އެއާލައިންތަކަށް ވެސް ހައްޖު/ އުމްރާ ވިސާ ދެނީ\nހައްޖަށާއި އުމްރާ އަށް ދިއުމަށް ހަމައެކަނި ސައުދީ އެއާލައިނުން ދަތުރުކުރާ ފަސިންޖަރުންނަށް ވިސާ ދޭ ގޮތަށް ހަމަޖެއްސުމަށްފަހު، އެހެން އެއާލައިންތަކުން ދަތުރުކުރާ ފަސިންޖަރުންނަށް ވެސް އަލުން ވިސާ ދޭން ނިންމައިފި އެވެ.\nހައްޖާއި އުމްރާގެ ވިސާ ދޫކުރާނީ ސައުދިއާއަށް އެކަނި\nހައްޖަށާއި އުމްރާއަށް ދިއުމަށް ރާއްޖެއިން ވިސާ ދޭނީ ހަމައެކަނި ސައުދީ އަރަބިއްޔާގެ ގައުމީ އެއާލައިން، ސައުދިއާ އިން ދަތުރުކުރާ ފަސިންޖަރުންނަށް ކަމަށް ހަމަޖައްސައިފި އެވެ.\nOctober 07, 2017 47\nސައުދީގެ ކޯލިޝަނުން ރާއްޖެ ވަކިވުމަށް ގޮވާލައިފި\nސައުދީ އަރަބިއްޔާއިން އިސްވެ ޔަމަނުގައި ކުރިއަށް ގެންދަނީ ގަތުލު އާންމެއް ކަމަށާއި ސައުދީ އަރަބިއްޔާއިން އެކުލަވާލާފައިވާ އަސްކަރީ ކޯލިޝަން އދ. އިން ބްލެކް ލިސްޓު ކުރުމާއެކު ދިވެހިރާއްޖެ ސައުދީ އަރަބިއްޔާގެ އަސްކަރީ ކޯލިޝަނުން މިހާރުން މިހާރަށް ވަކިވުމަށް އެމްޑީޕީން ގޮވާލައިފި އެވެ.\nSeptember 27, 2017 12\nސައުދީ އަންހެނުންނަށް އެދެނީ އިތުރު ކުރިއެރުން: ދުންޔާ\nސައުދީ އަރަބިއާގައި އަންހެނުންނަށް ވެހިކަލް ދުއްވޭ ގޮތަށް އެ ގައުމުގެ ރަސްގެފާނު ސަލްމާން އަބްދުލްއަޒީޒް ހުއްދަ ދެއްވުމާ ގުޅިގެން އެކަމަށް މަރުހަބާ ވިދާޅުވާ ކަމަށާއި ސައުދީގެ އަންހެނުންނަށް އިތުރު ކުރިއެރުމަށް އެދިވަޑައިގަންނަވާ ކަމަށް ހެލްތު މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން މިއަދު ވިދާޅުވެއްޖެ އެވެ.\nމި އަހަރު ހައްޖުގެ އަޅުކަމަށް ދިޔަ ދިވެހިންގެ ފުރަތަމަ ގުރޫޕު މާދަމާ ހެނދުނު ރާއްޖެ އަންނާނެ އެވެ.


ވޯލްޑް ކަޕުގެ ޗެމްޕިއަންކަން ފްރާންސް އިން ހޯދައިފި – Faanooz\nވޯލްޑް ކަޕުގެ ޗެމްޕިއަންކަން ފްރާންސް އިން ހޯދައިފި\nJuly 15, 2018 | އަޙުމަދު އަނަސް\n2018 ވަނަ އަހަުގެ ވޯލްޑް ކަޕުގެ ޗެމްޕިއަންކަން ފްރާން އިން ހޯދައިފިއެވެ. ފްރާންސް އިން މުބާރާތުގެ ޗެމްޕިއަންކަން ހޯދާފައިވަނީ ކްރޯޝިޔާ އާއި ވާދަކޮށެވެ. މިހާރު ރަޝިޔާގައި ކުޅެމުން އަންނަ ފީފާ ވޯލްޑްކަޕްގެ ފައިނަލް މެޗުގައި މިރޭ ފްރާންސް އާއި ކްރޯޝިޔާ ވާދަކޮށްފައެވެ. މި މެޗު ފްރާންސް އިން ކާމިޔާބުކުރީ2–4ގެ ނަތީޖާއަކުންނެވެ.\nދުނިޔޭގައި ކުޅެވޭ އެންމެ ބޮޑު ފުޓުބޯޅަ މުބާރާތް ކަމަށްވާ ފީފާ ވޯލްޑްކަޕް ގައި މިއަހަރު ޖުމަލް 32 ޓީމު ބައިވެރިވެފައި ވެއެވެ. އޭގެ ތެރެއިން ފައިނަލަށް ދަތުރުކޮށްފައި ވަނީ ފްރާންސް އަދި ކްރޮޝިޔާ އެވެ.\nމިރޭގެ މެޗް ފެށިގެން 18 ވަނަ މިނެޓުގައި ކްރޯޝިޔާގެ ކުޅުންތެރިއެއްގެ ގައިގައި ޖެހިފައި ބައިކޮޅަށް ވަތް ގޯލައަކާއެކު ފްރާންސް އިން ވަނީ ލީޑު ނަގާފައެވެ. އެހެންނަމަވެސް މެޗުގެ 28 ވަނަ މިނެޓުގައި ކްރޯޝިޔާ އިން ވަނީ ގޯލައެއް ޖަހައި ދެޓީމު އެއްވަރު ކޮށްފައެވެ.\nމެޗުގެ 38 ވަނަ މިނެޓުގައި ފްރާންސްއަށް ވަނީ ޕެނަލްޓީއެއް ލިބިފައެވެ. މި ޕެނަލްޓީ ކާމިޔާބުކޮށް ފްރާންސް އިން ވަނީ އަނެއްކާވެސް ލީޑު ނަގާފައެވެ. އެއަށްފަހު ވެސް ފުރަތަމަ ހާފުގައި މޮޅަށް ކުޅެ ގިނަ ހަމަލާތައް އުފެއްދީ ކްރޯޝިޔާއިންނެވެ. އެހެނަސް އެ ޓީމަށް ލިބުނު ފުރުސަތުތަކުގެ ބޭނުން ހިފޭގޮތެއް ނުވިއެވެ.\nފުރަތަމަ ހާފެކޭ އެއްގޮތަށް ދެވަނަ ހާފުގައިވެސް ކްރޯޝިިޔާ އިން ވަނީ ތަފާތު މޮޅު ކުޅުމެއް ދައްކާފައެވެ. އެހެނަސް އަނެއްކާވެސް މެޗުގެ 59 ވަނަ މިނެޓުގައި ޕޮގްބާ ޖަހައިދިން ގޯލަ އަކާއެކު ފްރާންސްގެ ޓީމު އަނެއްކާވެސް ލީޑު މަތިވެގެން ދިޔައެވެ. އޭގެ ފަހުން ފްރާންސްގެ4ވަނަ ގޯލް ޖަހައިދިނީ މެޗުގެ 65 ވަނަ މިނެޓުގައި އެމްބައްޕެ އެވެ. އެހެނަސް އަނެއްކާވެސް މެޗުގެ 69 ވަނަ މިނެޓުގައި ކްރޯޝިޔާ ވަނީ ގޯލައެއް ޖަހާފައެވެ.\nމެޗް ނިމިގެން ދިޔައީ2–4ގެ ނަތީޖާ އަކުން ފްރާންސް 2018 ވަނަ އަހަރުގެ ވޯލްޑްކަޕް ކާމިޔާބު ކުރުމާއި އެކުގައެވެ. މި ކާމިޔާބީއާ އެކު ފްރާންސުގެ ކޯޗު ޑިޑިއޭ ޑެޝޯމްޕްސް ވެފައިވަނީ ވޯލްޑް ކަޕުގެ ޗެމްޕިއަންކަން ކުޅުންތެރިއެއްގެ ގޮތުގައި އަދި ކޯޗެއްގެ ގޮތުގައި ހޯދައި ތާރީހުން ޖާގަ ހޯދައިފަ އެވެ. އެ ޝަރަފް ދެން އޮތީ ބްރެޒިލްގެ މާރިއޯ ޒަގަލޯ އާއި ޖަރުމަނުގެ ފްރެންޒް ބެކެންބާ އަތުގަ އެވެ.\nމިއީ ފްރާންސް އިން ދެވަނަ ފަހަރެވެ. އެންމެ ފުރަތަމަ ފްރާންސް އިން ވޯލްޑްކަޕް ކާމިޔާބުކުރީ 1998 ވަނަ އަހަރުގައެވެ. އެއަހަރުގެ ވޯލްޑް ކަޕުގެ ފައިނަލް މެޗުގައި ވާދަކުރީ ފްރާންސް އާއި ބްރެޒިލް އެވެ. ފްރާންސް މުބާރާތް ކާމިޔާބުކުރީ0–3ގެ ނަތީޖާއަކުންނެވެ.


ކޮރަޕްޓް އޮފިޝަލުންގެ ލިސްޓެއް ބޮޑުވަޒީރު އަބާދީ އާންމުކުރައްވަނީ – Haftha\nSat,4July, 2020, 2:02 am\nކޮރަޕްޓް އޮފިޝަލުންގެ ލިސްޓެއް ބޮޑުވަޒީރު އަބާދީ އާންމުކުރައްވަނީ\nއޯގަސްޓް 2, 2018\nސަރުކާރުގައި މިވަގުތު ތިބި ކޮރަޕްޓް އޮފިޝަލުންގެ ލިސްޓު ދާދި އަވަހަށް ހާމަކުރައްވާނެ ކަމަށް އިރާގުގެ ބޮޑުވަޒީރު ހައިދަރު އަލް-އަބާދީ ވިދާޅުވެއްޖެ އެވެ.\nއަބާދީ އިއްޔެ ވިދާޅުވީ އެ ލިސްޓް އާންމު ކުރުމުގެ ކަންކަން ވަރަށް ބާރު ސްޕީޑެއްގައި މިހާރު ކުރިއަށްދާކަމަށެވެ.\nއެ ލިސްޓް އާންމުކުރައްވާނެކަން އަބާދީ ހާމަކުރައްވާފައިމިވަނީ ސަރުކާރުން ރައްޔިތުންގެ ޒަރޫރީ ހިދުމަތްތައް ފޯރުކޮށްދިނުމަށް ފެއިލްވެފައިވާ ކަމަށާއި ސަރުކާރުގައި އިންތިހާއަށް ކޮރަޕްޝަން އޮތްކަމަށް ބުނެ އެ ގައުމުގެ ރައްޔިތުން މުޒާހަރާ ކުރަމުން އަންނަތާ ދުވަސްކޮޅެއް ވެފައިވަނިކޮށެވެ. އަދި މުޒާހަރާގެ ބައިވެރިންގެ ޑިމާންޑްތަކަށް އިޖާބަ ދިނުމަކީ މުހިންމު ކަމެއް ކަމުގައިވެސް އަބާދީ މީގެ ކުރިން ވަނީ ވިދާޅުވެފަ އެވެ.\nކޮރަޕްޓް އޮފިޝަލުންތަކެއްގެ ވާހަކަ އަބާދީ ދައްކަވާއިރު ބައިނަލްއަގްވާމީ ގޮތުންނާއި އެ ގައުމުގެ އެތެރެއިން ވެސް އިތުރު ފިއްތުންތަކެއް އޭނާއަށް އަންނަނީ ކުރިމަތިވަމުންނެވެ. އެއީ މިދިޔަ މެއި މަހު ނެގި އާންމު އިންތިހާބުގެ ވޯޓު ކަންކަން އަދިވެސް ކޮޅެއްގައި ޖެއްސިފައި ނެތުމުންނެވެ.\nއެ އިންތިހާބުގައި އަބާދީގެ ކޯލިޝަނަށް ތިން ވަނަ ލިބުނުއިރު، ބޮޑުތަނުން ކުރި ހޯދާފައި އޮތީ ޝިއަޢީ ލީޑަރު މުގްތަދާ އަލް ސަދުރު އެވެ.\nނަމަވެސް އެ އިންތިހާބުގައި މަކަރު ހަދާފައިވާކަމަށްބުނެ އެ ގައުމުގެ ސުޕްރީމް ކޯޓުން ވަނީ ވޯޓު އަލުން ގުނުމަށް އަމުރުކޮށްފައެވެ. އެގޮތުން ވޯޓް ގުނުމުގައި މެޝިން ބޭނުން ކުރުމުގެ ބަދަލުގައި އަތުން ގުނުމަށް އެ އަމުރުގައި ބުނެފައިވެއެވެ. ފުރަތަމަ ނަތީޖާ އިއުލާނުކުރީ މެޝިނުން ވޯޓު ގުނުމަށްފަހުގައި އެވެ.


Irumathee Europe Ge Ithuru Airline Thakun Raajje Ah Dhathuru Fashan Mashvaraa Kohffi - Vaguthu\nއިރުމަތީ ޔޫރަޕުގެ އިތުރު އެއާލައިންތަކުން ރާއްޖެއަށް ދަތުރުތައް ފަށަން މަޝްވަރާ ކުރަނީ - ފޮޓޯ: ޓޫރިޒަމް މިނިސްޓްރީ\nރަޝިއާ އާއި އިރުމަތީ ޔޫރަޕުން ރާއްޖެއަށް އިތުރު އެއާލައިންތަކުގެ ދަތުރުތައް ފެށުމާއި ގުޅޭގޮތުން ޓޫރިޒަމް މިނިސްޓްރީން މަޝްވަރާކޮށްފިއެވެ.\nމި މަޝްވަރާތައް ކުރިއަށްގެންގޮސްފައި ވަނީ ރަޝިއާގައި ގާއިމުކޮށްފައިވާ ދިވެހި ޓުއާ އޮޕަރޭޓަރެއް ކަމަށްވާ ރިޒޯރޓް ލައިފް ހޮލިޑޭސްގެ ދައުވަތަކަށް ޓޫރިޒަމް މިނިސްޓަރ ޑރ. އަބްދުﷲ މައުސޫމް ކުރައްވަމުންގެންދަވާ ދަތުރުފުޅުގައެވެ.\nއެ ދަތުރުގައި އިއްޔެ ރިސޯޓް ލައިފް އާއި ރެޑްވިންގްސް އެއާލައިންއާ ގުޅިގެން ބޭއްވި ބައްދަލުވުމާއި ގުޅޭގޮތުން ޓޫރިޒަމް މިނިސްޓްރީން ވިދާޅުވީ، މޮސްކޯ އާއި ރާއްޖެއާ ދެމެދު ސީދާ ފްލައިޓްތައް ފެށުމަށް ކުރެވުނު މަޝްވަރާގައި މިނިސްޓަރ ޑރ. މައުސޫމް ބައިވެރިވެވަޑައިގަންނަވާފައިވާ ކަމަށެވެ.\nއަދި އެ ބައްދަލުވުމުގައި ފަތުރުވެރިކަމާއި ގުޅުން ހުރި މައުލޫމާތު އެއާލައިން އޮޕަރޭޓް ކުރާ ޒިއާރޓުއާސް، އަދި މޮސްކޯގެ ޒުކޮވުސްކީ އިންޓަނޭޝަނަލް އެއާޕޯޓްގެ ސީއީއޯ ތޯމަސް ވައިސަލް އާ ހިއްސާކޮށްފައިވާ ކަަމަށް މިނިސްޓްރީން ވިދާޅުވިއެވެ.\nއެ ބައްދަލުވުމަށްފަހު ޒިއާރޓުއާސް އައި ރިޒޯރޓް ލައިފް ހޮލިޑޭސްއާ ދެމެދު އެކަމާ ގުޅޭ އެއްބަސްވުމެެއްގައި ވަނީ ސޮއިކޮށްފައެވެ. އެ ރަސްމިއްޔާތުގައި މިނިސްޓަރ ޑރ.މައުސޫމް ވިދާޅުވީ، ރަޝިއާގެ ފަތުރުވެރިކަމުގެ މާކެޓަކީ މުހިންމު މާކެޓެއް ކަމަށާއި، ރަޝިއާގެ ފަތުރުވެރިންނަށް ރާއްޖެއިން އުފަލަކާއެކު މަރުހަބާ ކިޔާނެ ކަމަށެވެ. އަދި ފަތުރުވެރިންގެ މެދުގައި މަގްބޫލު މަންޒިލަކަށް ރާއްޖެ ހެދުމަށް ރަޝިއާގެ ޓުއާ އޮޕަރޭޓަރުން ކުރަމުންގެންދާ މަސައްކަތްތަކަށް މިނިސްޓަރ ޝުކުރު އަދާ ކުރެއްވިއެވެ.\nމީގެ އިތުރުން، މިނިސްޓަރ މިއަދު ވަނީ ރިސޯޓް ލައިފް ނޯރޑްވިންސް އެއާލައިންއާ އެކު ބައްދަލުވުމެއް ބާއްވާފައެވެ. އެ ބައްދަލުވުމުގައި ރާއްޖެއަށް ދަތުރު ފެށުމަށް އެއާލާއިންތަކަށް ހުރި ފުރުސަތުތަކާއި ގުޅޭގޮތުން ވާހަކަދެއްކެވިއިރު، ގަން އިންޓަނޭޝަނަލް އެއާޕޯޓަށް ދަތުރު ފެށުމަކީ ސަރުކާރުން ވަަރަށް ބޮޑަށް އެދޭ ކަމެއް ކަމަށް މިނިސްޓަރ ވަނީ ވިދާޅުވެފައެވެ.\nރަޝިއާއާއި އިރުމަތީ ޔޫރަޕުން ރާއްޖެއަށް އަންނަ ފަތުރުވެރިންގެ އަދަދު އިތުރުވަމުންދާކަން މިނިސްޓްރީން ވަނީ ފާހަގަކުރެއްވާފައެވެ. އެގޮތުން މިއަހަރުގެ މިހާތަނަށް ރާއްޖެ އައި ފަތުރުވެރިންގެ ތެރެއިން 23.8 އިންސައްތައަކީ ރަޝިއާގެ ފަތުރުވެރިންކަން ފާހަގަކޮށްލަން ޖެހެެއެވެ.\nޖުލައި 22, 2021 23:41\nލައިފް ރަނގަޅުވާނީ ރިސޯޓް ތަކުގަ އޮކުޕަންސީ ރަނގަޅުވެ ރިސޯޓު ތަކަށް ބަރާބަރަށް ބުކިންގ ޕޭމަންޓްސް ކުލިއަރ ކޮއްދީގެން. ވަރަށް ސަލާމް\nޖުލައި 23, 2021 00:24\nތިޔަ ދަތުރުގައި ބުރޭކިންގް ނިއުސް، ތޮއްޔިބު ޝަހީމު ގެންދިޔަ ވާހަކަ ވެސް ޖަހާލަބަލަ... ސަބަބަކީ ރައީސް ސޯލިހް ފަޅީގައި ހުރުން\nޖުލައި 23, 2021 00:59\nޓޫރިސްޓުންގެނެސް ހިދުމަތް ދޭނެ ޖާގަ އެއަރޕޯޓްގައި ނެތް...މަސައްކަތް ކުރަންއެތާ ތިބޭމީހުން ގަންނަނީ ލަދު..ދެން ކޮން މަޝްވަރާ އެއް...


Bidheyseenge viyafaari hanikuran faaskohfi\nބިދޭސީންގެ ވިޔަފާރި ހަނިކުރާ ބިލު ފާސްކޮށްފި\nބާޒާރުމަތީ ބިދޭސީއަކު ވިޔަފާރީގައި: ނިވަލުގައި ދިވެހިން ތިބެގެން ސީދާ ގޮތުންނާއި ނުސީދާ ގޮތުން ބިދޭސީން ހިންގާ ވިޔަފާރިތައް ހަނިކޮށް ދިވެހި ކުދި ވިޔަފާރިތަކަށް ލިބޭ ގެއްލުން ކުޑަ ކުރަން ރައްޔިތުންގެ މަޖިލީހަށް ހުށަހެޅި ބިލު މިއަދު ވަނީ ފާސްކޮށްފައި -- އަވަސް ފޮޓޯ\nނިވަލުގައި ދިވެހިން ތިބެގެން ސީދާ ގޮތުންނާއި ނުސީދާ ގޮތުން ބިދޭސީން ހިންގާ ވިޔަފާރިތައް ހަނިކޮށް ދިވެހި ކުދި ވިޔަފާރިތަކަށް ލިބޭ ގެއްލުން ކުޑަ ކުރަން ރައްޔިތުންގެ މަޖިލީހަށް ހުށަހެޅި ބިލު މިއަދު ފާސްކޮށްފި އެވެ.\nބިލު ފާސްކުރުމަށް މަޖިލީހުގައި ނެގުނު ވޯޓްގައި 53 މެންބަރުން ބައިވެރިވެވަޑައިގެން ވޯޓް ދެއްވާފައިވެއެވެ. ސަރުކާރުގެ ފަރާތުން އަމިއްލަ ފަރުދުންގެ ވިޔަފާރީގެ ގާނޫނަަށް އިސްލާހެއް ހުށަހެޅުއްވީ ކުރެންދޫ ދާއިރާގެ މެމްބަރު އަބްދުލް ޣަނީ އަބްދުލް ހަކީމެވެ.\nމި ބިލުގެ ބޭނުމަކީ ދިވެހިން ނިވާފަތްގަނޑަކަށް ވެގެން ސީދާ ގޮތުންނާއި ނުސީދާކޮށް ބިދޭސީން ހިންގާ ވިޔަފާރިތަކުގެ ސަބަބުން ރާއްޖޭގެ އެންމެ ކުދި އަދި މެދު ފަންތީގެ ވިޔަފާރި އާއި ދިވެހި ރައްޔިތުންނަށް ލިބޭ އިގުތިސޯދީ ފުރުސަތުތައް ހަނިވިޔަ ނުދިނުމަށް ފިޔަވަޅު އެޅޭނެ އިންތިޒާމް ހަމަޖެއްސުމެވެ. އަދި އަމިއްލަ ފަރުދުންގެ ވިޔަފާރި ރަޖިސްޓްރީ ކޮށްފައިވާ ފަރާތްތަަކަށް މިހާރު ދިމާވެފައިވާ ދަތިތައް ހައްލުކޮށް ހާލަތު ދެނެގަނެ ކަންކަން ރަަނގަޅު ކުރުމެވެ.\nދިވެހި ވިޔަފާރިތައް ހިމާޔަތް ކުރުމުގެ ގޮތުން، ބިދޭސީންގެ ގަވައިދާ ހިލާފު ވިޔަފާރިތައް ބާތިލު ކުރެވޭނެ އުސޫލު ވެސް ބިލުގައި ހިމަނާފައި ވެއެވެ. އެގޮތުން ސީދާ ގޮތުންނާއި ނުސީދާ ގޮތުން ބިދޭސީން ހިންގާ ވިޔަފާރިއެއް ކަމަށް އެކަށީގެންވާ ހެއްކާއެކު އެކަން ރަޖިސްޓްރާއަށް ގަބޫލު ކުރެވިއްޖެ ނަމަ އެ ވިޔަފާރީގެ ރަޖިސްޓްރީ ބާތިލު ކުރެވެ އެވެ.\nއަމިއްލަ ވިޔަފާރިތައް ރަޖިސްޓްރީ ކޮށްދޭ މުއްދަތާއި އެ ރަޖިސްޓްރީ އާ ކޮށްދޭ މުއްދަތުވެސް އިތުރު ކުރަން ވަނީ ހުށަހަޅައިފަ އެވެ. އެގޮތުން އެފަދަ ވިޔަފާރިތައް ފަސް އަހަރު ދުވަހަށް ރަޖިސްޓްރީ ކޮށްދޭން މިހާރު އޮންނަ އުސޫލު ބަދަލުކޮށް 10 އަހަރަށް ރަޖިސްޓްރީކޮށް އިތުރު 10 އަހަރަށް ރަޖިސްޓްރީ އާ ކޮށްދެވޭ ގޮތަށް ހަދަން ބިލުގައި ހިމަނައިފައި ވެއެވެ.\nއަމިއްލަ ފަރުދުންގެ ވިޔަފާރީގެ ގާނޫނާ ހިލާފުވުމުން އެ ކުރި ކުށުގެ ކުޑަ ބޮޑުމިނަށް ބަލައި 1000ރ. އާއި 20،000 ރުފިޔާއިން މިހާރު ޖޫރިމަނާ ކުރެވެ އެވެ. ނަމަވެސް އެ ޖޫރިމަނާ 100،000 ރުފިޔާއަށް ބޮޑު ކުރަން ބިލުގައި ހިމަނައިފައި ވެއެވެ.\nރައްޔިތުންގެ މަޖިލިސް ބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް + އިގްތިސޯދު\nޓްރާންޝިޕްމަންޓް ބަނދަރު ހަދަން އެންގުމަށް ފާސްކޮށްފި\nބިދޭސީންގެ ވިޔަފާރި ހަނި ކުރެވޭނެތަ؟


Kudabandos Resort hulhuvaifi | Mihaaru\nކުޑަ ބަނޑޮސްގެ މަތިން ނަގާފައިވާ ފޮޓޯއެއް: މިއީ މާލެ އަތޮޅުގައި މިމަހު ހުޅުވި ދެވަނަ ރިސޯޓު. ފޮޓޯ: ކުޑަ ބަނޑޮސް\n31 ޖުލައި 2016 - 12:30 24 comments\n"މަލަހިނި ކުޑަ ބަނޑޮސް"ގެ ނަމުގައި ހުޅުވި ހަތަރު ތަރީގެ ރިސޯޓުގައި ހުންނަނީ ތަފާތު ފަސް ވައްތަރެއްގެ 82 ކޮޓަރި އެވެ. އޭގެ ތެރޭގައި ހިމެނެނީ 40 އަކަމީޓަރުގެ ބީޗް ވިލާ އާއި 22-24 އަކަ މީޓަރުގެ ގާޑެން ރޫމްތަކެކެވެ. ނަމަވެސް މިރަށުގައި މޫދު ކޮޓަރިއެއް ނުހުރެ އެވެ.\nކުޑަ ބަނޑޮސް ރިސޯޓުގެ ކޮޓަރިއެއް: އެ ރިސޯޓު ވަނީ މިދިޔަ ހަފުތާގައި ހުޅުވާފައި. ފޮޓޯ: ކުޑަ ބަނޑޮސް\nއެ ރިސޯޓުގައި ދެ ބާ އަދި ރެސްޓޯރަންޓެއްގެ އިތުރުން ސްޕާ އެއް ވެސް ހުރެ އެވެ. އަދި މޫދު ކުޅިވަރުތަކަށާއި ޑައިވިން ހާއްސަ މެރިން އެންޑް ރެކްރިއޭޝަން ސެންޓަރެއް ވެސް ކުޑަ ބަނޑޮހުގައި ހުރެ އެވެ.\nމާލެއާ 9.7 ކިލޯ މީޓަރު ދުރުގައި އޮންނަ ކުޑަ ބަނޑޮސް ތަރައްގީކުރަން ސަރުކާރުން ދިނީ 2013 ވަނަ އަހަރުގެ ތެރޭގަ އެވެ. އެ ރަށް ރިސޯޓެއްގެ ގޮތުގައި ހިންގަން ހުއްދަ ދޫކުރީ ޕިކްނިކް އައިލެންޑްތައް ރިސޯޓަކަށް ބަދަލުކުރަން ބޭނުންވާ ފަރާތްތަކަށް ހުޅުވާލި ފުރުސަތުގެ ދަށުންނެވެ.\nކުޑަބަނޑޮހުގެ ގޮނޑުދޮށުގައި ޓޫރިސްޓުންގެ ބަޔަކު ކުޅިވަރު ކުޅެނީ. ފޮޓޯ: ކުޑަ ބަނޑޮސް\nޕިކްނިކް އައިލެންޑްތައް ރިސޯޓްތަކަށް ބަދަލުކުރުމަށް ހުޅުވާލި ފުރުސަތުގެ ދަށުން ކ. މާދޫ ފިނޮޅު ވަނީ "އޯޒެން ބައި މާދޫ"ގެ ނަމުގައި މަތީ ފެންވަރު ރިސޯޓެއްގެ ގޮތުގައި މިމަހުގެ ކުރީކޮޅު ހުޅުވައިފަ އެވެ. އަދި ދަތުރު ދާން ބޭނުންކުރި ކ. ކޮއްދިއްޕަރުގައި ވެސް ރިސޯޓެއް ތަރައްގީކުރުމުގެ މަސައްކަތް ދަނީ ކުރަމުންނެވެ.\nއިތުރު ލިޔުންތައް ޓޫރިޒަމް ބަނޑޮސް އައިލެންޑް ރިސޯޓް ރިސޯޓްތައް ކުޑަ ބަނޑޮސް


SunOnline: Idea Cellular gane, India ge enme bodu network operator ah Vodafone vejje\nއިންޑިއާގެ މުއާސަލާތީ އޮޕަރޭޓަރުންގެ އިޝްތިހާރު ބިލްބޯޑުތަކެއް ހުރި ތަނެއްގައި އެއާޓެލް، އައިޑިއާ އަދި ވޮޑަފޯންގެ އިޝްތިހާރުތަކެއް -----\nއައިޑިއާ ގަނެ، އިންޑިއާގެ އެންމެ ބޮޑު ނެޓްވޯކް އޮޕަރޭޓަރަށް ވޮޑަފޯން ވެއްޖެ\nއިންޑިއާގައި މުއާސަލާތީ ޚިދުމަތް ފޯރުކޮށްދޭ ވޮޑަފޯނުން އިންޑިއާގެ އޮޕަރޭޓަރު "އައިޑިއާ ސެލޫލާ" ގަނެ، އިންޑިއާގައި މުވާސަލާތީ ޚިދުމަތް ފޯރުކޮށްދޭ އެންމެ ބޮޑު ކުންފުންޏަށް ވެއްޖެ އެވެ.\nވޮޑަފޯން އިންޑިއާއަކީ، އިނގިރޭސިވިލާތުގެ ބައިނަލްއަގުވަމީ ޓެލެކޮމް ކުންފުނި ވޮޑަފޯނުން އިންޑިއާގައި ހިންގަމުން އައި ކުންފުންޏެވެ. ވޮޑަފޯނަކީ އިންޑިއާގައި ދެވަނައަށް އެންމެ ބޮޑު ކަސްޓަމާ ބޭސް އޮންނަ ކުންފުންޏެވެ.\nއެކުންފުނިން ވަނީ އިންޑިއާގެ ތިންވަނައަށް އެންމެ ބޮޑު ކަސްޓަމާ ބޭސް އޮންނަ މުއާސަލާތީ ކުންފުނި، އައިޑިއާ ސެލޫލާ މިއަދު ގަނެފަ އެވެ. އައިޑިއާ ސެލޫލާއާ ވޮޑަފޯނު އެއް ކުންފުންޏަކަށް ބަދަލުވެފައިވާ އިރު، އެއީ މިހާރު ކަސްޓަމަރުންނާއި އާމްދަނީގެ ގޮތުން ބަލާއިރު ވެސް އިންޑިއާގެ އެންމެ ބޮޑު މުއާސަލާތީ ކުންފުންޏެވެ.\nއެ އެއްބަސްވުން މިއަދު އެކުލަވާލާފައިވާ އިރު، މި ވިޔަފާރި ކޮންގްލޮމެރެންސްގެ މުއާމަލާތް މުޅިން ނިންމާލެވޭނީ 2019 ވަނަ އަހަރުގެ މާޗު މަހާ ހަމައަށް ކަމަށް ބުނެފައިވެ އެވެ. ދެކުންފުނި އެއްކޮށްލައި، އަލަށް އުފައްދާ ކުންފުންޏަށް އާ ނަމެއް ފަހުގެ ތާރީޚެއްގައި ދޭނެ ކަމަށް ބުނެފައިވެ އެވެ. މި އާ ކުންފުނީގެ 45.1 ޕަސަންޓު ހިއްސާ އޮންނާނީ ވޮޑަފޯނަށެވެ. އަދި 26 ޕަސަންޓު ހިއްސާ، އައިޑިއާ ސެލޫލާ ކުންފުނި ހިންގާ އަދިތިޔާ ބިރްލާ ގްރޫޕުން ހިފަހައްޓާ އިރު، ބާކީ 28.9 ޕަސަންޓު ހިއްސާ އާންމުންނަށް ވިއްކުމަށް ވަނީ ނިންމައިފަ އެވެ.\nބައެއް ފަރާތްތަކުން ބުނާ ގޮތުގައި ވޮޑަފޯނާއި އައިޑިއާ އެއްކޮށްލުމަށް ނިންމީ، އިންޑިއާގެ އެންމެ މުއްސަނދި މަހުޖަނު މުކޭޝް އަމްބާނީގެ ރިލަޔަންސް ކުންފުނިން މިދިޔަ އަހަރު އުފައްދައިގެން ހިންގަމުން އަންނަ ރިލަޔަންސް ޖިއޯ ކިޔާ 4ޖީ އެލްޓީއީ ނެޓްވޯކާ ވާދަކުރުމުގެ ގޮތުންނެވެ.\nރިލަޔަންސް ޖިއޯއިން ހެޔޮ އަގުގައިި މުއާސަލާތީ ޚިދުމަތްތައް ފޯރުކޮށްދޭން ފެށުމުގެ ސަބަބުން ވޮޑަފޯނާއި އައިޑިއާ ސެލޫލާގެ އިތުރުން، މިއަދާ ހަމައަށް އިންޑިއާގެ މުއާސަލާތީ ޚިދުމަތުގެ މާކެޓު ލީޑަރުގެ ގޮތުގައި އޮތް އެއާޓެލަށް އޮތީ ޚިދުމަތުގެ އަގުތައް ތިރިކުރުމަށް މަޖުބޫރުވެފަ އެވެ.\nއިންޑިއާ މުއާސަލާތީ ޚިދުމަތް ބޭރުގެ ވިޔަފާރި ބޭރުގެ އިގްތިޞާދު\nމައުމޫން ފައުންޑޭޝަނުން ހުޅުވާލި ކޯސްތަކަށް ކުރިމަތިލުމުގެ މުއްދަތު އިތުރުކޮށްފި3ގަޑި4މިނެޓް ކުރިން\nއިންޑިއާގެ އޭޓީއެމްއެއްގައި ހުރި 1.2 މިލިއަން ރުޕީސް މީދާ ކާލައިފި6ގަޑި 59 މިނެޓް ކުރިން\nއިންޑިއާގެ ރީތީގެ ރާނީއަކަށް ތަމިލް ނާޑޫގެ އަނުކްރީތީ6ގަޑި 8 މިނެޓް ކުރިން\nވިސާގެ މައްސަލާގައި އިންޑިއާއާއި ރާއްޖެއިން މަޝްވަރާކުރަން ފަށައިފި 1 ދުވަސް7ގަޑި ކުރިން\nއިންޑިއާ އިން ހައްޔަރުކުރި ދިވެހިން ހެކިހޯދުމަށް ތަންތަނަށް ގެންގޮސްފި2ދުވަސް 8 ގަޑި ކުރިން


Run For Maldives: 50 aharun matheege Five Feet Team in hurihaa...\nރަން ފޯ މޯލްޑިވްސް: 50 އަހަރުން މަތީގެ ފައިވް ފީޓް ޓީމުން ހުރިހާ ކެޓެގަރީއެއްގައި ވާދަކޮށް ދުވުން ނިންމާލައިފި\nމިދިޔަ ސެޕްޓެމްބަރު މަހުގެ 27 ވަނަ ދުވަހު މި ދުވުން ވަނީ ފަށާފައި\nފައިވް ފީޓް ޓީމުގައި ހިމެނެނީ 50 އަހަރުން މަތީގެ ދުވުންތެރިން\nބުދަ ދުވަހު ފައިވް ފީޓް ޓީމުން ވަނީ މި މުބާރާތުގެ ޓީމު އިވެންޓުގެ ދުވުން ނިންމާލާފައި\nކ. މާލެ | 19 ނޮވެންބަރ 2020 | ބުރާސްފަތި 13:13 | 8,129\nރަން ފޯ މޯލްޑިވްސްގައި ވާދަކުރި 50 އަހަރުން މަތީގެ ފައިވް ފީޓް ޓީމު - ސޯޝަލް މީޑިއާ\nރާއްޖޭގައި ފުރަތަމަ ފަހަރަށް ބާއްވާ ބައިނަލްއަގުވާމީ ވާޗުއަލް ދުވުން ކަމަށްވާ "ރަން ފޯ މޯލްޑިވްސް" ގެ ހުރިހާ ކެޓެގަރީއެއްގައި ބައިވެރިވެ، 50 އަހަރުން މަތީގެ ދުވުންތެރިން މައްޗަށް އެކުލެވޭ "ފައިވް ފީޓް" ޓީމުން ދުވުން ނިންމާލައިފިއެވެ.\nފައިވް ފީޓް ޓީމުން މި މުބާރާތުގެ ހުރިހާ ކެޓަގަރީއެއްގައި ވާދަކޮށްފައިވާއިރު، ބުދަ ދުވަހު އެ ޓީމުން ވަނީ މި މުބާރާތުގެ ޓީމު އިވެންޓުގެ ދުވުން ނިންމާލާފައެވެ. މި މުބާރާތުގެ ޓީމު އިވެންޓްގެ ދުވުމަކީ 870 ކިލޯމީޓަރުގެ ދުވުމެވެ.\n"ރާއްޖެ.އެމްވީ" އަށް މައުލޫމާތުދެމުން ފައިވް ފީޓް ޓީމުން ބުނީ މި މުބާރާތުގައި އެ ޓީމުން ބައިވެރިވީ އުމުރުން ކިތަންމެ ދޮށިވި ކަމުގައި ވިޔަސް، ކަސްރަތު ކުރުމާއި ދުޅަހެޔޮ ސިއްހަތެއްގައި ހުރުމަކީ މުހިންމު ކަމެއްގައި ދެކިގެން ކަމަށާއި، އަދި މި އުމުރުގައިވެސް މިފަދަ ދުވުމެއް ނިންމާލުމަކީ އެޓީމުގެ ދުވުންތެރިންގެ އަޒުމެއް ކަމަށްވާތީ ކަމަށެވެ. އަދި މިފަދަ ދުވުމެއް މި ދަނޑިވަޅުގައި ބޭއްވި ކަމަށްޓަކައި ދުވުން އިންތިޒާމުކުރާ ރަން ފޯ މޯލްޑިވްސްގެ ޓީމަށް އެ ޓީމުން ވަނީ ޝުކުރުއަދާކޮށްފައެވެ.\nފައިވް ފީޓް ޓީމުން ބުނީ ދުޅަހެޔޮ ހަށިހެޔޮ ސިއްހަތެއްގައި ހުރުމަކީ ކޮންމެ ފަރުދަކަށްވެސް އެންމެ މުހިންމު ކަންތައް ކަމަށާއި، އެހެންކަމުން މިފަދަ ދުވުންތަކުގައި ކުރިއަށް އޮތް ތަނުގައިވެސް އެ ޓީމުން ބައިވެރިވާނެ ކަމަށެވެ.\nރަން ފޯ މޯލްޑިވްސްގައި ވާދަކުރި 50 އަހަރުން މަތީގެ ފައިވް ފީޓް ޓީމު\nފައިވް ފީޓް ޓީމުގެ ދުވުންތެރިންގެ ފިރިންވެސް ވަނީ މި މުބާރާތުގައި ބައިވެރިވެފައެވެ. އައިލެންޑް ރަނާސްގެ ނަމުގައި ބައިވެރިވި އެ ޓީމުންވެސް ދުވުން ނިންމާލާފައިވަނީ ބުދަ ދުވަހުއެވެ.\nޔުނިކްސް ސްޕޯޓިންއިން އިންތިޒާމުކުރާ ރަން ފޯ މޯލްޑިވްސް ފަށާފައިވަނީ މިދިޔަ ސެޕްޓެމްބަރު މަހުގެ 27 ވަނަ ދުވަހުއެވެ. އުމުރުން ފަސް އަހަރުން މަތީގެ ކޮންމެ މީހަކަށްވެސް ބައިވެރިވެވޭ މި ދުވުމުގައި ހަތަރު ކެޓެގަރީއެއް ވަނީ އެކުލަވާލާފައެވެ. އެ ކެޓެގަރީތަކަކީ 5.5 ކިލޯމީޓަރާއި، 15 ކިލޯމީޓަރާއި، 21 ކިލޯމީޓަރު އަދި 870 ކިލޯމީޓަރެވެ. މީގެ ތެރެއިން 870 ކިލޯމީޓަރަކީ ފަސް މެންބަރުންގެ ޓީމުތަކަށް ހުޅުވާލާފައިވާ ޗެލެންޖެކެވެ.\nމި ދުވުން ފުރިހަމަކުރާ ކޮންމެ ބައިވެރިއަކަށް މެޑެއްޔެއް ލިބޭއިރު، ބައިވެރިންގެ ތެރެއިން ހޮވާ ނަސީބުވެރި 10 މީހަކަށް ޔުނިކްސް ސްޕޯޓިންގެ ޕާޓްނާ ހޮޓެލް ނުވަތަ ރިޒޯޓުތަކުން ޗުއްޓީ ހޭދަކުރުމުގެ ފުރުސަތު ލިބޭނެއެވެ. ޔުނިކްސް ސްޕޯޓިންނުން ރަން ފޯ މޯލްޑިވްސް އިންތިޒާމުކުރާއިރު، ފަތުރުވެރިކަމާ ބެހޭ ވުޒާރާގެ "ސަނީ ސައިޑް އޮފް މޯލްޑިވްސް" އިން ވަނީ މި ދުވުން އެންޑޯސް ކޮށްފައެވެ.


WHO in rajje ah 5000 Test kit hadhiyaa koffi | Hathaavees\nޑަބްލިއުއެޗްއޯ އިން ރާއްްޖެ އަށް 5000 ޓެސްޓް ކިޓް ހަދިޔާކޮށްފި\nޑަބްލިއުއެޗްއޯ އިން ރާއްްޖެ އަށް ޓެސްޓު ކިޓުތައް ހަދިޔާކުރުން / ފޮޓޯ: - ހެލްތް މިނިސްޓްރީ\nވޯލްޑް ހެލްތް އޯގަނައިޒޭޝަން (ޑަބްލިއުއެޗްއޯ) އިން ރާއްޖެ އަށް ކޮވިޑް19 އަށް ޓެސްޓު ކުރަން 5000 ކިޓް ހަދިޔާކޮށްފިއެވެ.\nޑަބްލިއެޗްއޯއިން ރާއްޖެ އަށް 5000 ޓެސްޓްކިޓް ހަދިޔާކޮށްފައިވައިރު، މި އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ހެލްތު މިނިސްޓަރު އަބްދުﷲ އަމީނެވެ. އަދި ޑަބްލިއެޗްއޯގެ ފަރާތުން ސޮއިކުރެއްވީ ރާއްޖޭގައި ހުންނަވާ އެޖަމާއަތުގެ މަންދޫބު ޑރ. އަރުވިންދު މާތޫރު އެވެ.\nމި ރަސްމިއްޔާތުގައި ވާހަކަ ދައްކަވަމުން ހެލްތް މިނިސްޓަރު އަމީން ވިދާޅުވީ، ރާއްޖޭގެ އިތުރު ސަރަހައްދުތަކުގައި ވެސް ޓެސްޓްކުރަން ފަށަން ކުރަން ޖެހޭ މަސައްކަތްތައް ކުރަމުންދާ ކަމަށެވެ.\nޑަބްލިއުއެޗްއޯއިން ވަނީ ކޮވިޑް ފެތުރެން ފެށުމާ އެކު ރާއްޖެ އަށް ފުރަތަމަ 1000 ޓެސްޓްކިޓް ހަދިޔާކޮށް ފަ އެވެ.\nކޮވިޑް19 އާއި ގޔުޅިގެން ރާއްޖެއިން މިހާތަނަށް 13 މީހަކު ވަނީ ޕޮޒިޓިވް ވެފައެވެ. އެ ބައްޔަށް ޕޮޒިޓިވް ވެފައިވަނީ ބިދޭސިންނެވެ. އޭގެތެރެއިން ކުރެއްދޫއިން ފަސް މީހަކު ޕޮޒިޓިވް ވެފަައިވާއިރު، ސޭންޑީޒް ބަތަލާ ރިސޯޓުން ދެ މީހަކު، ކުރަމަތި އައިލެން ރިސޯޓުން ދެ މީހަކު، އަނަންތަރާއިން ދެ މީހަކު އަދި އައިލެންޑް ސަފާރީއިން ވަނީ ދެ މީހަކު ޕޮޒިޓިވް ވެފައެވެ.\nPrevious ހިދުމަތްތަކަށް ބުރޫނާރާނެހެން، ނެރެވެން އޮތް އެންމެ މަދު މުވައްޒަފުން ނެރުމަށް އަންގައިފި\nNext ކޮވިޑް19: އުރީދޫގެ ބިލް މިމަހު ނުދެއްކުނަސް ހިދުމަތް ކަނޑާނުލާނެ


Mahuge stock dhamahattan avas fiyavalhu alhan jehey: Raees | Mihaaru\nއިންޑިއަން އޯޝަން ކޮންފަރެންްސް ފެށުމުގެ ރަސްމިއްޔާތު\nމަހުގެ ސްޓޮކް ދަމަހައްޓަން އަވަސް ފިޔަވަޅު އަޅަންޖެހޭ: ރައީސް\n03 ސެޕްޓެމްބަރ 2019 - 19:184comments\nޕެރަޑައިސް އައިލެންޑް ރިސޯޓްގައި މިއަދު ފެށި "އިންޑިއަން އޯޝަން ކޮންފަރެންސް 2019" ފެށުމުގެ ރަސްމިއްޔާތުގައި ރައީސް ވިދާޅުވީ އެޓްލާންޓިކް ކަނޑުގެ ކަނޑުމަހުގެ ސްޓޮކަށް ވީ ފަދަ ގޮތެއް އިންޑިއާ ކަނޑުގެ މަހުގެ ސްޓޮކަށް ދިމާވެއްޖެ ނަމަ ހުރިހާ ގައުމަކަށް ވެސް އޭގެ ސަބަބުން ބޮޑު ގެއްލުމެއް ވާނެ ކަމަށެވެ. އެޓްލާންޓިކް ކަނޑުގެ މަހުގެ ސްޓޮކް ހަލާކުވީ އެ ކަނޑު ހިއްސާކުރާ ގައުމުތަކުން އެޅި ފިޔަވަޅުތައް މަދުވުމާއި ފިޔަވަޅު އެޅިލެއް ލަސްވުމުން ކަމަށް އެމަނިކުފާނު ވިދާޅުވި އެވެ.\nދެމެހެއްޓެނެވި މަސްވެރިކަމުގެ އުސޫލުތައް ހިފަހައްޓައި މަހުގެ ސްޓޮކް ދަމަހައްޓަން ރާއްޖޭން ކުރަން ޖެހޭ މަސައްކަތް ކުރާނެ ކަމަށާއި އެގޮތަށް މަސައްކަތް ކުރަން އެކުވެރި ގައުމުތަކަށް ބާރުއަޅާނެ ކަމަށް ވެސް އެމަނިކުފާނު ވިދާޅުވި އެވެ.\nކަނޑުމަހުގެ ސްޓޮކް ދަށަށް ދާ މައްސަލައިގެ އިތުރުން އިންޑިއާ ކަނޑުގެ ގައުމުތަކަށް ކުރިމަތިވެފައިވާ ގިނަ މައްސަލަތަކަކާ ބެހޭ ގޮތުން ރައީސް ވާހަކަ ދެއްކެވި އެވެ. އެގޮތުން ޓެރަރިޒަމާއި މޫސުމަށް އަންނަ ބަދަލުތަކުގެ ގެއްލުމުގެ ވާހަކަ ވެސް ތަފްސީލުކޮށް ދެއްވި އެވެ. އެއަށް ފަހު ވިދާޅުވީ ގަވައިދުތަކާއި އުސޫލުތައް ދެމެހެއްޓުމަށްޓަކައި މުއައްސަސާތައް ހަރުދަނާ ނުކޮށް، އެެއިން އެއްވެސް މައްސަލައަކަށް ހައްލެއް ނުހޯދޭނެ ކަމަށެވެ.\n"ހަގީތަކީ، މި ހުރިހާ ދާއިރާއެއްގައި ގަވައިދާ ގާނޫނުތައް ހިންގައި، ކުރިއެރުން އަންނަވަރު ބަލާނެ މުއައްސަސާތަކެއް އަޅުގަނޑުމެންގެ ނެތިއްޔާ، މިއިން އެއްވެސް ގޮންޖެހުމަކާ ރަނގަޅަށް ކުރިމައްޗެއް ނުލެވޭނެކަން،" ރައީސް ވިދާޅުވި އެވެ.\nދެކުނު އޭޝިއާ ސަރަހައްދުގެ ގައުމުތަކުގެ މެދުގައި ހިނގާ އިގުތިސާދީ ހަރަކާތް އެހެން ބައެއް ސަރަހައްދުތަކާ އަޅާ ބަލާއިރު މަދުކަމަށާއި މި ސަރަހައްދުގައި ވިޔަފާރިއަށް ހުރި ހުރަސްތައް ނައްތައިލެވިއްޖެ ނަމަ މިހާރަށް ވުރެެ ރަނގަޅުވާނެ ކަމަށް ވެސް އެމަނިކުފާނު ވިދާޅުވި އެވެ.\nއިންޑިއަން އޯޝަން ކޮންފަރެންސް ފެށުމުގެ ރަސްމިއްޔާތު ޝަރަފްވެރިކޮށްދެއްވީ ރައީސް އިބްރާހީމް މުހައްމަދު ސޯލިހާއި އެކު ސްރީލަންކާގެ ބޮޑުވަޒީރު ރަނިލް ވިކްރަމަސިންހަ އާއި އިންޑިއާގެ އެކްސްޓާނަލް އެފެއާޒް މިނިސްޓަރު ސުބްރަމާނިއަމް ޖައިޝަންކަރު އަދި ސިންގަޕޫރުގެ ފޮރިން މިނިސްޓަރު ވިވިއަން ބާލަކްރިޝްނަން އަދި ފޮރިން މިނިސްޓަރު އަބްދުﷲ ޝާހިދެވެ.\nއިންޑިއަން އޯޝަން ކޮންފަރެންސް 2019 ކުރިއަށް ގެންދާނީ މިއަދުން ފެށިގެން މާދަމާގެ ނިޔަލަށް ޕެރަޑައިސް އައިލެންޑް ރިސޯޓްގަ އެވެ. އެ ކޮންފަރެންސްގައި 35 ގައުމަކުން ބައިވެރިވެ އެވެ. އޭގެ ތެރޭގައި 16 ގައުމެއްގެ މިނިސްޓަރުންނާއި 10 ގައުމެއްގެ އިލްމުވެރިން ހިމެނެ އެވެ.\nއިތުރު ލިޔުންތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރައީސް އިބްރާހިމް މުހައްމަދު ސޯލިހް ރާއްޖެ-އިންޑިއާ ރާއްޖެ-ލަންކާ


ދުޢާ އިޖާބަކުރައްވާ ވަގުތުތަކާއި ޙާލަތްތައް –5– DhiSalafiyyah\nދުޢާ އިޖާބަކުރައްވާ ވަގުތުތަކާއި ޙާލަތްތައް – 5\n22/03/2021 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\nބައްޕަ ދަރިފުޅަށް ކޮށްދޭ ދުޢާއާއި ރޯދަވެރިޔާއާއި ދަތުރުވެރިޔާގެ ދުޢާ\n((ثَلَاثُ دَعَوَاتٍ لَا تُرَدُّ، دَعْوَةُ الْوَالِدِ، وَدَعْوَةُ الصَّائِمِ، وَدَعْوَةُ الْمُسَافِرِ))\n[رواه البيهقي (6392)، وصححه الألباني في سلسلة الأحاديث الصحيحة (1797)]\nމާނައީ: “ރައްދު ނުކުރައްވާ ތިން ދުޢާއެއް ވެއެވެ. (އެއީ) ބައްޕަގެ ދުޢާއާއި ރޯދަވެރިޔާގެ ދުޢާ އަދި ދަތުރުވެރިޔާގެ ދުޢާއެވެ.”\nބައްޕަ ދަރިފުޅަށް ކުރާ ބަދުދުޢާ\n((ثَلَاثُ دَعَوَاتٍ مُسْتَجَابَاتٌ: دَعْوَةُ الْمَظْلُومِ، وَدَعْوَةُ الْمُسَافِرِ، وَدَعْوَةُ الْوَالِدِ عَلَى وَلَدِهِ))\n[رواه البخاري في الأدب المفرد (481)، والترمذي (3448)، وصححه صحيح الجامع الصغير (3030)]\nމާނައީ: “އިޖާބަކުރައްވާ ތިން ދުޢާއެއް ވެއެވެ. (އެއީ) އަނިޔާ ލިބިފައިވާ މީހާގެ ދުޢާއާއި ދަތުރުވެރިޔާގެ ދުޢާ އަދި ބައްޕަ ދަރިފުޅަށް ކުރާ ބަދުދުޢާއެވެ.”\nޞާލިޙު ދަރިއަކު މައިންބަފައިންނަށް ކޮށްދޭ ދުޢާ\n((إِذَا مَاتَ الْإِنْسَانُ انْقَطَعَ عَنْهُ عَمَلُهُ إِلَّا مِنْ ثَلَاثَةٍ: إِلَّا مِنْ صَدَقَةٍ جَارِيَةٍ، أَوْ عِلْمٍ يُنْتَفَعُ بِهِ، أَوْ وَلَدٍ صَالِحٍ يَدْعُو لَهُ))\n[رواه مسلم 14 – (1631)]\nމާނައީ: “އިންސާނާ މަރުވުމުން އޭނާގެ ހުރިހާ ޢަމަލެއް ކެނޑިގެން ދެއެވެ. ތިންކަމެއް ފިޔަވައެވެ. އެއީ ދެމިގެންދާ ޞަދަޤާތެއް ނުވަތަ ފައިދާކުރަނިވި ޢިލްމެއް ނުވަތަ ޞާލިޙު ދަރިއެއް އޭނާއަށްޓަކައި ކޮށްދޭ ދުޢާ ފިޔަވައެވެ.”\n((مَنْ تَعَارَّ مِنَ اللَّيْلِ، فَقَالَ: لاَ إِلَهَ إِلَّا اللَّهُ وَحْدَهُ لاَ شَرِيكَ لَهُ، لَهُ المُلْكُ وَلَهُ الحَمْدُ، وَهُوَ عَلَى كُلِّ شَيْءٍ قَدِيرٌ، الحَمْدُ لِلَّهِ، وَسُبْحَانَ اللَّهِ، وَلاَ إِلَهَ إِلَّا اللَّهُ، وَاللَّهُ أَكْبَرُ، وَلاَ حَوْلَ وَلاَ قُوَّةَ إِلَّا بِاللَّهِ، ثُمَّ قَالَ: اللَّهُمَّ اغْفِرْ لِي، أَوْ دَعَا، اسْتُجِيبَ لَهُ، فَإِنْ تَوَضَّأَ وَصَلَّى قُبِلَتْ صَلاَتُهُ))\n[رواه البخاري (1154)]\nމާނައީ: “ރޭގަނޑު ހޭލާފައި،\nلاَ إِلَهَ إِلَّا اللَّهُ وَحْدَهُ لاَ شَرِيكَ لَهُ، لَهُ المُلْكُ وَلَهُ الحَمْدُ، وَهُوَ عَلَى كُلِّ شَيْءٍ قَدِيرٌ، الحَمْدُ لِلَّهِ، وَسُبْحَانَ اللَّهِ، وَلاَ إِلَهَ إِلَّا اللَّهُ، وَاللَّهُ أَكْبَرُ، وَلاَ حَوْلَ وَلاَ قُوَّةَ إِلَّا بِاللَّهِ\n[ދުޢާގެ މާނައީ: ﷲ މެނުވީ ޙައްޤުވެގެން އަޅުކަން ވެވޭ އިލާހަކު ނުވެއެވެ. އެއީ އެއްކައުވަންތަ އިލާހެވެ. އެއިލާހަށް ޝަރީކަކު ނުވެއެވެ. ވެރިކަންވަނީ އެއިލާހަށެވެ. އަދި އެންމެހާ ޙަމްދެއްވެސް ވަނީ އެއިލާހަށެވެ. އަދި އެއިލާހު ކޮންމެ ކަމަކަށްމެ ކުޅަދުންވަންތަވެ ވޮޑިގެންވެއެވެ. އެންމެހާ ޙަމްދު ވަނީ ﷲ އަށެވެ. އަދި ﷲ ހުސްޠާހިރުވަންތަވެ ވޮޑިގެންވެއެވެ. އަދި ﷲ މެނުވީ ޙައްޤުވެގެން އަޅުކަންވެވޭ އިލާހަކު ނުވެއެވެ. އަދި ހުރިހާ އެއްޗަކަށްވުރެ ﷲ ބޮޑެވެ. އަދި ހެޔޮކަމެއް ކުރުމުގެ ބާރެއް އަދި ނުބައިކަމަކުން ސަލާމަތްވުމުގެ ބާރެއްވެސް އެއިލާހު ޙަޟްރަތުން މެނުވީ ނުވެއެވެ.”]\nމިފަދައިން ކިޔާ، ދެން އެއަށްފަހު،\n[ދުޢާގެ މާނައީ: “އޭﷲ މިއަޅާގެ ފާފަފުއްސަވާނދޭވެ.”]\nމިފަދައިން ކިޔައިފިމީހަކު ނުވަތަ ދުޢާކޮށްފިމީހަކު ދަންނައެވެ. އޭނާއަށް އިޖާބަކުރެވޭނެއެވެ. ފަހެ، އޭނާ ވުޟޫކޮށްގެން ނަމާދުކޮށްފިނަމަ އޭނާގެ ނަމާދު ޤަބޫލުކުރެވޭނެއެވެ.”


Ep. 26 — Karunaige Therein | Safuhaa\nމިކާލްއަކީ ދަރިއެއް ނޫންކަން ޔަގީންވާއިރުވެސް ޖައިދަން ދަރިއަކަށް ދޭނެހާ ލޯތްބާއި އަޅާލުން ދެނީ ކީއްވެހެއްޔެވެ؟ މިހިރީ ރިޕޯޓްތަކެވެ. މިކާލް ލިބުމުގެ ކުރިންނާއި ފަހުން ހަދާފައިވާ ރިޕޯޓްތަކުގެ ނަތީޖާގައިވެސް ތަފާތެއްނެތެވެ. އެހުރިހާ ކަމެއް އެނގިހުރެ ނޭގޭކަމަށް ހެދިގެން ޖައިދަން އެއުޅޭ ސަބަބަކީ ކޮބާހެއްޔެވެ؟ މިކާލްގެ ބައްޕައަކީ ކާކުކަން އެނގޭނެ ހެއްޔެވެ؟ ނޭގުމަށްވުރެ އެނގުން އެކަށީގެންވެއެވެ.\nޖައިދަން ތިއޭޓަރުން ނެރުނުފަހުން ޕްރައިވެޓް ރޫމެއްގައި ޖައިދަން އޮތްއިރު އޭނަގެ އަތްއޮތީ ބެންޑޭޖް ކޮށްލާފައެވެ. އުނަގަނޑާއި ހަމައިގާ ކުއިލްޓް އަޅާފައިވާއިރު ހަށިގަނޑުން ހާމަޔަށްވާ ބައެއް ތަންތަނުގައި ބޭސްއަޅާފައިވެއެވެ. އާއިލާ މީހުންނާއި އެކުވެރިން އަދި މުވައްޒަފުން އޭނައަށް ޒިޔާރަތްކުރިއިރު ގެނައި ކާޑުތަކާއި މާތަކުން މޭޒު ފުރާލާފައިވެއެވެ. އެންމެން މަޑުމަޑުން ދަމުންގޮސް ޔާސިރުއާއި ޖައިދަން އެކަނިވިއެވެ.\n"ދަރިފުޅާ، ކަމީލާއާއި ދެކުދިން އަދިވެސް ހަމަޔަކަށް ނޭޅޭތަ؟ ބައްޕައަށް އެނގޭ ޖޭޑް ރުޅިގަދަވެގެން މޭޒު ތަޅާލީކަން، އެކްސިޑެންޓެކޭ ބުންޏަސް ބައްޕަ ގަބޫލެއް ނުކުރަން...." ޔާސިރު އަހަން ފެށުމުން ޖައިދަން އޮތީ ހިމޭނުންނެވެ.\n"ކަމީލާ އެކީގައި އުޅެން ނެތިއްޔާ ދޫކޮށްލަންވީނު، އެހެންނޫންނަމަ ދުވަހެއްގެ ކޮޅުންވެސް ހަމަޖެހުމެއް ނުލިބޭނެ......." ޔާސިރުގެ ޖުމްލައިން ސިހިފައި ޖައިދަން ޔާސިރުގެ މޫނަށް ބަލާލައިފިއެވެ.\n"ބައްޕަ މިހުރިހާ ދުވަހު ކިޔައިނުދޭ ސިއްރެއް މިއަދު ކިޔާދީފާނަން، ބައްޕައަށް މަންމަ ފެނުނު ދުވަހުން ފެށިގެން މަންމައަށް ހިތްދެވިއްޖެ، އޭރު މަންމަގެ ލޯބިވެރިޔަކީ ޖިބްރީން، އެދެމީހުންގެ ގުޅުން ފެނުނީމަ ހަސަދަވެރިވެގެން މަންމަގެ ހިތް ކާމިޔާބުކުރަން ވަރަށް މަސައްކަތްކުރިން، އެތައް ހަދިޔާތަކުންވެސް އެހިތް އަތުލައިގަނެވޭނެ ގޮތެއް ނުވި، އެންމެފަހުން ސިހުރުވެރިއަކު ލައްވާ ސިހުރުހެދީ، އެކަން ކާމިޔާބުވެ ޖިބްރީން ދޫކޮށްލާފައި މަންމަ ބައްޕަގެ ހަޔާތަށް އައީ، އައްމާރު ލިބުނުފަހުން އަނެއްކާ މަންމަ ގެއިން ދިޔައީ، ހީވާގޮތުން ސިހުރުގެ އަސަރު ފިލާދިޔައީމަ އެހާ ގަދަޔަށް މަންމަ ބައްޕަދެކެ ރުޅިއައީ، ޖިބްރީންއާއި މަންމަ ކާވެނިކޮށްގެން ލޫކަސް ލިބުނުތަނާހެން އަނެއްކާ ބައްޕަ އެސިހުރުވެރިޔާ ގާތު އާދޭސްކޮށްގެން އޭނަ ތަންކޮޅެއް ވަރުގަދަ ސިހުރެއްހެދީ، ދެވަނަފަހަރަށް ޖިބްރީން ދޫކޮށްލާފައި މަންމަ ރޯޒްހިލްއަށްއައި، އޭރުއްސުރެ ބައްޕަ ލޫކަސްފެނުނަސް ރުޅިއާދެވޭ، ލޫކަސްގެ ދިރިއުޅުން ދަތިކުރަން ނުކުރާކަށްކަމެއްނެތް، އެހެން އުޅެނިކޮށް އުމުރަށް ބައްޕަ ދޫކޮށްލާފައި މަންމަ އެދިޔައީނު، ސިހުރުގެ ބާރުން ނޫނީ ގަދަކަމުން އަންހެންކުއްޖެއްގެ ހިތް އަތުނުލެވޭނެކަން ބައްޕަ މިހިރީ ތަޖުރިބާކޮށްފައި، ތިންވަނަ ފަހަރަށް އެ މަސައްކަތްކުރާނެ ހިތްވަރެއް ނުލިބުނު....." ޔާސިރުގެ ވާހަކަތަކުން ޖައިދަން މަންމައާއިމެދު ހަމްދަރުދީވިއެވެ.\n"އެހެންވެ ބައްޕަ ބުނަނީ އޭގެ އަސަރު ފަހުން ދުވަހަކުން ނަމަވެސް ކޮށްފާނެއޭ، ކޮންމެހެން ދޮންމަންމަގެ ދަރިއަކަށްވީމަ މަޖުބޫރެއްނޫން ކަމީލާއާއިއެކީގައި އުޅެން......" ޔާސިރު ހިތާމަވެރިގޮތަކަށް ހިނިތުންވެލިއެވެ.\n"މަންމަ ލޫކަސްދެކެ މާ ލޯބިވާ ސަބަބަކީ އެއީތަ؟ " ޖައިދަން ކުޑަކޮށް ހީލިއެވެ.\n"ވެދާނެ ބައްޕަ ލޫކަސްއާއި ދޭތެރޭ ކަންތައްކުރި ގޮތުން ކަމަށް ދަރިން ތަފާތު ކުރަންފެށީ، މިވާހަކަތައް ކިޔާދިނީމަ ދަރިފުޅަށްވެސް ކޮންމެވެސް ކަހަލަ އިބުރަތެއް ލިބިދާނެކަމަށް މިބެލީ، މަންމަގެ ކުށެއްނެތް، މަންމަގެ ލޯބި ފޭރިގަންނަން ސިހުރު ހާހޫރަ ހެދީމަވެސް އެކަމެއްނުވި، އައިމް ސޮރީ ދަރިފުޅާ...." ޔާސިރުގެ ލޯ ފެންކަޅިވިއެވެ. ބައްޕަގެ ދެލޮލުން އަބަދު ނުފިލާ ހުންނަ ވޭނަކީ އެއީއެވެ. ކަށްވަޅަށްދާންދެންވެސް އެހިތާމަ ފިލައިގެން ދާނެކަމެއް ނޭގެއެވެ.\nޖައިދަން ހޮސްޕިޓަލުގައި އޮތްއިރު އޭނަ ދެކެލަން އެންމެންހެން އައިއިރުވެސް ކަމީލާއެއް ނައެވެ. އެކަމާއި ޖައިދަން ވަރަށް ދެރަވިއެވެ. އޭނަ މަރުވިނަމަ މޫނުދެކެންވެސް އެކުއްޖާ ނާންނާނީހެއްޔެވެ؟ ހިތާމައާއި މޮޅިވެރިކަމަކީ މިވީހާތަނަށް ޖައިދަންގެ މޫނުމަތިން އޭނަ ދައްކާފައިވާ ސިފައެއްނޫނެވެ. އަންހެންކުއްޖަކަށްޓަކައި އޭނަގެ ލޮލުން ކަރުނަ ނުގެންނާނެކަމަށް އޭނަވަނީ އަމިއްލަ ނަފުސަށް ވައުދުވެފައެވެ. ޖައިދަން ގެއަށް އައުމަށްފަހުގައި އަބަދުހެން ވިސްނީ އަވަހަށް "ކެމީލިއާ" އަށް ބަދަލުވުމަށެވެ. އެހެންނޫނީ އޭނަގެ އަތުން ކަމީލާ ބީވެގެން ހިނގައިދާނެއެވެ. ޖައިދަން ފެންވަރާލައިގެން އައިއިރު އިސްތަށިގަނޑު ތެތްކޮށް އޮވެފައި ދުވާ މީރުވަހުން މަސްތުވާހާވެއެވެ. ކަމީލާ އޭރު އިނީ ލެޕްހިފައިގެން ކޮންމެވެސް އެއްޗެއް ބަލާށެވެ.\n"ކަމީ، ކިހިނެއްތަ؟ "ޖައިދަން އެނދުގެ މަގަތުގައި އިށީދެފައި އަހާލިއެވެ.\n"ފައިން...." ކަމީލާ އިނީ ނުތަނަވަސްވެފައެވެ. އޭނަ އަބަދާ އަބަދު ދުޢާކުރަނިކޮށް ޖައިދަން މަރުގެ ތުންފަތްމައްޗަށް ވެއްޓުމުން ގަތް ބިރު އަދިވެސް ފިލައިގެނެއް ނުދެއެވެ. ކިތަންމެ ނުލަފާމީހަކަސް ޖައިދަންގެ އާއިލާއެއްވެއެވެ. އެކުވެރިން ތިބެއެވެ. އެންމެންވެސް ދެރަވާނެއެވެ. ޚާއްސަކޮށް އެދުވަހު މިކާލް އެރޭ ނިދަން އޮވެވެސް ޑެޑީ ގެނެސްދޭށޭ ކިޔާފައި ރުޔެވެ. ކަމީލާ އެންމެ ދެރަވީ ޖައިދަން ނެތިއްޔާ މިކާލްއަށް ނަފްސާނީ އަސަރުތަކެއް ކޮށްފާނެތީއެވެ. އޭނައާއި ދޭތެރޭ ކޮންމެގޮތަކަށް ކަންތައްކުރިޔަސް ޖައިދަން ދަރިފުޅުދެކެ ލޯބިވާކަމީ މިހާރު ވަންހަނާވެފައި އޮތްކަމެއް ނޫނެވެ.\n"އެންމެން އަހަރެންދެކެން ދިޔައިރުވެސް މަގޭ ވައިފްއަށް އާދެވުނުކަމަކަށް ނުވި...." ޖައިދަން ކަމީލާގެ ތިރީ ތުންފަތުގައި އިނގިލިން ބީއްސާލިއެވެ. ކަމީލާގެ ކޮންމެ ސިފައެއްވެސް ހާދަ ރީއްޗެވެ. ފުރިހަމައެވެ.\n"އަހަރެން ފެނުމުން ހޮސްޕިޓަލްވެސް ތަޅާލަން ފަހެއް ނުޖެހޭނެވިއްޔަ..." ކަމީލާ ވަރުގަދަ ރައްދެއްދިނެވެ.\n"އެހެނެއްނޫން ދޯ، އަހަރެން ރުޅިއަންނަ ސަބަބު އެނގޭނެ މާރަގަޅަށް، ޖަވާބުދީ، އަހަރެންގެ ވައިފްގެ ގޮތުގައި ހުރެ ލޫކަސްގެ ފަހަތުން ދިޔުން ހުއްދަވާނެތަ؟" ޖައިދަން ލެޕް ލައްޕާލާފައި ކަމީލާގެ ދަތްދޮޅީގައި ހިފާ އިސްއުފުލުވިއެވެ. ކަމީލާއިނީ ޖައިދަންގެ ލޮލާއި ދިމާލަށް ބަލަހައްޓައިގެންނެވެ. ފުންކަމުން ކަނޑެއްފަދަ ދެލޮލުގައި ބާރެއްވާކަހަލައެވެ.\n"ކަމީލާ، ދެން އެކަހަލަ ކަމެއް ނުކުރައްޗޭ، އެހެންނޫނީ ދެންދުވަހަކުން ތަނެއްގައި ނީށީދެވޭވަރުކޮށްލާފައި އަހަރެން ހުއްޓާލާނީ، އައި ސްވިއަރ......"ޖައިދަން އެބުނި އެއްޗެއްގެ މާނަނޭގިގެން ދެލޯ ބޮޑުކޮށްލުމުން ޖައިދަން ބާރަށް ހޭންފެށިއެވެ.\n"ޔޫ އާރ ސޯ ނޯޓީ، އަހަރެން ބުނީ ސްޕޭންކް ކުރާނެ ވާހަކަ، އަހަންނަނީ ތި ހީކުރާހާ ނުބައިމީހެއް ނޫނެއްނު........." ޖައިދަން ކާރިއަށް ޖެހިލުމުން ކަމީލާ ނޭވާހިފަހައްޓައިލިއެވެ. ޖައިދަން އެހާގާތްވުމުން އަބަދުވެސް ބިރުން ހިތްހުއްޓޭހާވެއެވެ. ޖައިދަން ކޮށްފައި ނުކުރާނެކަމެއް އެނގެނީއެއްނޫނެވެ.\n"އަހަރެން އެމެރިކާއިން ގަނެގެން އައި ހެދުމެއް އޮންނާނެ، ރަތްކުލައާއި ކަމީ ވަރަށް ގުޅޭ، އެހެދުންލައިގެން މިރޭ އަށެއްޖަހާއިރަށް ތައްޔާރުވޭ، މިރޭ ޑިނަރއަކަށް ގެންދަން ބޭނުމީ، އިޓްސް އެ ޑޭޓް...." ޖައިދަން ހިނިތުންވެލިއެވެ.\nކަމީލާއަށް ޖައިދަން ދޭން ގެނެސްފައި ހުރީ އޭނަ ބޭނުންވާފަދަ ނައިޓީސްތަކާއި ހެދުންތަކެވެ. ކޮޓަރީގައި އުޅޭއިރު ލާންގެނެސްފައި ހުރި ކުދި ސޯޓްކޮޅުތަކާއި އެއްޗެހިވެސް އަގުބޮޑުކަން އެނގެއެވެ. މުޅީންވެސް މަޝްހޫރު ބްރޭންޑްގެ އެއްޗެއްސެވެ. ޖައިދަން ދިން ހެދުންލައިގެން އެރޭ ތައްޔާރުވުމުން ލޯންޗުގައި ގެންދިޔައީ އޭނައަށް ލިބިފައިވާ ރަށަކަށެވެ. ހުދުދޮންވެލިގަނޑުމަތީގައި މީރުވަސްދުވާ ބޮޑެތި އުއްބައްތިތައް ދިއްލާލާފައިވާއިރު ފަލަކުގައި ހަނދު ހިނިތުންވެލައިގެން އިނެވެ. ވަރަށް ޝާހީކޮށް ރޭގަނޑު ކެއުން ތައްޔާރުކުރެވިފައިވާއިރު މޭޒުމަތީގައި ރަތްއުއްބައްތިތަކާއި ފިނިފެންމަލެވެ. ވަށައިގެން ވަނީ ލެންޓަންތައް ދިއްލާލާފައެވެ. ޖައިދަން ކަމީލާ ގެންގުޅުނީ ހަމަ ރާނީއެއްފަދައިންނެވެ. އެހާވެސް ރީތިކޮށް އަތުގުޅުވާލައިގެންގޮސް ގޮނޑީގައިބޭންދުމުން ކަމީލާ ޣުލާމެއްފަދައިން އިށީނެވެ.\n"ކިތަންމެ ވަރަކަށް މުއްސަދިކަން ދެއްކިޔަސް އަހަރެންގެ ހިތް އަތުނުލެވޭނެ، މިއީ ބޭކާރުކަމެއް....." ކަމީލާ ހިތާހިތުން ކިޔައިލިއެވެ. ނަމަވެސް ކަމީލާ މިރޭ ބޭނުންވީ އެކްޓްކުރާށެވެ. ޖައިދަންއަށްވެސް އޮޅުވައިލާށެވެ. އިސްތިޚާރާ ނަމާދުކުރުމަށްފަހު އޭނައަށް ފެނުނު އެންމެ ރަގަޅުގޮތަކީ ފިރިމީހާއަށް ކިޔަމަންތެރިވުމެވެ. ލޫކަސްއާއި އަނގައިން ނުބުނެ އޭނަ ކެތްކުރާ ސަބަބަކީވެސް އެއީއެވެ.\n"ތެންކިއު، ވަރަށް ހިތްގައިމު ޑިނަރއެއް، ދެން މާލެއަށް ދާންވީނު......"ކަމީލާ ހިނިތުންވެލިއެވެ.\n"މިރޭ ނިދާނީވެސް މިތާގައި...." ޖައިދަން އިނީ އެސްފިޔަޖަހާނުލައި ކަމީލާގެ ދެލޮލަށް ބަލަހައްޓައިގެންނެވެ.\n"ވަޓް؟ މިފަޅުރަށުގައި، ނުކެރޭނެ، އަހަރެން ބިރުގަނޭ......"ކަމީލާ ހާސްވިއެވެ.\n"ކާމްޑައުން ބޭބީ، އަހަރެން މިހިރީނު، ޖިންނި ޝައިތާނުންދެކެ އަހަރެން ބިރެއްނުގަނޭ، އެންޑް މިތަން އަހަރުމެންނަށް މުޅިން ފްރީކޮށް ލިބިފައި މިއޮތީ، މިއީ އަހަރެން އަލަށް ރިޒޯޓްހުޅުވަންވެގެން ހޯދާފައިވާ ރަށެއް، އަހަރެން މިއީ މުއްސަދިމީހެއް، އެހެންވެ އަހަންނަށް އެފޯޑްނުވާ އެންމެ ކަމެއްވެސް ނެތް، ޔޫ ނޯ ވަޓް، މިދުނިޔެއިން ކޮންމެ އެއްޗަކަށް އެދުނަސް އަހަންނަށް ހޯދަދެވިދާނެ، އަހަރެން މިހާވަރުން މުއްސަދި މީހަކަށްވީ އެންމެ ސަބަބަކަށްޓަކައި، އެކަން ހާސިލްކުރާނަން ގޯޑްވިލިން......." ދެމީހުންގެ މޫނަށް އުއްބައްތީގެ އޮރެންޖްއަލި އެޅިފައިވާއިރު ވަރަށް ފުރިހަމައެވެ. ޖައިދަންގެ ހިތުގައި އުފެދެމުންދިޔަ އިހުސާސްތަކަށް ދޭނެ ނަމެއްވެސް ނޭގުނެވެ. އެރޭކައި ނިމިގެން ޖައިދަން ކަމީލާ ގޮވައިގެން މޫދަށް އެރުނެވެ. ނިދަންތިބީ އަލިފާންގަނޑެއް ރޯކޮށްލައިގެން އެތަނުގައި ކުއިލްޓް އަޅައިގެންނެވެ. އެއީ ކަމީލާއަށް އެހާ ޚާއްސަރެއަކަށް ނުވިޔަސް ޖައިދަންގެ ހިތުން ފިލައިގެންދާނެ ރެއެއްނޫނެވެ. ކަމީލާދެކެ ލޯބިވާންފެށިކަން އޭނައަށް ރޭކާލީ އެރޭގައެވެ. ކަމީލާ ނިދުމުން އެމައުސޫމް މޫނަށް ބަލަންއޮތްއިރު ޖައިދަންގެ ލޮލަށް އެއްގޮތަކަށްވެސް ނިންޖެއްނައެވެ. ގުދުވެލާފައި ކަމީލާގެ ތަނަވަސް ނިތްކުރީގައި ބޮސްދިނެވެ. އަބަދަށްޓަކައި މިގޮތަށް އޭނައާއިއެކުގައި ކަމީލާވާން ހިތާހިތުން ދުއާކުރެވުނެވެ.\nޖެހިގެން އައިދުވަހު "ކެމީލިއާ"ގައި ބާއްވަން ހަމަޖެހިފައިވާ ޕާޓީއަށްޓަކައި މުޅިއެގެވަނީ އިންތިހާއަށް ޒީނަތްތެރިކުރެވިފައެވެ. ޔުނިފޯމްގައި ތބި ވޭޓަރުން ހަރަކާތްތެރި ވަމުންދާއިރު އެކަން އިންތިޒާމްކުރަން ތިބި މީހުންވެސް އެހާ ޕްރޮފެޝަނަލްކޮށް ކަންތައް ނިންމާތަން ފެނެއެވެ. ޖައިދަންގެ އާއިލާގެ އެންމެނަށް ދައުވަތު ދެވިފައިވިޔަސް ދާންއުޅޭ ތަނެއް އެކަކަށްވެސް ނޭގެއެވެ. ޖައިދަން ބުނެފައިވަނީ ވަކިގަޑިއަކަށް ލޯންޗް ޓާމިނަލްއަށް އައުމަށެވެ. އެތަނުން ލޯންޗުގައި މެހުމާނުންތައް ގެންދާގޮތަށް ހަމަޖެހިފައިވެއެވެ. ޖައިދަން އެންމެކުރިން ކަމީލާއާއި ދަރިފުޅުގޮވައިގެން ހުޅުމާލެއަށް ގޮސްފައި އެގެއާއި ދިމާލަށް ނުކުތެވެ. އެގޭގެ ނަން ފެނިފައި ކަމީލާ ސިހޭގޮތްވިއެވެ. ރީތި ގަނޑުވަރެއްފަދައެވެ. ރޭގަނޑުވެސް އެތަން ދިއްލިފައިވާއިރު ފެންނަނީ ހުވަފެނީކޮށެވެ.\nގެ ހުޅުވުމުގެ ރަސްމިއްޔާތުގައި ޖައިދަން ވާހަކަދައްކަމުންގޮސް އެގެ ޚާއްސަވެފައިވަނީ އޭނަގެ ލޯބިވާ އަންހެނުންނަށޭ ބުނުމުން އެންމެން ގެ ތަރުހީބުގެ އަތްތިލަބަޑިން ފަޒާ ގުގުމައިގެން ދިޔައެވެ. ކަމީލާގެ އަތުގައި ހިފައިގެން ސްޓޭޖަށް އެރިއިރު ކަމީލާ ހުރީ ލަދުގެންފައެވެ.\n"މިއީ އަހަރެންގެ ވައިފްއަށްޓަކައި އަހަރެން ބިނާކުރި ގެއެއް، މިއޮތީ ރެޖިސްޓްރީ......." ޖައިދަން ކަމީލާ އަތަށް ސިޓީއުރައެއް ދިއްކޮށްލިއެވެ. ކަމީލާ އެއްގޮތަކަށްވެސް މިފަދަ ހަދިޔާއެއް ބޭނުމެއްނޫނެވެ. އޭނަ އެއްގޮތަކަށްވެސް ޖައިދަންދެކެ ލޯތްބެއް ނުވެއެވެ. ޖައިދަންއާއި އެކީގައި ދިރިއުޅުން ވޭތުކުރާކަށް އޭނަގެ ހިތަކުނެތެވެ. އެފަދަ އަގުބޮޑު ހަދިޔާއެއް ހޯދައިގެން ޖައިދަންއާއި ވަކިވުމަކީ ރަގަޅުކަމެއްނޫނެވެ. އޭނަ އެފަދަ ކެއްސެއް ޖައިދަންއަކަށްވެސް ނުދޭނެއެވެ. މިފަދަ ކެއްސެއް މީހަކަށް ދިނުމަކީ އެކަށީގެންވާކަމެއް ނޫނެވެ. ޖައިދަން ކަމީލާގެ ގައިގާ ބައްދާލާފައި ނިތްކުރީގައި ބޮސްދިނެވެ.\nއެރޭ އެމަންޒަރު ދެކެން ލޫކަސްހުރީ ފެންކަޅިވެފައެވެ. ޖައިދަން ކަމީލާދެކެ ވާ ލޯބީގެ ރަމްޒަކީ މިފުރިހަމަގެއެވެ. ޖައިދަން ކަމީލާދެކެ ލޯބިނުވާނަމަ ހުޅުމާލެއިން މިހާބޮޑުބިމެއް ދޫކޮށެއް ނުލާނެއެވެ. މެހުމާނުންތައް މަޑުމަޑުން ހުސްވަމުންދިޔައެވެ. ޔާސިރުގެ ދެމަފިރިންނާއި ލިއަމް، މާހާ އަދި އީކާ ދިޔައީ އެގާރަޖަހަން އުޅެނިކޮށެވެ. އެމީހުން ދިޔުމުން ކަމީލާ ދިޔައީ މިކާލް ނިންދަވަން މިކާލްއަށް ހަދާފައިވާ ކޮޓަރިއަށެވެ. ޖައިދަން މަންމައާއި ބޭބެމެން އަދި ކޮއްކޮ ގޮވައިގެން ގޭގެ ތަންތަން ދައްކާލަން ދިޔައެވެ. ޕިއާނޯއިން ފެށިގެން ޖިމްކޮޓަރިއަށް ދާންދެން ހުރި އެގެއިން އެންމެ ޚާއްސަވީ ނަމާދުކުރަން ހަދާފައިވާބަޔެވެ. ކަމީލާފަދަ ކުއްޖަކާއިމެދު ވިސްނާލާފައި ނަމާދަށް ޚާއްސަ ރީތި ކޮޓަރިއެއް ތައްޔާރުކުރިކަމީވެސް ޖައިދަންގެ ރަގަޅުކަމެވެ. ކަމީލާއަށްޓަކައި ލައިބްރަރީއެއްވެސް ތައްޔާރުކޮށްފައިވެއެވެ.\n"ބިއުޓިފުލް މެންޝަން، ދަރިފުޅާ، އެކަމަކު މަންމައަށް މިހާ ބޮޑު ގެއެއް ހަދިޔާ ކުރިނަމަ، ކަމީލާ އިޒް ސޯ ލަކީ......"މެހްވިޝް ސަމާސާކޮށްލިއެވެ. ޖައިދަން ހޭންފެށިއެވެ. ލޫކަސް އެހިސާބުން އުދަގޫވެގެން ނުކުތީ ފެންޑާއަށެވެ.\n"އެކަމަކު ދަރިފުޅު މިގެ ކަމީލާއަށް ރެޖިސްޓްރީކޮށްދިނީތަ؟ "މެހްވިޝް ހުރީ ޖައިދަންގެ މޮޔަކަމާއިމެދު ހައިރާންވެފައެވެ.\n"ހޫމް މަންމާ..." ޖައިދަން ކަޅުކުލައިގެ ފަޓްލޫނުގެ ޖީބަށް އަތްޖަހައިލިއެވެ.\n"ކަމީލާ އެހެން ފިރިހެނަކާއި ހިތާވެގެން ވަރިވެއްޖެއްޔާ ވެދާނެގޮތެއް ވިސްނައިލިންތަ؟ ޖޭޑް ތިކުރީ މޮޔަކަމެއް..." މެހްވިޝްގެ ތަބީއަތު ކުޑަކޮށް ގޯސްވިއެވެ. ޖައިދަން އޭނަގެ މަންމައަށް ވިސްނައިދިނެވެ. މިއަދު ކަމީލާ އޭނަ ދޫކޮށްލާފައި ދިޔަސް ކަމީލާ މިކާލްދެކެ ލޯބިވާކަމަށާއި ކަމީލާގެ ކޮންމެ އެއްޗެއްގެ ހިއްސާދާރަކަށް މިކާލް ހަދާނެކަމުގެ ފުރިހަމަ ޔަގީންކަން ލިބިފައިވާކަމުގައި ޖައިދަން ބުނެލިއެވެ. ޖައިދަން ކަމީލާއަށް ކުރާ އިތުބާރު އެނގުނީމަ ޚުދު މެހްވިޝްވެސް ހުރީ ބަސްހުއްޓިފައެވެ. ހަމަހޭހުރި ފިރިހެނަކު ލޯތްބަށްޓަކައިވެސް މިޒަމާނުގައި އެފަދަ ހަދިޔާއެއްދޭނެ ކަމަކަށް މެހްވިޝް ގަބޫލެއްނުކުރެއެވެ. މިގޭގެ ފުރިހަމަކަމާއި އިންޓީރިއަރ ޑިޒައިންގެ ރީތިކަމުން މެހްވިޝް އެގެއާއި ވަރަށް ގަޔާވިއެވެ. ނަމަވެސް އޭނަ ދެކޭގޮތުން ދަރިން މީހަކާއި އިނުމަށްފަހު އެކުދިން ދިރިއުޅެންވާނީ ވަކިންނެވެ. އޭނަ ކިތަންމެ ބޭނުންވިޔަސް އަމިއްލަ ގެދޫކޮށްފައި އެހެން ތަނެއްގައި ދިރިއުޅޭކަށް ދެން ނުދާނެއެވެ.\nމާބްލްތަބަކަށް ލެނގިލައިގެން މާދުރަށް ބަލަން ހުރެފައި އޭނަ ކަމީލާއަށް މެސެޖެއްކުރަން ހިތަށްއެރިތަނާ އައްމާރު އާއި އިޔާޝްއަދި ޖައިދަން ނުކުމެގެން އައެވެ. އެންމެންވެސް ތިބީ ޖައިދަންގެ ކާމިޔާބާއިމެދު ވަރަށް އުފާވެފައެވެ. އައްމާރު ލޫކަސްގެކޮނޑުގައި އަތް ބާއްވާލާފައި ވަރަށް ގާތްކޮށް ވާހަކަދެއްކިއެވެ. ލޫކަސްހުރީ ގަދަކަމުން ހިނިތުންވެލައިގެންނެވެ.\n"މަންމައާއި ބޭބެމެން އަދި އިޔާ މިރޭ މިގޭގައި މަޑުކޮށްލަންވީނު، ފުދޭވަރަށްވުރެ މާ ގިނަ ރޫމްތައް އެބަހުރި...." ޖައިދަން ދައުވަތު ދިނެވެ.\n"ދޮންބެގެ ވައިފް މިރޭ ބަލިވީމަ ޕާޓީއަށްވެސް ނާދެވުނީ، މިހާރުވެސް އެތައް ސަތޭކަފަހަރު ގުޅައިފި މިސްވަނީއޭ ކިޔާފައި، ސޮރީ ޖޭޑް، އެހެން ފަހަރަކުން، ޔަގީނުންވެސް ލޫކް އާއި އިޔާ މަޑުކުރާނަންދޯ، ޔޫ ގައިސް ކެން އެންޖޯއި..." އައްމާރު ގަޑި ބަލައިލަމުން ލަސްވެގެންއުޅުނެވެ. ކޮންމެ މީހަކުވެސް ކޮންމެވެސް ބަހަނާއެއް ދައްކަންފެށުމުން ޖައިދަން އެދުނީ އެންމެން ހުކުރުދުވަހު މެންދުރުކާން އައުމަށެވެ. އެއަށްފަހު ރޭގަނޑުގެ ސަލާމްކުރުމަށްފަހު އެންމެން ގޮސް ހުސްވުމުން ޖައިދަން ގެއަށް ވަނެވެ. މާސްޓަރބެޑްރޫމްގެ ތަނަވަސްކަމުން ބޯލްރޫމެއްހާ ވަރުވެއެވެ. ކަމީލާ އޮތީ ކުއިލްޓްދަށުގައި ފޮރުވިގެން ހީކަރުވައިގެންފައެވެ. ރިމޯޓްނުފެނިގެން އޭސީ ނިވާނުލެވުމުން މާބޮޑަށް ފިނިވީއެވެ. ޖައިދަން ހުރީ ވަރަށް ހިތްހަމަޖެހިފައެވެ. ކަމީލާއަށްޓަކައި މިވަރުގެ ކަމެއްކޮށްދެވުމުންވެސް ކަމީލާ ބޮޑާހާކާނެކަން އޭނައަށް އެނގެއެވެ. މިއީ ތަފާތު އަންހެންކުއްޖެކެވެ.\n"ޖައިދަން، ތިކުރީ ރަގަޅުކަމެއްނޫން، އަހަރެން ކޮންމެހެން ގެއެއް ބޭނުމެއްނޫން، ކާލްއަށް ދިންނަމަ...." ކަމީލާ އޮތީ ނުތަނަވަސްވެފައެވެ. ޖައިދަން ހީކުރާނީ އަގުބޮޑު އެއްޗެހި ހޭދަކޮށްލައިގެން އޭނަގެ ހިތް އަތުލެވިދާނެކަމަށެވެ. ކަމީލާގެ ހިތް ތަފާތެވެ. އޭނަ މުއްސަދިކަމެއް ބޭނުމެއްނޫނެވެ. އޭނަ ބޭނުންވަނީ އުފާވެރިކަމެވެ.\n"ހެހެ، މިއީ އަހަރެންގެ ގާތުގައި އަދި އެއްވެސް އެއްޗެއް ނޫނޭ، އެއްޗެއް ދިނީމަވެސް ޝަކުވާ ކުރަން ތިކުއްޖާއަށް އެނގެނީ..." ޖައިދަން ކަމީލާގެ ގައިގާ ބޮނޑިއެއް އެޅުމުން ކަމީލާ ސިހުނެވެ. މަޖަލަކަށް ހަދައިގެން އެކުރާ ސަމާސާ ކަމީލާއަކަށް ކަމަކުނުދެއެވެ. ޖައިދަންގެ ހިތް އުފާކުރަން ކުދި ކުދި ގޯނާ ކުރުމަކީ އާދައެކެވެ.\n"އަހަރެން ނުބުނަމެއްނު ދޭށޭ، އެވެސް ދުނިޔެއަށް އިޝްތިހާރުކޮށްލައިގެން...." ކަމީލާ ތުންފިތާލިއެވެ.\n"އަހަރެމެން ކުރާ ކޮންމެކަމެއް މަޝްހޫރުވާނެ، ދެން ހުއްޓާލަބަލަ ލަވް، މިގޭގައި ފަސްޓް ނައިޓް ހޭދަކުރާނީ ޒުވާބު ކުރުމުގައެއްނޫން، އަހަރެން ބޭނުމީ މިރޭ ސެލެބްރޭޓްކުރަން، ހިނގާބަލަ ޕޫލަށް އެރިލަން......." ޖައިދަން އެދުނެވެ.\n"ކީއްކުރަންތަ؟ އައިމް ސްލީޕީ..." ކަމީލާ ދެކޮޅުހެދިއެވެ.\n"މިރޭ ނިދިޔަކަ ނުދޭނަން، ހެދުނު ކާލް މަންމަ ގާތަށް ފޮނުވާލާފައި ވީވިލް ސްލީޕް.....އާދޭ މަގޭ އަތުގެ ތެރެއަށް......ހީފިލުވާލަދޭނަން..." ޖައިދަން ކަމީލާ ގަޔާލާ ފިތާލިގޮތަކުން ހަގީގަތުގައިވެސް ހަށިގަނޑަށް އަރާމުވިއެވެ. އެބާރުގަދަ އަތުތެރޭގައި އެ ހަށިގަނޑުގެ ހޫނުކަން އިހުސާސްކުރެވިގެން ދިޔައިރު ދެލޯމަރާލަން މަޖުބޫރުކުރުވިއެވެ. އެހަށިގަނޑުގައި ހިފާފައިވަނީ ތާޒާމީރުވަހެކެވެ.\n"ނާޒުކްކަމުން ބާރަށް ހިފައިލަންވެސް ބިރުގަނޭ، ސީރިޔަސްކޮށް އަހަރެންގެ ސަބަބުން ހިތާމަކުރަމުންގޮސްތަ ނުކައި ތިހުންނަނީ؟ ވައިޖެހޭ ދުވަހަކުން ނުކުމެއްޖެއްޔާ އުދުހިގެން މާސްއަށް ގޮސްދާނެ، ބީ ކެއަރފުލް އިނގޭ..." ޖައިދަން އެ ނާޒުކް އަތުގައި ފިރުމަންފެށިއެވެ.\n"އަހަންނާއިމެދު މާރަގަޅަށް ކަންތައް ތިކުރަނީ ކީއްވެތަ؟ އަހަރެން ކޮންމެހެން ޕާފެކްޓް ލައިފެއް ބޭނުމެއްނޫން.... "ކަމީލާ ކުއްލި އަކަށް ބިރުގަންނަ ގޮތްވާން ފެށިއެވެ. ޖައިދަން އަނިޔާނުކޮށް މިގޮތަށް އުޅެންފެށުމަކީ އެއީ މައްސަލައެކެވެ.\n"ކޮންމެ ކަމަކާއި ޝައްކުކުރަނީ؟ އެނގިއްޖެ، މިހާރު ބިރުން ތިއުޅެނީ އަހަރެން މިހާވަރަށް އަޅާލަންޏާ ކަމީލާ ބޭނުންގޮތަކަށް ދެން ކަންތައް ނުކުރެވިދާނެތީ، އަހަރެން އަނިޔާކުރީމަ ދޯ ރަގަޅީ، އޭރުންތާ ދުރަށް ދާން ބަހަނާއެއް އޮންނާނީ، އޭރުންތާ އެންމެން ގާތު ބުނާނީ އަހަރެން އަނިޔާކުރާވަރުން ނޫޅެވިގެން ދިޔައީއޭ، ފައިން، އޭޒް ޔޫ ވިޝް....." ޖައިދަން ނުލަފާގޮތަކަށް ހިނިތުންވެލާފައި ކަމީލާގެ ދެއަތް އެކީގައި ބަންނަން ފެށުމުން ކަމީލާ ދެލޯބޮޑުކޮށްލާފައި ތިކުރަނީ ކޮންކަމެއްހެއްޔޭ އަހާލައިފިއެވެ.\n"ކަމީ ބޭނުމެއްނުވޭ ލޯބިންކަމެއް ކުރުވަން، ސޯ ޝަޓަޕް....." ޖައިދަން ހީލުމުން ކަމީލާ އަމިއްލަ ނަފުސަށް މަލާމާތްކުރިއެވެ. ނަމަވެސް ޖައިދަން އެބުނީ ދޮގެއްނޫނެވެ. ޖައިދަން މާ ލޯބިން އުޅެންފަށައިފިއްޔާ ދުރަށް ދާން ދައްކާނެ ބަހަނާއެއް ނުފެންނާނެއެވެ.\nހެދުނު ދިހައެއްޖަހަމުން ދިޔައިރު ކަމީލާ އެގޭގެ ތަންތަން ބަލައިލަން ނުކުތެވެ. ދުވާލު އަލީގައި އަދި ވަކިން ހިތްގައިމު ކަމަށްދައްކައެވެ. މިއީ ހަގީގަތުގައިވެސް ހުވަފެނީ ގެއެކެވެ. އޭރު ޖައިދަން މިކާލް ގޮވައިގެން ފަތާފެންގަނޑުގައި އުޅެއެވެ. ކޮންމެކަމެއްވެސް އެހާ ފުރިހަމައެވެ. މިތަސްވީރުން މަދުވަނީ ލޫކަސްއެވެ. ޖައިދަންގެ ބަދަލުގައި ލޫކަސްވާނަމަ ހާދަ ރަގަޅުވީސްހެއްޔެވެ؟


ގައުމީ ކުތުބުހާނާގެ ހިދުމަތް ހޯދާ މީހުންގެ އަދަދު ދެނެގަތުމަށް ސާވޭއެއް ކުރަނީ\nގައުމީ ކުތުބުހާނާ އަށް ޒިޔާރަތްކުރާ މީހުންގެ އަދަދު ބެލުމަށް ސާވޭއެއް ކުރަން ހަމަޖައްސާފައިވާ އެ ތަނުން ބުނެފި އެވެ.\nގައުމީ ކުތުބުހާނާގެ އޮފިޝަލަކު ބުރާސްފަތި ދުވަހު ވިދާޅުވީ އަންނަ ހޮނިހިރު ދުވަހުން ފެށިގެން ބުރާސްފަތި ދުވަހުގެ ނިޔަލަށް ކުރިއަށް ގެންދާ އެ ސާވޭގައި އެ ތަނަށް ޒިޔާރަތް ކުރާ މީހުންގެ އަދަދުގެ ބެލުމުގެ އިތުރުން އެތަނުގެ ވަސީލަތްތަކުގެ ބޭނުން ހިފާ މިންވަރު ވެސް ބަލާނެ ކަމަށެވެ.\nއެފަދަ ސާވޭއެއް ކުރިއަށް ގެންދިޔުމުގެ މަގްސަދެއް ކަމުގައި އޮފިޝަލު ވިދާޅުވީ ކުތުބުހާނާގެ ފެންވަރާއި ވަސީލަތްތަކާ މެދު އެތަނަށް ޒިޔާރާތްކުރާ މީހުންގެ ހިޔާލު ހޯދައި ކުތުބުހާނާ ތަރައްގީ ކުރުމުގައި އެ ހިޔާލުތައް ބޭނުންކުރުން ކަމަށެވެ.\nކުތުބުހާނާ އަށް ޒިޔާރަތް ކުރާ ހުރިހާ އެންމެންނަށް ހުޅުވާލައިގެން ކުރިއަށް ގެންދާ އެ ސާވޭގައި ބައިވެރިވެވޭނީ އެތަނުން ދޫކުރާ ފޯމެއް ފުރުމަށް ފަހު އެވެ.\nނޭޝަނަލް ލައިބްރަރީ އިތުރަށް ތަރައްގީ ކުރުމުގެ މަގްސަދުގައި ގިނަ ހަރަކާތްތަކެއް ރާވާފައިވާ ކަމަށް އެ ތަނުން ބުންޏެވެ. އެގޮތުން މިދިޔަ މަހު އެތަނުގައި ވަނީ ލައިބްރަރީ އެންޑް އިންފޮމޭޝަން ސާވިސް އިންސްޓިޓިއުޓެއް ގާއިމުކޮށްފަ އެވެ.\nއޭނާ ވިދާޅުވި ގޮތުގައި އިންފޮމޭޝަން ސާވިސް އިންސްޓިޓިއުޓެއް އެތަނުގައި ގާއިމު ކުރުމުގެ މަގްސަދަކީ ރާއްޖޭގައި ހިންގާ އާއްމު ކުތުބުހާނާތައް ރަޖިސްޓްރީ ކުރުމާއި އެ މަސައްކަތްތައް ހިންގާ ބެލެހެއްޓުމާއި ސަރުކާރާއި އާއްމު ފަރާތްތަކުން ރާއްޖޭގައި ހިންގާ ލައިބްރަރީތައް ތަރައްގީ ކުރުމަށް ބޭނުންވާ ލަފަ އާއި މަޝްވަރާތައް ދިނުމެވެ. އަދި ލައިބްރަރީތަކުގެ މުވައްޒަފުންނަށް ތަމްރީނުތައް ދިނުން ވެސް އެ އިންސްޓިޓިއުޝަނުގެ މަގްސަދު ތެރޭގައި ހިމެނޭ ކަމަށް އޮފިޝަލު ވިދާޅުވި އެވެ.\nއަރުޝީފަށް ނެގީ 23/03/2017 02:35\nއެންމެފަހުން އަޕްޑޭޓްކުރީ 23/03/2017 02:35\nޔޫރޯ 2020: ސްވިޑަންއިން ވަރުގަދަ ސްޕެއިން ހިފަހައްޓައިފި\nމުހައްމަދު ޝާން5ގަޑިއިރު ކުރިން\nޔޫރޯ 2020: ސްވިޑްން އަދި ސްޕެއިން މެޗު އެއްވަރު ވެއްޖެ\nޢައިޝަތު ޖަނާ5ގަޑިއިރު ކުރިން\nޔޫރޯ 2020: ގްރޫޕް އީ- ސްވިޑެން އިން ވަރުގަދަ ސްޕެއިން މޮޅުވިޔަ ނުދީ ހިފަހައްޓައިފި\nއައްފާން މުހައްމަދު5ގަޑިއިރު ކުރިން\nމުޙައްމަދު އަހުމަދު7ގަޑިއިރު ކުރިން